181 – Mogok Meditation\n၁။ မတရားကို တရားနဲ့မှနိုင်မယ်\n၂။ ဖြေဆေးငါးခွက် သောက်ပါ\nဤတရားတော်များသည် ပရိသတ်ကြီးအား ဟောကြား ခဲ့သော တရားတော်များ မဟုတ်ပါ။ ကျေးဇူးတော်ရှင် မိုးကုတ် ဆရာတော်ဘုရားကြီးသည် မန္တလေးမြို့သို့ ကြွတော်မူလျင်၊ ကျောင်းဒကာ ဦးချစ်ဆွေ ကျောင်းအမ ဒေါ်မမတို့ နေအိမ် ဂေဟာကို ကျောင်းအမှတ်ပြု၍ သီတင်းသုံးတော် မူခဲ့ပါသည်။ ညစဉ် များပြားလှသော တရားနာပရိသတ်ကြီးအား တရား တစ်နာရီ ဟောကြားခဲ့ပါသည်။\n(၁၆-၃-၆၂)နေ့တွင် ဟောကြားခဲ့သော “မတရားကို တရားနဲ့မှ နိုင်မယ်” နှင့် (၄-၃-၆၂) နေ့တွင် ဟောကြားခဲ့သော “ဖြေဆေးငါးခွက် သောက်ပါ” တရားတော်တို့မှာ နာရီဝက် တရားတော်များ ဖြစ်၍ ဦးချစ်ဆွေ ဒေါ်မမတို့ နှစ်ဦးအား နံနက်တိုင်း (၇) နာရီအချိန်တွင် သီးခြား ဆုံးမဟောကြားတော် မူသော တရားတော်များသာ ဖြစ်သဖြင့် အလွန် နာကြားရခဲ ပါသည်။\nကျောင်းဒကာ ကျောင်းအမ တပည့်ရင်းများ ဖြစ်ကြ သည့် အလျှောက်၊ မညှာမတာ ရင်းရင်းနှီးနှီး ဟောကြားတော် မူထားပါသည်။ ဆရာတော် ဘုရားက “အခု တရားဟာ၊ သူများ ဟောနေတယ် ဆိုတာ တစ်လုံးမှ မပါဘူး၊ မင်းတို့ အကြင် လင်မယားကိုပဲ ဟောနေတယ်လို့ ဆုံးဖြတ်ချက်ချ” ဆိုပြီး သီးခြား ဆုံးမတော် မူထားပါသေးသည်။\nသူတော်ကောင်းရတနာ (၇) ပါး ပြည့်စုံကြပါစေ။\nအသံဖိုင်ခေါင်းစဉ်= ခန္ဓာကိုယ်ကို မြက်ပမာထား၍ ဒိဋ္ဌိတဏှာသတ်ပေးပုံ\nစာအုပ်ခေါင်းစဉ်= မတရားကို တရားနဲ့မှနိုင်မယ်\nမနေ့က ကံအကြောင်းကို နားလည်လောက်ပါပြီ (တင်ပါဘုရား)၊ ကံမပြတ်ရင် ကံမပြတ်လို့ ရှိရင်တဲ့၊ ကံအကျိုး ပေးနေလို့ရှိရင် ဒုက္ခသစ္စာ ဆက်သောကြောင့်၊ နိဗ္ဗာန် မရနိုင် ဆိုတဲ့ အကြောင်း မနေ့က နဝဘူတနသုတ် ဟောပြီးပါပြီ။\nဒီနေ့ဟာကတော့ကိုတဲ့ အနတ္တထင်လွယ် မြင်လွယ် အောင် ဟောတဲ့ သုတ်လို့ဆိုပြီး၊ ဘုရားသခင် ကိုယ်တော်မြတ် ကြီးက ကွာတဲ့၊ မင်းတို့ တရားနာနေကြတဲ့ ခန္ဓာငါးပါးရှိတယ်၊ ခန္ဓာငါးပါးဟာ မင်းတို့ အရေးတကြီး မှတ်ဖို့ရာကတော့ တစ်ခုမှ ငါ့ဟာ မဟုတ်ဘူးလို့ မှတ်နိုင်ဖို့ အရေးဟာ မင်းတို့အရေး။\nခန္ဓာငါးပါးတော့ ရှိပါတယ်တဲ့ တစ်ခုမှ ငါ့ဟာမဟုတ် ဘူးလို့ မှတ်နိုင်ဖို့ အရေးဟာ မင်းတို့ အရေး၊ ဒါ နိဗ္ဗာန်ရောက်တဲ့ အရေးပဲ၊ တစ်ခုမှ ငါ့ဟာမဟုတ်ဘူး ဆိုတာ မှတ်ရမယ် (တင်ပါ ဘုရား)။\nကောင်းပြီ ဘုရားက ဒီလောက်ဟောတော့ ဆရာ ဘုန်းကြီးက ချဲ့ပေးရမယ်၊ တစ်ခုမှ ငါ့ဟာမဟုတ်ဘူးလို့ ဘုရားက ရှုခိုင်းတယ်၊ ရုပ်ကလေးပေါ်လည်း ငါ့ဟာမဟုတ်ဘူး၊ ဝေဒနာ ပေါ်လည်း ငါ့ဟာမဟုတ်ဘူး၊ သညာပေါ်လည်း ငါ့ဟာမဟုတ်ဘူး၊ စိတ်ပေါ်လာလည်း ငါ့ဟာ မဟုတ်ဘူး၊ ဒီလိုချည်း ရှုပါလို့ ဘုရားကတော့ဖြင့် ပါဠိတော် ရိုးရိုးပဲ ဟောတယ်။\nအဲတော့ ဒကာ ဒကာမတွေ စိတ်ထဲမှာတော့ အခု နေတာကြီး ငါ့ဟာမဟုတ်ဘူးလို့ ပြောရမှာလား၊ ယုံသင့်မှ ယုံမှာဖြစ်နေတော့ ယုံထိုက်အောင် ကိုယ်က အလုပ်လုပ်တဲ့ အခါ ယုံကြည်ပြီးမှသာ အလုပ်လုပ်လို့ရှိရင် ခရီးပေါက်ပါတယ်။\nဒါကြောင့် ယုံသင့်တဲ့အကြောင်းတွေ ပြောလိမ့်မယ်လို့ အစ်မတို့က မှတ်ထားရမယ် (တင်ပါ ဘုရား)။\nကိုင်း ဒါဖြင့် ပြောကြပါစို့တဲ့၊ ရုပ်ဆိုတာသည် နေ့လယ် ပူလာတော့ ခန္ဓာကိုယ်ကို စမ်းကြည့်တော့ ပူရုပ်ပဲ တွေ့ရတယ်၊ အင်း ဒီကတည်းက ဒါဥတုကြောင့် ဖြစ်တဲ့ရုပ်ပဲ၊ ကိုယ်လုပ် ထားတာ မဟုတ်ဘူးပေါ့။\nဒါကြောင့်ဘုရားက ကိုယ်လုပ်ထားတာ မဟုတ်သော ကြောင့် မင်းဟာ မဟုတ်ဘူးလို့ ရှုကွ ဆိုတော့၊ ဥတုက လုပ်ထားတဲ့ရုပ်ကို ကိုယ်ကသိထားမှ ဪ ဒါ ဥတုက လုပ်ထားတဲ့ရုပ်ကို၊ ဒါကြောင့် ဘုရားက ငါ့ဟာ မဟုတ်ဘူးလို့ ကိုယ့်ခန္ဓာက ပူလာတဲ့အခါ ရုပ်ကပူလာတယ် ရှုပေး၊ ငါ့ဟာ မဟုတ်ဘူးလို့ ရှုပေးလို့ ဆိုတဲ့ ဥစ္စာဟာ၊ ရှုထိုက်ပါပေတယ်ဆိုတဲ့ ဉာဏ်ဟာ မောင်ချစ်ဆွေတို့ ရောက်ရတော့မယ် (တင်ပါ ဘုရား)။\nအေးလာတယ်၊ မင်းတို့ကျတော့ တပေါင်းလချမ်းပြီ၊ အေးရုပ်တွေပဲ ပေါ်နေတယ်၊ ဒါဘယ့်နှယ်ကြောင့် အေးပါလိမ့် မတုံးလို့မေးတဲ့အခါကျတော့၊ ဪ- ဥတုကြောင့်ပဲ၊ အေးဥတု ကြောင့် အေးရုပ်ဖြစ်နေတာ၊ သော် ဒါကြောင့် ဘုရားက အေးရုပ်ပေါ်လာလည်း ငါ့ဟာ မဟုတ်ဘူး ရှုဟေ့ (တင်ပါ ဘုရား)။\nဆိုတော့ ဆရာဘုန်းကြီး အကူအညီနဲ့ ယူလိုက်တော့၊ ဘုရားက ငါ့ဟာမဟုတ်ဘူး ရှုခိုင်းတယ် ဆိုတော့ တိုနေတယ်၊ ခုတော့ ငါ့ဟာ မဟုတ်ကြောင်း သူတစ်ပါး လုပ်ထားတာ သိလိုက်တော့၊ ငါ့ဟာ မဟုတ်တဲ့ အဖြစ်ဟာ ရှင်းသွားပြီ (ရှင်းပါတယ် ဘုရား)။\nတစ်ခါ ဝေဒနာလေးကြည့်ပြန်တော့၊ ခုလို ထိုင်နေကြ တော့ အောက်ကမာတဲ့ ကြမ်းနဲ့ အပေါ်က ဖိတဲ့ရုပ်နဲ့ နှစ်ခုကြားဟာ နာတယ်၊ ယားတယ်၊ ပူတယ်၊ အိုက်တယ် ဆိုတော့ အောက်က ကြမ်းရယ် အပေါ်က အဖိဓာတ်ဆိုတဲ့ ပထဝီ ဓာတ်တွေနဲ့ ပေါင်းပြီး ဝေဒနာ ဖြစ်ပေါ်လာတယ်။\nဒီဝေဒနာဖြစ်လာတော့၊ သော် မိမိလုပ်ထား သလား မေးတော့၊ အောက်ကကြမ်းကလည်း မခံနိုင်ဘူး ငါ့ကြောင့် သူနာတာ၊ ယားတာ၊ အပေါ်က ပထဝီဓာတ်တွေ ကလည်း ငါဖိထားလို့ သူတို့ နာတာ၊ ယားတာ၊ ကျဉ်တာ ကိုက်တာ၊ ခဲတာဆိုတော့၊ ဪ ဖေါဋ္ဌဗ္ဗအာရုံနဲ့ အပေါ်က ကိုယ်ရုပ်တွေ ကြောင့်၊ ပထဝီ ဖောဋ္ဌဗ္ဗအာရုံရုပ် တွေကြောင့် ထိခိုက်ပြီးဖြစ်တဲ့ ဝေဒနာကို၊ ဒါကြောင့် ဝေဒနာ ပေါ်လာလည် ဘုရားက ငါ့ဟာ မဟုတ်ဘူးလို့ ရှုလော့။\nငါလုပ်ထားတာ မဟုတ်တော့ ငါ့ဟာ မဟုတ်ဘူးလို့ ရှုရမှာ ဝန်လေးစရာမလိုပါဘူး (မလိုပါဘူး ဘုရား) မလိုဘူးတဲ့၊ တစ်ခါ သညာလေးပေါ်ပြန်တော့ လ္ဘက်ခြောက် ကြောင့် ပေါ်လာတာ ဒီဟာက၊ လ္ဘက်ခြောက်နဲ့ ကိုယ်မျက်လုံးနဲ့ ပေါင်းမိပြီး ပေါ်လာတာ (တင်ပါ ဘုရား)။\nပေါ်လာတော့ မျက်လုံးကလည်း ကံကြောင့်ဖြစ်တဲ့ရုပ်၊ လ္ဘက်ခြောက်က ဥတုကြောင့်ဖြစ်တဲ့ရုပ်၊ ဥတုကြောင့်ဖြစ်တဲ့ရုပ်နဲ့ ကံကြောင့်ဖြစ်တဲ့ မျက်လုံးနဲ့ နှစ်ခုပေါင်းပြီး သကာလ ပြောလာတဲ့ ဥစ္စာဟာ သညာလေးပဲ။\nဒီသညာက ခုနင်က ပြောခဲ့တဲ့ မျက်လုံးနဲ့ လ္ဘက်ခြောက် နဲ့ ပေါင်းဖြစ်တာ၊ သူတို့နှစ်ခု လုပ်လိုက်လို့ သညာလေးပေါ် လာတာ (တင်ပါ ဘုရား) လ္ဘက်ခြောက် မပါဘဲနဲ့ဖြင့် ပြောမှာ မဟုတ်ဘူး။\nမပြောပါဘူးတဲ့၊ အဲတော့ လ္ဘက်ခြောက် နဲ့ မျက်လုံးနဲ့ ပေါင်းပြီးလုပ်တာ ဒီသညာလေးက (မှန်ပါ) ဒါဖြင့် ဒီသညာ လေးက သူများလုပ်ထားတဲ့ သညာဆိုတာက ရှင်းသွားပြီ (ရှင်းသွားပါပြီ ဘုရား)။\nအဲတော့ သညာ ပေါ်တိုင်း ပေါ်တိုင်းလည်း ငါ့ဟာ မဟုတ်ဘူးလို့ ရှုလို့ ဘုရားက ဟောလိုက်တယ်၊ ခုတော့ဖြင့် ကိုယ်လုပ်တာ မဟုတ်တော့ ငါ့ဟာမဟုတ်ဘူးလို့ ရှုရတာ ဝန်လေးစရာ မလိုပါဘူး၊ ငါ့ဟာမဟုတ်ဘူး ရှုရုံဆိုတဲ့ ဆုံးဖြတ် ချက်ဟာ ကျသွားပြီ (တင်ပါ ဘုရား) သဘောပါပလား (သဘောပါပါပြီ ဘုရား)။\nစေတနာလေးက ပေါ်လာပြန်တယ် သင်္ခါရက္ခန္ဓာ၊ စေတနာဆိုတာ သင်္ခါရက္ခန္ဓာ၊ စေတနာ လေးကလည်း ဘုရား မြင်မှ ပန်းဝယ်ချင်လာတယ်၊ ဪ ဘုရားနဲ့ ဝမ်းထဲက မနောအကြည်နဲ့ သွားတိုက်လို့ ပန်းလေးလှူဦးမှ ထင်ပါရဲ့ ဆိုတော့ စေတနာလေး ပေါ်လာတယ်။\nဘုရားမရှိရင် မပေါ်လာပါဘူး၊ ဝမ်းထဲက မနော အကြည် မရှိလို့ရှိရင် အသေဖြစ်နေလို့ရှိရင် မပေါ်လာဘူး (တင်ပါ ဘုရား) ဒါဖြင့် ဒီလို လှူချင်၊ တန်းချင်၊ ပေးချင်၊ ကမ်းချင်တဲ့ စေတနာလေး ပေါ်လာတာလည်း၊ ဘုရားတည်း ဟူသော ရူပါရုံနှင့် မနောအကြည်တည်း ဟူသော ဘဝင်နဲ့ တိုက်ပြီး ပေါ်လာတာ ဖြစ်တော့၊ ဒီစေတနာဆိုတဲ့ ဓမ္မအထူး လေးဟာ ငါလုပ်ထားတာ မဟုတ်ဘူး၊ ဒါကြောင့် သူပေါ်လာ လို့ရှိရင် ငါ့ဟာမဟုတ်ဘူး ရူပါ (တင်ပါ ဘုရား)၊ စေတနာ သင်္ခါရက္ခန္ဓာ ပေါ်လာရင်။\nစိတ်ကလေး ဘယ်စိတ်ပေါ်လာလာ ပခုက္ကူသူနဲ့ ပေါင်းရင် ပခုက္ကူစိတ်ပေါ်လာတာပဲ၊ မိုးကုတ်သူနဲ့ ပေါင်းမိရင် မိုးကုတ်စိတ် ပေါ်လာတာပဲ ပေါ်လာတာပဲကွ။\nပေါ်လာတဲ့အခါကျတော့၊ ဒီစိတ်ကလေးဟာ သူ့ ပင်ကို စိတ်လားလို့ မေးတော့ မဟုတ်ပါဘူး၊ ပခုက္ကူနဲ့ ပေါင်းလို့ ပခုက္ကူစိတ် ဖြစ်လာတာ မိုးကုတ်သူနဲ့ ပေါင်းလို့ မိုးကုတ်စိတ် ဖြစ်လာတာ ဟုတ်ဘူးလားကွ (မှန်ပါ ဘုရား)။\nအဲတော့ အာရုံနဲ့ ဒွါရနဲ့ တိုက်ဆိုင်လို့ ဖြစ်တာ၊ မနော ဒွါရနဲ့ ပေါ့ကွာ ပခုက္ကူဟူသော အာရုံ၊ မိုးကုတ်တည်း ဟူသော အာရုံနဲ့ ကိုယ့်ဘဝင်အကြည်နဲ့ သွားတိုက်လို့ သူတို့နဲ့ ဆက်သွယ်တဲ့ စကားတွေ ထွက်လာတာ၊ ပြောလိုတဲ့ စိတ်တွေ ထွက်လာတာ (တင်ပါ ဘုရား)။\nဒီစိတ်ဟာက ဒါဖြင့် ကိုယ့်သန္တာန်ပင်ကို ရှိနှင့်တာ လား၊ ယခု နှစ်ခုပေါင်းလို့လား မေးလိုက်တဲ့ အခါ၊ နှစ်ခုပေါင်းလို့ ပေါ်လာတာဆိုတဲ့ အဖြေဟာ ထွက်သွားပြီ (တင်ပါ ဘုရား) ဒါဖြင့် ဒီစိတ်ပေါ်တိုင်း ပေါ်တိုင်း ငါ့ဟာမဟုတ်ဘူးလို့ ရှုရ လိမ့်မယ် (တင်ပါ ဘုရား)။\nဒီစိတ်ပေါ်တိုင်း ပေါ်တိုင်းကို ဘယ့်နှယ်ရှုကြမယ် (ငါဟာမဟုတ်ဘူးလို့ ရှုရမှာပါ ဘုရား) ငါ့ဟာ မဟုတ်ဘူး၊ ငါ့ဟာ မဟုတ်ဘူးလို့ ရှုပေးပါလို့ဆိုတော့ “ဝိညာဏံ နတုမှာကံ” ဒီလိုရှုလိုက်တယ်တဲ့၊ ဝိညာဏံ = စိတ်သည်၊ နတုမှာကံ =ငါ့ဥစ္စာ မဟုတ်ဘူးကွ ဒီလို ရှုပေးပါ၊ ငါ့ဟာ မဟုတ်ဘူး ငါ့ဟာ မဟုတ်ဘူး၊ ရှုသာနေပါ။\nငါ့ဟာ ငါ့ဟာမဟုတ်ဘူးလို့ ရှုလိုက်ရင်ပဲ သူက သက်သေခံသွားတယ်၊ ပေါ်လာတာလည်း ငါ့ကြောင့် မဟုတ် ဘူး၊ ပျောက်သွားတာလည်း ငါ့ပယောဂ မပါဘူး၊ ပါသေးလား (မပါပါဘူး)။\nမပေါ်တော့ကို ဒီမှာ စဉ်းစားကြည့်ပါလားတဲ့၊ ပေါ်တာ လည်း ငါ့ပယောဂမပါ၊ ပျောက်သွား တာလည်း ငါ့လုံ့လဝီရိယ မပါ၊ အကြောင်းတိုက်ဆိုင်လို့ ပေါ်လာပြီး၊ အကြောင်း ချုပ်ငြိမ်း ရုပ်သိမ်းလို့ သူပျောက်ပျက်သွားတယ်။\nအဲဒါကို သိလိုက်သဖြင့် စိတ်ပေါ်တွင် ပေါ်တိုင်းနဲ့ ဝိညာဏံ နတုမှာကံ၊ ဝိညာဏံ = စိတ်ဆိုတဲ့ ဝိဉာဏ်သည်၊ တုမှာကံခုတရားနာနေတဲ့ ပုဂ္ဂိုလ်နှစ်ယောက်တို့၏ နသန္နကံ =ဥစ္စာမဟုတ်ဘူး ဒီလိုရှုပါ။\nစိတ်ကလေး ပေါ်လာတိုင်း ငါ့ဟာမဟုတ်ဘူး၊ ငါ့ဟာ မဟုတ်ဘူးလို့ ရှုရမယ် ရှင်းပလား (ရှင်းပါပြီ ဘုရား) စိတ်ပေါ်တိုင်း ပေါ်တိုင်း (ငါ့ဟာမဟုတ်ဘူး၊ ငါ့ဟာမဟုတ်ဘူး လို့ ရှုရမှာပါ ဘုရား)။\nကိုင်း ဒါဖြင့် တပည့်တော်တို့ ဘုရား – ဘုရားဟောတော် မူတဲ့အတိုင်း၊ ရုပ်ပေါ်လည်း ငါ့ဟာ မဟုတ်ဘူးလို့ ရှုရမယ်၊ ဝေဒနာပေါ်လည်း ငါ့ဟာမဟုတ်ဘူး ရှုပါ့မယ်၊ သညာပေါ် လည်း ငါ့ဟာ မဟုတ်ဘူး ရှုပါ့မယ်၊ စေတနာပေါ်လည်း ငါ့ဟာ ၊ မဟုတ်ဘူး ရှုပါ့မယ်၊ စိတ်ဆိုတဲ့ ဝိညာဏက္ခန္ဓာ ပေါ်လည်း ငါ့ဟာမဟုတ်ဘူးလို့ ရှုပါ့မယ် ၊ တပည့်တော်တို့ ရှုပါပြီ။\nရှုတော့ ဘာ့ကျေးဇူးရှိသတုံး ဒါလိုလာတယ် (တင်ပါ ဘုရား) ရှုလိုက်ပြီတဲ့ ဘုရားခိုင်းတဲ့ အတိုင်း\n‘‘ရူပံ ဘိက္ခဝေ နတုမှာကံ၊ ဝေဒနာ ဘိက္ခဝေ နတုမှာကံ၊ သညာ ဘိက္ခဝေ နတုမှာကံ၊ သင်္ခါရာ ဘိက္ခဝေ နတုမှာကံ၊ ဝိညာဏံ ဘိက္ခဝေ နတုမှာကံ။’’\nသင်တို့ ဥစ္စာ မဟုတ်ဘူး။ ငါ့ဥစ္စာမဟုတ်ဘူး၊ ငါ့ဥစ္စာ မဟုတ်ဘူး၊ ငါ့ဥစ္စာမဟုတ်ဘူး ရှုပေးပါပြီ။\nရှုပေးတော့ ဘာကျေးဇူးများတုံးဆိုတော့ ဘုရားက ရုပ် ဘိက္ခဝေနတုမှာကံ၊ ဘိက္ခဝေ = ရဟန်းတို့ ရူပံ = ရုပ်တရားသည်၊ တုမှာကံ =မင်းတို့၏ နသန္နကံ =ဥစ္စာမဟုတ်ဘူး၊ သင်တို့ဥစ္စာ မဟုတ်ဘူးတဲ့ ရုပ်တရားပေါ်၌ ခင်တွယ်တဲ့ ဥစ္စာ၊ ပဇဟထ = စွန့်ကြ၏။\nဪ – ငါ့ဟာ မဟုတ်လို့ရှိရင် ဘယ်သူမဆို စွန့်လို့ ရတယ်၊ ငါ့ဟာ ဟုတ်လို့ရှိရင် မစွန့်နိုင်ကြဘူး၊ ရှင်းပလား (ရှင်းပါပြီ ဘုရား)။\nငါဟာ မဟုတ်လို့ရှိရင် (စွန့်နိုင်ပါတယ် ဘုရား) ငါ့ဟာ ရယ်လို့ စွဲလန်းနေရင် (မစွန့်နိုင်ပါဘူး ဘုရား)။\nမစွန့်နိုင်ဘူးဆိုတာ သေချာတော့၊ ဘုရားသခင် ကိုယ်တော်မြတ်ကြီးက ဘယ်ဟာဖြစ်ဖြစ် ငါ့ဟာမဟုတ်ဘူး၊ ငါဟာမဟုတ်ဘူးလို့ ရှုဆိုတဲ့ဥစ္စာ၊ တဏှာသတ်ဟောတာလို့ မှတ်လိုက်စမ်းပါ (တင်ပါ)။\nဘယ်လိုမှတ်ကြမလဲ (တဏှာ သတ်ဟောတာပါ ဘုရား) တဏှာသတ်ဟောတာ ဆိုတာ သေချာကြပလား (သေချာ ပါတယ် ဘုရား)။\nဒါဖြင့် ဒီတဏှာ သတ်လိုက်တော့ တဏှာသေလို့ရှိရင် တဏှာက ကျေးဇူးပြုမယ့် ဥပါဒါန်သေ၊ ဥပါဒါန်က ကျေးဇူး ပြုမယ့် ကမ္မ (သေပါတယ် ဘုရား) ကမ္မကျေးဇူးပြုမယ့် ဇာတိ ဇရာ မရဏတွေရော (သေပါတယ် ဘုရား)။\nဪ ဒါဖြင့် ကံချုပ်တဲ့နိဗ္ဗာန်၊ တဏှာချုပ်တဲ့နိဗ္ဗာန်၊ ဥပါဒါန်ချုပ်တဲ့နိဗ္ဗာန် ဇာတိ၊ ဇရာ၊ မရဏ ချုပ်တဲ့နိဗ္ဗာန်၊ ဆုမတောင်းဘဲနဲ့ ပြည့်တယ် (တင်ပါ ဘုရား)။\nငါ့ဟာ မဟုတ်ဘူးလို့ ရှုလိုက်တာက ဆုမတောင်းဘဲနဲ့ ပြည့်အောင်လို့ ဟောတဲ့တရားဆိုတာ သေချာပလား (သေချာ ပါပြီ ဘုရား)။\nဒါဖြင့် ဘုရားသခင် ကိုယ်တော်မြတ်ကြီးသည် ဒီလိုရှုပါ။ ဒီလိုရှုပါ၊ ဒီလိုရှုပါကွ၊ ငါ့ဟာ မဟုတ်ဘူး၊ ငါ့မဟုတ်ဘူးလို့ ပေါ်လာတိုင်း ရှုပါကွ ဆိုတဲ့သဘောသည် ဘယ်သဘောပါလိမ့် မတုံးလို့ ဆိုတဲ့ဥစ္စာ တဏှာသတ်ဟောတာ၊ ဥပါဒါန်သတ် ဟောတာ၊ ကံသတ်ဟောတာ ရှင်းပလား (ရှင်းပါပြီ ဘုရား)။\nဇာတိ၊ ဇရာ၊ မရဏ သတ်ဖို့ကို (ဟောတာပါ ဘုရား) ဟောဟာပဲ ဆိုတော့ ဪ သမုဒယသစ္စာနဲ့ ဒုက္ခသစ္စာ အချုပ်ခိုင်းတာပါလား။\nတဏှာ၊ ဥပါဒါန်၊ ကံက သမုဒယသစ္စာ၊ ဇာတိ ဇရာ မရဏက ဒုက္ခသစ္စာ၊ ဪ သမုဒယသစ္စာနဲ့ ဒုက္ခသစ္စာကို ဒကာ ဒကာမတွေအား ချုပ်ပါစေတော့ဆိုတဲ့ စိတ်ထား ပြင်းပြပြီး သကာလ ၊ ဘုရားသခင် ကိုယ်တော်မြတ်ကြီးက ပေါ်လာတာ ငါ့ဟာ မဟုတ်ဘူး ရှုကွ ဆိုတဲ့ဥစ္စာ၊ အခု သစ္စာနဲ့ ဝေဖန်ပြော လိုက်တော့မှ လေးလေးနက်နက် အဖိုးတန်သွားပြီ (တင်ပါ့ ဘုရား)။\nတဏှာ ဥပါဒါန် ကံက သမုဒယသစ္စာ မှတ်လိုက်ပါ။ ဇာတိ၊ ဇရာ၊ မရဏက (ဒုက္ခသစ္စာပါ ဘုရား) ငါ့ဟာ မဟုတ် ဘူးလို့ ရှုလိုက်သဖြင့် ဉာဏ်လေးက ဝင်လာတော့ တဏှာ ဥပါဒါန်ကံ မချုပ်ဘူးလား (ချုပ်ပါတယ် ဘုရား) အဲဒါ သမုဒယ သစ္စာချုပ်တာ (တင်ပါ ဘုရား)။\nဇာတိ ဇရာ မရဏ ချုပ်တာက ဒုက္ခသစ္စာ ချုပ်တာ (တင်ပါ ဘုရား) တကယ့် ကရုဏာ တော်ရှင်ကြီး ပါလား၊ တကယ့် လမ်းပြကောင်းကြီးပါလား၊ တကယ့် ဗုဒ္ဓဆိုတဲ့ နာမည်ထူးနဲ့ ကိုက်ပါပေတယ်၊ သစ္စာသိပြီး ဟောရှာတာကို၊ မကောင်းတဲ့ သစ္စာနှစ်ခုပယ်ကွလို့ အထူးပါးစပ်က မပြောငြားသော်လည်း ပယ်ပြီးသားဖြစ်အောင် ဟောတဲ့နည်းပါလား ရှင်းပလား (ရှင်းပါပြီ ဘုရား)။\nသမုဒယသစ္စာကို ပယ်ရမှာ၊ ဒုက္ခသစ္စာကို ပိုင်ပိုင်နိုင်နိုင် သိရမှာကို၊ မင်းတို့ကွာ ငါ့ဟာ မဟုတ်ဘူးလို့ ရှုတာ သမုဒယ သစ္စာပယ်ပြီးသား၊ ဒုက္ခသစ္စာသိပြီးသား ဖြစ်ပါတယ်။\nဆိုတော့ ဒီနေ့ နာရတဲ့ တရားဟာက သစ္စာ၊ မိမိတို့၏ ရန်သူသစ္စာ နှစ်ခုကို ပယ်ပြီး သကာလ မိတ်ဆွေ သစ္စာနှစ်ခုနဲ့ အတူနေစေချင်တဲ့ သဘောပဲ (တင်ပါ ဘုရား) ရှင်းပလား (ရှင်းပါပြီ ဘုရား)။\nရန်သူသစ္စာ နှစ်ခုကို ပယ်ကွ၊ မိတ်ဆွေသစ္စာနှစ်ခုနဲ့ နေ့က (တင်ပါ ဘုရား) ဒါဟောတဲ့ သဘော ရောက်သွားတယ်၊ (မှန်လှပါ ဘုရား) တယ်အဖိုးတန်ပါလား၊ အင်မတန် အဖိုးတန် ပါတယ်တဲ့ ရန်သူသစ္စာနှစ်ခုကို ပယ်ခွါလို့ ပါးစပ်က ထုတ်မပြောဘူး၊ ကိုယ့်ဟာမဟုတ်ဘူး ရှုလိုက်ရင် ပယ်ပြီးသား ဖြစ်သွားတာပဲ (တင်ပါ ဘုရား)။\nရုပ်ကလေးပေါ်လာ ကိုယ့်ဟာမဟုတ်၊ ဝေဒနာလေး ပေါ်လာ ရှု ရှုပေး (တင်ပါ ဘုရား) ရန်သူ သစ္စာနှစ်ခု လာသေး ရဲ့လား (မလာပါဘူး ဘုရား)။\nမိတ်ဆွေ သစ္စာနှစ်ခုက ဘာတုံးလို့ မေးတဲ့အခါကျမှ အရှုဉာဏ်က မဂ္ဂသစ္စာ၊ ငါ့ဟာ မဟုတ်ဘူးလို့ သိတာက မဂ္ဂသစ္စာ လာဖြစ်တယ် (တင်ပါ ဘုရား) သဘောကျပလား (သဘော ကျပါပြီ ဘုရား)။။\nငါ့ဟာ မဟုတ်ဘူးလို့ ရှေးပိုင်းမှာ ချုပ်ပျောက်သွားတာ တွေကလည်း နိရောဓတွေ ဖြစ်သွားတော့ နိရောဓတွေ့တာပဲ ဒုက္ခနိရောဓ သွားတွေ့တယ် (မှန်ပါ့)။။\nရှေ့ပိုင်းက နိရောဓနှင့် မဂ္ဂရှုတဲ့ ပုဂ္ဂိုလ်၊ နိရောဓနဲ့ မဂ္ဂပေါ်ပြီး သမုဒယနဲ့ ဒုက္ခချုပ်သွားတယ် (တင်ပါ ဘုရား)။\nနိရောဓနှင့် မဂ္ဂပေါ်ပြီးတော့ (သမုဒယနှင့် ဒုက္ခချုပ်သွား ပါတယ် ဘုရား) ဪ တယ်အဖိုးတန်ပါလား ဆိုတဲ့ဥစ္စာ ဒို့သန္တာန်မှာ ဘုရားပွင့်တယ်ဆိုတဲ့ဥစ္စာ ဒီတစ်လုံးရှုလိုက်တာနဲ့ သစ္စာလေးပါး ပေါ်လာတယ်။\nဒီတစ်လုံး ရှုလိုက်တာနဲ့ သစ္စာလေးပါး ပေါ်လာတော့၊ သော် သစ္စာလေးပါးကို တိုတိုနဲ့ လိုရင်းသိသလို သိရပါလို၏ လို့ ဆုတောင်းနေလို့ သူမသိရဘူး၊ ငါ့ဟာမဟုတ်ဘူး ရှုလိုက်လို့ ရှုလိုက်လို့ရှိရင် တစ်ခါတည်း ပါလာတယ် ရှင်းပလား (ရှင်းပါ ပြီ ဘုရား)။\nငါ့ဟာမဟုတ်ဘူး ရှုလိုက်လို့ရှိရင်ဖြင့် ကိုယ်ပိုင်သစ္စာ နှစ်ခု၊ ပယ်တဲ့သစ္စာနှစ်ခု ပေါ်ပြီ၊ ငါ့ဟာမဟုတ်ဘူး ရှုလိုက်ရင် (ကိုယ်ပိုင်သစ္စာ နှစ်ခု၊ ပယ်တဲ့သစ္စာ နှစ်ခု ပေါ်ပါပြီ ဘုရား)။\nကိုယ်ပိုင်သစ္စာနှစ်ခု၊ ပယ်တဲ့သစ္စာနှစ်ခုဟာ သူ့အလိုလို ပြီးသွားတယ်၊ ဒါကြောင့် ‘‘သစ္စာ ဝိနိမုတ္တော ဓမ္မောနာမ နတ္ထိ၊’’ ဘာဟောဟောကွာ ဆရာသမားက မသွင်းတတ်ရင် မပြော တတ်ဘူး၊ မင်းတို့ ဝိပဿနာဉာဏ်သာ ဟောလို့ရှိရင် သစ္စာဟောနေတာပဲ ဆိုတာ ရှင်းသွားပြီ။။\nမပေါ်သေးဘူးလား (ပေါ်ပါပြီ ဘုရား) ဝိပဿနာဉာဏ် ဟောလို့ရှိရင် သစ္စာဟောနေတာပဲ ဆိုတော့ ဒီနေ့တော့ဖြင့် သစ္စာအဓိကထား ဟောတဲ့နေ့ ဖြစ်နေတော့၊ အရှုခံရတာက ဒုက္ခ ချုပ်တာကို ရှုလိုက်၊ အရှုဉာဏ် မဂ္ဂသစ္စာ ဖြစ်တော့၊ ရှုသောအခိုက်က သစ္စာနှစ်ပါး၊ အလိုလိုပယ်ပြီးသား ဖြစ်တာက သစ္စာနှစ်ပါး ရှင်းပလား (ရှင်းပါပြီ ဘုရား)။\nရှုသော အခိုက်အတန့်မှာ (သစ္စာနှစ်ပါးပါ ဘုရား) ဒုက္ခ ရယ်၊ ဒုက္ခချုပ်တာကို မြင်လိုက်ရတယ်၊ မြင်လိုက်တာက မဂ္ဂသစ္စာ၊ ချုပ်တာက နိရောဓသစ္စာ၊ ဒုက္ခချုပ်တာ နိဗ္ဗာန်ကိုကွ (တင်ပါ ဘုရား)။\nဒုက္ခလေး ချုပ်သွားတာက နိဗ္ဗာန် (တင်ပါ ဘုရား) ရှေ့တင်ချုပ်သွားတာပဲ ဖြစ်ပျက်ပြီးချုပ်တာ၊ အဲဒီ ချုပ် တာက နိရောဓသစ္စာ၊ ငါ့ဟာမဟုတ်ဘူးလို့ သိလိုက်တာက မဂ္ဂသစ္စာ (တင်ပါ ဘုရား)။\nသူတို့နှစ်ခုက ဒီလိုလုပ်နေတဲ့အတွက် ဟိုနှစ်ခုက ပေါ်ခွင့်မရပဲနဲ့ သမုဒယနဲ့ နောက်လာမယ့် ဒုက္ခက ပယ်ပြီးသား အထူးတလည် မင်းတို့ မလာကြနဲ့တော့၊ လောဘ ကျုပ်လျှော့ ပါပြီ ပြောရတာ မဟုတ်ဘူး (တင်ပါ ဘုရား) ပြောရသေးလား (မပြောရတော့ပါဘူး ဘုရား)။\nမပြောပဲနဲ့ ပြီးတဲ့ အလုပ်ပါ၊ ရှင်းပလား (ရှင်းပါပြီ ဘုရား) အဲတော့ကွာတဲ့ ငါဘုရားသခင် ကိုယ်တော်မြတ်ကြီး မင်းတို့ကို ဥပမာလေးနဲ့ ပြောပါဦးမယ်။\nဒီဝတ္ထုမှာ ခန္ဓဝဂ္ဂသံယုတ်ပါဠိတော်၊ ဟောဒီ ဇေတဝန် ကျောင်းရှိတယ်ကွာတဲ့၊ ဇေတဝန် ကျောင်းထဲမှာရှိတဲ့ မြက်တွေ၊ သစ်ရွက်တွေကို တရားနာတဲ့ ပုဂ္ဂိုလ်တွေက သွားကြမယ်၊ တချို့က မီးရှို့ သွားကြမယ်။\nတချို့ကလည်း ခြေထောက်တွေနဲ့ နင်းသွားကြတယ်၊ မင်းတို့ ဘေးက ကြည့်နေတဲ့ ရဟန်းတွေက ဘာများတုန်လှုပ် သေးတုံး၊ ကျုံးသွားတဲ့ ပုဂ္ဂိုလ်အတွက်ကော မင်းတို့ တုန်လှုပ် သေးလား၊ မီးရှို့ သွားတဲ့ ပုဂ္ဂိုလ်အတွက်ကော မြက်တွေနဲ့ ပတ်သက်လို့ မင်းတို့ တုန်လှုပ်သေးလား။\nခြေထောက်နင်းသွားတဲ့ အတွက် သစ်ရွက်တွေ နင်းသွားရမလားလို့ မင်းတို့ ဘေးကကြည့်တဲ့ ပုဂ္ဂိုလ်က တုန်လှုပ်သေးသလား၊ တဏှာနဲ့ပေါ့လေ “နိဿိတဿ စလိတံ” မလှုပ်ပါဘူး ဘုရား တဲ့။\nငါ့ဥစ္စာ မဟုတ်လို့ မလှုပ်ဘူး\nဘာဖြစ်လို့ မလှုပ်တုံးဆိုတော့ အို ငါလည်း မဟုတ်၊ ငါ့ဥစ္စာလည်း မဟုတ်လို့ မလှုပ်ပါဘူးဘုရား (တင်ပါ ဘုရား)။\nအေး ဒီအတိုင်းကွ၊ ဇေတဝန်ကျောင်းရှိတဲ့ ပစ္စည်း မီးလောင်လို့လည်း မီးလောင်သွားလို့လည်း မင်းတို့မလှုပ်ဘူး။ ခြေနင်းသွားလို့လည်း မင်းတို့ မလှုပ်ဘူး၊ ပွေ့ပိုက်ပြီး အပြင်ထုတ် သွားလို့လည်း မင်းတို့က မလှုပ်ရှားဘူး ဆိုတော့၊\nမင်းတို့မှာတဲ့ တဏှာဒိဋ္ဌိ အမှီမရှိလို့ ဒီမြက်တွေ အပေါ်မှာ မလှုပ်သလို၊ မင်းတို့ ခန္ဓာကိုယ်ပေါ်မှာလည်း ပေါ်လာတိုင်း ငါ့ဟာ မဟုတ်ဘူး သိနေလို့ရှိရင်၊ မြက်တွေရဲ့ သဘောသို့ ဉာဏ်က ရောက်သွားတဲ့ အတွက်၊ တဏှာ၊ ဒိဋ္ဌိ မလာတော့ဘူး ကွတဲ့၊ သမုဒယသစ္စာ ချုပ်တယ်၊ ရှင်းပလား (ရှင်းပါပြီ ဘုရား)။\nသမုဒသစ္စာ ချုပ်သွားတယ်ကွတဲ့၊ အဲဒါကြောင့် မြက်သစ်ရွက်နဲ့ ဥပမာထားပြီး ငါဘုရားသခင် ကိုယ်တော် မြတ်ကြီးက မင်းတို့ ခန္ဓာကိုယ်ပေါ်မှာ ရုပ်နာမ် ဓမ္မတွေ ရှိတာ၊ မြက်သစ်ရွက်အတိုင်း ဉာဏ်ထဲက ထားပြီး သကာလ ငါ့မှာ ဖြစ်ရလေခြင်း ငါ့ထိတာ ကိစ္စမရှိဘူး၊ ငါ့သား ငါ့သမီးတွေ ထိတာ ငါ့ထိတာထက် နာသေးတယ်ဆိုတဲ့ အသွားမျိုး ဒါတွေ မလာပါနဲ့။\nဘာ့ကြောင့်တုံးတဲ့၊ မြက်သစ်ရွက် သဘောနဲ့ ဉာဏ်ထဲ မှာ ထင်နေလို့ ရှိရင် လှုပ်စရာ မလိုပါဘူး၊ ဒါကြောင့် “နိသိတဿ စလိတံ” ဆိုတာ မသွင်းမဖြစ်တော့ဘူး။\nနိသိတဿ = မြက်သစ်ရွက်ပေါ်၌ ငါ၊ ငါ့ဥစ္စာ လို ထင်နေတဲ့ ပုဂ္ဂိုလ်ဟာ၊ စလိတံ =မြက်သစ်ရွက်ကို ပွေ့ပိုက် သွားခဲ့သည်ရှိသော် နင်းချေသွားခဲ့သည် ရှိသော်၊ စလိတံ = လှုပ်သည်၊ ဟောတိ = ဖြစ်၏။\nလူများ ထင်းကုန်တာက စပြီး လှုပ်တယ်၊ (တင်ပါ ဘုရား) နဂိုက မီးရှို့ဖို့ ထားတာပဲ၊ ငါ့ဟာ လုပ်ထားတော့ ထင်းကုန်ပြန်ပြီ ဘယ့်နယ့်လုပ်များ ဆိုက်ကြတယ်မသိပါဘူး၊ ထင်းတစ်ချောင်းမှာ တဏှာ ဥပါဒါန် ကံပါနေတယ် (တင်ပါ ဘုရား) မပါဘူးလား (ပါပါတယ် ဘုရား)။\nအဲဒါကြောင့် နိသိတဿ စလိတံဆိုတဲ့အသံဟာ ဘယ့်နှယ်ကြောင့် ထင်းတွေ ကုန်ပါလိမ့်မလဲ ဆိုတဲ့၊ တစ်ခါတည်း သံသယ ဝိစိကိစ္ဆာတွေ စိုးရိမ်ကြောင့်ကျမှုတွေ၊ ဒီလိုသာ ကုန်ရင် မခက်သေးဘူးလား ဆိုတဲ့ သောက ပရိဒေဝတွေ မလာ ဘူးလား လာလား (လာပါတယ် ဘုရား)။\nဒါကြောင့် ထင်းတစ်ချောင်းမှာလည်း တဏှာ ဥပါဒါန် ကံ တစ်ချက်ပါလာတယ်၊ နောက်တစ်ချောင်း မှာလည်း (ပါ ပါတယ် ဘုရား) ဒါ “နိသိတဿ စလိတံ” ရိပ်မိပလားကွ (ရိပ်မိပါပြီ ဘုရား)။\nဘာတဲ့တုံး ‘‘နိသိတဿ စလိတံ’’ နိသိတဿ = ထင်းတစ်ချောင်းတစ်ချောင်းပေါ်၌ ငါ၊ ငါ့ဥစ္စာလို့ မှတ်ထားတဲ့ ပုဂ္ဂိုလ်ဟာ၊ စလိတံ =ထင်းကုန်လို့ လှုပ်သည်၊ ဟောတိ = ဖြစ်၏။ မလာရပေဘူးလားကွ (လာရပါတယ် ဘုရား)။\nအေး ဒါကြောင့် ဘုရားက နှစ်သက်ရာ ဥပမာနဲ့ သူပြတယ်၊ မင်းတို့ ဇေတဝန်ကျောင်းထဲ မြက်သစ်ရွက်တွေ ရှိတယ် ရဟန်းတို့ တရားနာတဲ့ ပုဂ္ဂိုလ်တွေက ပွေ့ပိုက်သွားလည်း မင်းတို့ လှုပ်ဖို့မလိုပါဘူး၊ မီးရှို့ သွားလည်း မင်းတို့မှာ လှုပ်စရာ မရှိပါဘူး၊ ဘာကြောင့်တုံး မင်းတို့ဟာ မဟုတ်လို့ မင်းတို့ မလှုပ်တာ မဟုတ်လား (ဟုတ်ပါတယ် ဘုရား)။\nအဲဒိအတိုင်း ခန္ဓာကိုယ်ကလည်း မြက်သစ်ရွက် အတိုင်းပါပဲကွာ သေသေချာချာ စဉ်းစားတော့ ငါလုပ်ထားတဲ့ ငါ့ဥစ္စာဆိုတာ ပါကို မပါဘူး၊ ဆံတစ်ပင်တောင် မပါပါဘူးကွ ရှင်းပလား (ရှင်းပါပြီ ဘုရား)။\nသွားတစ်ချောင်း (မပါပါဘူး ဘုရား) တစ်ကိုယ်လုံးမှာ ငါ၊ ငါ့ဥစ္စာဆိုတဲ့ဥစ္စာ အလကားနေရင်း ကြားဝင်ရှုပ်ပြီး သကာလ ၊ သူများပစ္စည်း ကိုယ့်ဥစ္စာလုပ်လို့သာ လှုပ်ရခြင်း ဖြစ်ပါတယ်၊ သဘော ပါပလား (သဘောပါပါပြီ ဘုရား)။\nသူများပစ္စည်း ငါ့ဥစ္စာလုပ်လို့သာ လှုပ်ခြင်းဖြစ်ပါတယ် ဆိုတော့ကိုတဲ့ ကိုယ်က ခိုးလည်း ခိုးသေးတယ် သူများပစ္စည်းကို ကြောက်တော့လည်း သူခိုးက လူလိုလုပ်ပြီး အော်သေးတယ် ဆိုတဲ့ စကားနဲ့ တယ်တူတယ်။\nသူများလုပ်ထားတာ ငါ့ဟာလုပ်တာ ခိုးတာ၊ ဒါပျက်စီး သွားတော့ လှုပ်တယ်ဆိုတော့ သူခိုးက လူလို့ အော်နေတာနဲ့ မတူဘူးလား (တူပါတယ် ဘုရား)။\nအဲဒီလောက်ထိအောင် ပုထုဇဉ် သန္တာန်တွေမှာ မိုက်လေးမိုက် ရင့်သန်နေတယ်ဆိုတာ ရိပ်မိပလား သူခိုးက လူအော်တာကွ၊ ရိပ်မိပလား (ရိပ်မိပါပြီ ဘုရား) သူခိုးက လူအော်တဲ့အလုပ်ကို ကြားရတဲ့ ပုဂ္ဂိုလ်မှာတဲ့ ဘုရားသခင် ကိုယ်တော်မြတ်ကြီးက သွားကြားတယ်။\nအင်း ဘာဖြစ်နေပါလိမ့်မတုံး ခိုးတာကလည်းသူ၊ သူ့ပစ္စည်း ပျက်စီးတော့ ကိုယ်ကျိုးနည်း ပါပေါ့လို့ အော်သေး တယ်၊ သူခိုးက လူဟစ်နေတာဟာ မောင်ချစ်ဆွေ လောက ကြီးထဲမှာ အတော် များပါလားကွ (များပါတယ် ဘုရား) ရိပ်မိပလား (ရိပ်မိပါပြီ ဘုရား) အင်မတန်ဆိုးနေတယ်ဆိုတာ ပေါ်ပလား (ပေါ်ပါပြီ ဘုရား)။\nဒီလို နက်နက်နဲနဲ မသိလို့ရှိရင် အစ်မရေ ထအော် နေရတာ (တင်ပါ ဘုရား) ကြည့်လုပ်ကြနော် ကိုယ့်ဟာ မဟုတ်တာတွေ ရှင်းပလား (ရှင်းပါပြီ ဘုရား) ဒို့အတွက် မဟုတ်ပါဘူးတောင် ထွက်လိုက် သေးတယ် ပြီးတော့လည်း ဒို့အတွက် ပြောတာ (တင်ပါ)။\nဒို့အတွက်မဟုတ်ပါဘူးတဲ့၊ သားအဖငါးယောက်ရှိတာ ပါ၊ ဆရာသမားထည့်မှ ခြောက်ယောက် ရှိတယ်၊ ဒို့အရေးမကြီး ပါဘူး၊ မင်းတို့ နောင်ရေးခက်မှာစိုးလို့၊ သူခိုးက လူလို့များ အော်နေလိုက်တာ မအော်ဘူးလားကဲ (အော်ပါတယ် ဘုရား)၊ ဉာဏ်နားနဲ့ထောင်ကြည့်မှ ကိုယ်မှားတာတွေပေါ်လာတယ် (တင်ပါ ဘုရား)၊ မပေါ်ဘူးလား (ပေါ်ပါတယ် ဘုရား)။\nဘာနဲ့ နားထောင်ရမတုံး (ဉာဏ်နားနဲ့ထောင်ရမယ် ဘုရား)၊ ဉာဏ်နားနဲ့ ထောင်ကြည့်တော့ မင်းကလည်း ရောမ လိုက်နဲ့ဦးကွ၊ မင်းကလည်း ရောလိုက်တဲ့အခါ ပါလိုက်သေး တယ်။။\nမင်းတို့အသွားက ငါပြော ပြောစရာချည်း၊ မင်း-သူခိုး က အော်ပြန်ပြီ၊ ငါပြော ပြောစရာ၊ မိန်းမမို့ လျှာရှည်တာ ငါက ပထမတစ်ခေါက် နှစ်ခေါက်တော့ ကြည့်နေတယ်။ ခုတော့ မင်းတို့လုပ်ပုံကိုက အချိုးမကျဘူး အစရှိသည်နဲ့ ဒီသူခိုးက အော်ပြန်တာပဲ၊ ရိပ်မိပလား (ရိပ်မိပါပြီ ဘုရား) အတော်ဆိုး နေတာ။\nမသိဘူးတဲ့ ဖော်ပြောမှ သူခိုးက လူဟစ်နေတာပါလား ဆိုတဲ့ အဓိပ္ပာယ် ရှင်းသွားတယ်ကွ၊ သို့မဟုတ်ရင် ရှင်းပါ့မလား။\nအဲတော့ တရားက အကွက်ကျတဲ့နေရာမှ ပါဠိတော်နဲ့ သုံးမှ သူဟာ အမှန်ရောက်တယ် (တင်ပါ ဘုရား)၊ ဒီအတိုင်း၊ တရားနာမှ တရားဆိုရင် မဟုတ်ဘူး (တင်ပါ ဘုရား)။\nနေရာတိုင်း တရားဖြစ်ရမယ်၊ သဘောကျပလား၊ မတရားတော့ နေရာတိုင်း ဖြစ်ရဲတယ်၊ တရားတော့နေရာတိုင်း မဖြစ်ရဲဘူးဆိုတော့ ဒါမလွဲဘူးလား လွဲလား (လွဲပါတယ် ဘုရား)။\nအဲတော့ မတရားကို တရားနဲ့မှ နိုင်မှာဖြစ်နေတော့ ပြောမယ်ကြံတိုင်း၊ ဆိုမယ်ကြံတိုင်း၊ အင်း ဘာပြောမလို့ စဉ်းစားတာပါလိမ့်ဆိုတာ အကဲခတ်ပါဦး၊ သူခိုးက လူဟစ်မလို့ လား၊ အမှန် ပြောမလို့လား၊ ဒီတစ်ခုကို အကဲခတ်ပါဦးကွ၊ ရိပ်မိပလား (ရိပ်မိပါပြီ ဘုရား)၊ မင်းကော ရောလိုက် ရမှာလား မလိုက်ရဘူးလား (မလိုက်ရပါဘူး ဘုရား)။\nအတူတူမို့ အနူနူဖြစ်တယ်ဆိုတဲ့ ကလေးတွေပြောတဲ့ အဓိပ္ပါယ်မျိုး ရောက်သွားတယ် (တင်ပါ ဘုရား)၊ မရောက်ဘူးလား (ရောက်ပါတယ် ဘုရား)။\nအဲဒါကြောင့် ဘုရားသခင်ကိုယ်တော်မြတ်ကြီးက သူဥပမာနဲ့ပြောတယ်တဲ့၊ ရဟန်းတို့ ဇေတဝန်ကျောင်းထဲရှိတဲ့ မြက်သစ်ရွက်တွေကို မီးလောင်သွားသည်ဖြစ်စေ၊ ယူသွားသည် ဖြစ်စေ မင်းတို့မှာ ဘာများ ထိခိုက်သေးတုံး။\nဟာ တပည့်တော်တို့ ပစ္စည်းမှ မဟုတ်တာဘုရား၊ ဒါ ဘာမှ ထိခိုက်စရာ မဟုတ်ပါဘူး။ ထို့အတူပဲတဲ့ ကိုယ့်ခန္ဓာ က ငါ့ဟာတစ်ခုမှ မပါတော့၊ ဟိုဟာတွေလည်း ငါ့ဥစ္စာ မဖြစ်နိုင် ဘူး၊ ကိုယ့်ခန္ဓာမှ ငါ့ဥစ္စာမပါတော့ ကျန်တာ ငါ့ဥစ္စာ (မဖြစ်နိုင် ပါဘူး)။\nအဲဒိဟာ ဒါဘာဟောနေတာတုံးလို့ မေးတဲ့အခါကျ တော့မှ နိဂုံးချုပ်လိုက်တဲ့အခါကျတော့ သစ္စာလေးပါးကို ပိုင်ပိုင် နိုင်နိုင်မသိသေးလို့ရှိရင် ရှုပ်နေမှာစိုးလို့ သစ္စာလေးပါး ပိုင်ပိုင် နိုင်နိုင် သိအောင် ဟောချလိုက်တယ်။\nရှေ့ပိုင်းက ကိုယ်ပိုင်သစ္စာနှစ်ခု၊ နောက်ပိုင်းက ကိုယ် စွန့်ပစ်ရမယ့်သစ္စာနှစ်ခု၊ တစ်လုံးတည်း ပိုင်လို့ရှိရင် မင်းတို့ သစ္စာလေးပါး ပိုင်သွားပြီ။\nငါ့ဟာမဟုတ်ကြောင်း တစ်လုံးတည်း ပိုင်လို့ရှိရင်၊ သစ္စာလေးပါး စလုံးမှာ ပယ်ရမယ့် သစ္စာ ပယ်ပြီးသား၊ သိမ်းထား ရမယ့်သစ္စာကို သိမ်းပိုက်ပြီးသား ဖြစ်သွားတော့တယ် ဆိုတော့ ဘုရား ဘယ်လောက် ဉာဏ်ကြီးတယ် မပေါ်သေးဘူးလားကွ (ပေါ်ပါပြီ ဘုရား)။\nဒါဖြင့် နောက်ဘယ်လိုလုပ်ကြမှာတုံးလို့မေးတဲ့အခါကျ တော့ ဟိုကိုပြောမယ့်ကြံရင် ကိုယ့်အရင်ကြည့်လိုက်၊ ဒီထဲငါ့ဟာ များပါသေးရဲ့ လား၊ ငါများပါနေသေးလားကြည့်ဦးမရှိတော့။\nကြည့်လိုက်တဲ့ အခါကျတော့ ဒါပြင်ဘက်က ဟာတွေပဲ ငါ့ဥစ္စာ မဟုတ်ဘူး၊ ရိပ်မိပလား (ရိပ်မိပါပြီ)၊ ခန္ဓာထဲမှာ ငါလုပ်တာလို့ တစ်ခုမှ မပါဘဲ၊ ခန္ဓာထဲ ငါမပါတော့ ဘေးကဟာလည်း ငါ့ဥစ္စာ လုပ်လို့ (မဖြစ်ပါဘူး ဘုရား)။\nအခုတော့ဖြင့် ဒကာ ဒကာမတွေက ခန္ဓာကငါ၊ ဘေးကဟာတွေက ငါ့ဥစ္စာဆိုတော့တဲ့ ခုနင်က ငါ့ဥစ္စာ မဟုတ်ဆိုတဲ့ သမ္မာဒိဋ္ဌိက မလာဘဲနဲ့ မိစ္ဆာဒိဋ္ဌိက ဝင်လာတော့ ဒိဋ္ဌိ၊ ဒိဋ္ဌပါဒါန် ဒိဋ္ဌိအုပ်ချုပ်တဲ့ကံ၊ ပြီးတော့မှ ဇာတိ ဇရာ မရဏ လှည့်သွားတော့ ပယ်ရမယ့် သစ္စာနှစ်ခု သိမ်းပိုက်ပြီးသား ဖြစ် သွားတယ် (တင်ပါ ဘုရား) ရှင်းပလား (ရှင်းပါပြီ ဘုရား)။\nပယ်ရမယ့် သစ္စာနှစ်ခု (သိမ်းပိုက်ပြီးသားဖြစ်သွားပါ တယ် ဘုရား)။ သိမ်းပိုက်ပြီးသား ဖြစ်သွားတော့ သမုဒယသစ္စာ သိမ်းပိုက်လိုက်တော့ ဒုက္ခသစ္စာ ကိုယ်ပိုင်ရတယ် (တင်ပါ ဘုရား)။\nသမုဒယသစ္စာ သိမ်းပိုက်လိုက်တော့ (ဒုက္ခသစ္စာ ကိုယ်ပိုင်ရပါတယ် ဘုရား)၊ ဒါဖြင့် ပယ်ရမှာ မင်းတို့က အရ သိမ်းနေတဲ့ အဓိပ္ပာယ်မရောက်ဘူးလား (ရောက်ပါတယ် ဘုရား)။\nပယ်ရမှာ အရသိမ်းနေလို့ရှိရင် ကိုယ်ကျိုးတော့ လှလှ ကြီး နည်းတော့မှာပဲ၊ မဆိုထိုက်ဘူးလား (ဆိုထိုက်ပါတယ် ဘုရား) ရှင်းပလား (ရှင်းပါပြီ ဘုရား)။\nဒါဖြင့် ဘာပဲပြောမည်ကြံကြံ၊ ဘာပဲဆိုမည်ကြံကြံ၊ ဘယ်ဟာလေးပဲ သိမ်းဆည်းမည်ကြံကြံ မင်းက ခန္ဓာပြန်ကြည့် လိုက်ပါဦး၊ စိုးရိမ်ကြောင့်ကျမယ် စိတ်ကူးရင်ပေါ့ကွာ (တင်ပါ ဘုရား)။\nမလွှဲသာလို့ ဝေယျာဝစ္စကျတော့ မဆိုလိုပါဘူး၊ ဝေယျာဝစ္စကို မဆိုလိုပါဘူး၊ ဒိဋ္ဌိဝင်လာတဲ့ အခါဆိုတာပါ၊ ဝေယျာဝစ္စက ဘုရားကဟောထားတယ် ဝေယျာဝစ္စက သီလပါကွာ (တင်ပါ ဘုရား)၊ မပျက်စီးတာ မပျက်စီးအောင်လုပ်၊ ဘုရား ပစ္စည်း၊ သံဃာ့ပစ္စည်းဟုတ်လား (တင်ပါ ဘုရား)။။\nဒါကို မပျက်စီးအောင် သိမ်းဆည်းတာတော့ ဝေယျာဝစ္စသီလပဲပေါ့ကွာ၊ အခုဟာက မင်းတို့ ဒီလိုမဟုတ်ဘူး ငါ့ဥစ္စာလေးထိ မခံနိုင်ဘူးဆိုတာက ဒီဥစ္စာကတော့ကွာတဲ့ မသိမ်းပိုက် ရမယ့် သစ္စာနှစ်ခု သိမ်းပိုက်နေလို့ မင်းတို့မှာ ဒုက္ခလှလှရမှာစိုးလို့ ခန္ဓာကို ဘာပြောမယ်ကြံကြံ၊ ဘာဆိုမယ် ကြံကြံ၊ ဒိဋ္ဌိတဏှာနဲ့ ပြောမယ်ကြံလို့ ရှိရင်၊ ခန္ဓာကို ငါ့ဟာမဟုတ်ကြောင်း၊ အရင်သိအောင် လုပ်လိုက်ပါ၊ ပေါ်ပလား (ပေါ်ပါပြီ ဘုရား)။\nခန္ဓာကို ငါ့ဟာမဟုတ်ကြောင်း အရင်သိအောင်လုပ်ပါ\nဘာအရင်သိအောင်လုပ်ရမတုံး (ခန္ဓာကို ငါ့ဟာ မဟုတ်ကြောင်း အရင်သိအောင်လုပ်ရမယ်) သိအောင်လုပ် လိုက်တဲ့ အခါကျတော့ ဟိုဟာတွေ ရှင်းပြီးသွားတယ်၊ ပြင်ဘက် ကဟာတွေကော ဘယ့်နှယ်နေကြတုံး (ရှင်းသွားပါပြီ ဘုရား) ငါ့ဥစ္စာဟုတ်သေးရဲ့ လား (မဟုတ်တော့ပါဘူး)။\nငါမရှိလို့ရှိရင် ငါ့ဥစ္စာရှိသေးရဲ့ လား (မရှိတော့ပါဘူး) အဲဒါကြောင့် ပယ်သစ္စာနှစ်ခုကို သိမ်းပိုက်တဲ့ သစ္စာ မဖြစ်အောင် လို့ ဒီသုတ်ကို ဘုရားဟောတော်မူတယ် ဆိုတဲ့ဥစ္စာ ဒကာ ဒကာမတို့ ရှင်းလောက်ပါပြီ (ရှင်းပါပြီ ဘုရား)။\nကဲ – တော်ပြီ။\nဖြေဆေးငါးခွက်သောက်ပါ (ပီယ၊ သာတ)\nအသံဖိုင်ခေါင်းစဉ်= ပီယသာတဖြစ်သောအာရုံကို နှစ်သက်သာယာခြင်းကြောင့်ဒုက္ခမှမလွတ်ကင်းနိုင်ပုံ\nစာအုပ်ခေါင်းစဉ်= ဖြေဆေးငါးခွက်သောက်ပါ (ပီယ၊ သာတ)\nအစလေးတော့ မနေ့က အဆက်နဲ့ ပြန်ဆက်လိုက်တာ ပေါ့ကွာနော် (တင်ပါ ဘုရား)။ ရဟန်းတို့ ခန္ဓာကိုယ် သုံးသပ်ကြ ရဲ့ လားလို့ မေးတဲ့အခါကျလို့ရှိရင်ဖြင့်တဲ့၊ ရဟန်းတစ်ပါးက သုံးသပ်ပါတယ်ဆိုတော့ (၃၂) ကောဋ္ဌာသ သုံးသပ်တဲ့ အကြောင်း လျှောက်တော့ ဘုရားက မကျေနပ်လို့ သစ္စာသုံးသပ်မှ ကျေနပ်တယ်လို့ မှတ်ထားရမယ် (တင်ပါ ဘုရား)။\nအဲဒီ သစ္စာသုံးသပ်တော့ ကဲဒါဖြင့် မင်းတို့ နာကြကွာ ငါသေချာသုံးသပ်ပုံ၊ မင်းတို့ဟာမင်းတို့ နေ့တိုင်း သုံးသပ်ဖို့ရာ အရေးငါပြောပြမယ်ဆိုပြီး သကာလ ၊ သတ္တဝါ သန္တာန်မှာ အိုမှု သေမှုဆိုတဲ့ ဒုက္ခသစ္စာ နှစ်ခုဟာ၊ လူ ခန္ဓာရှိရင် ဆက်သွယ်နေ တာပဲကွာ ရှိနေတာပဲ၊ ဒီအိုမှု သေမှု ဘယ်က လာတယ် ဆိုတဲ့ ဥစ္စာ၊ မင်းတို့က အကြောင်းရှာဖို့ရာကို နောက်ဆုတ်သွားပါ ဆိုတော့ ဘုရားသခင် ကိုယ်တော်မြတ်ကြီးက သူက အဖြေထုတ် လိုက်ပါတယ်။ ခန္ဓာရှိလို့လာတာ (တင်ပါ ဘုရား)။\nအိုမှု၊ သေမှုဟာ ခန္ဓာရှိလို့လာတယ်မှတ်လိုက်တာပေါ့။ ဒီခန္ဓာဘယ်ကလာသတုံးလို့ တစ်ခါဆက်ကြည့်လိုက်ပြန်တော့ ဘုံဘဝ လိုချင်တဲ့တဏှာက လာတာ၊ -ဒါဖြင့် ခန္ဓာ၏ လက်သည် လည်း တွေ့ပါပြီ တဏှာ၊ ဒီတဏှာကလည်း မိုးပေါ် ကျမဟုတ်ပါဘူး၊ အလိုလို ပေါ်တယ်လို့မယူပါနဲ့ ပီယသာတဖြစ် တဲ့ အာရုံကြောင့် ပေါ်လာတာပါ ရှင်းကြပလား (ရှင်းပါပြီ ဘုရား)။\nပီယသာတ၊ ပီယ-ဆိုတာ ခင်တာ၊ သာတ-ဆိုတာ နှစ်သက်တာ၊ အဲတော့ နှစ်သက်တဲ့ အာရုံ၊ သာယာတဲ့ အာရုံ၊ ဒီအာရုံကြောင့် တဏှာဖြစ်တယ်၊ ဒီတဏှာကြောင့် ခန္ဓာဖြစ်တယ်၊ ခန္ဓာဖြစ်လို့ အိုသေတွေ့တယ်။\nဆိုတော့ ကိုတဲ့ အရင်းတော့ဖြင့် ယနေ့တွေ့ပြီလို့ မှတ် ရမယ်၊ ပီယသာတ ဖြစ်တဲ့တရားဟာ တဏှာ ဖြစ်ခြင်း၏ အကြောင်းလို့ မှတ်ရမယ် (တင်ပါ ဘုရား)၊ ပီယသာတ ဖြစ်တဲ့ အာရုံဟာ (တဏှာ၏ဖြစ်ခြင်း အကြောင်းပါ ဘုရား)၊ တဏှာဖြစ် ခြင်းအကြောင်းလို့မှတ်ပါတဲ့။\nအဲတော့ကွာတဲ့ ငါဘုရားသခင်ကိုယ်တော်မြတ်ကြီး ဥပမာနဲ့ မင်းတို့ဟောပါ့မယ်တဲ့၊ လူတစ်ယောက် ဟာကွာတဲ့ အင်မတန့် မောပန်းလာတယ်၊ အင်မတန် မောပန်းလာလို့ ရေငတ် တယ်ကွ၊ ရေငတ်တဲ့ အခါကျတော့ကိုတဲ့ အရက်ခွက်နဲ့ အရက်ထည့်ထားတာတွေ့တယ်ကွာတဲ့၊ တွေ့တဲ့ အခါကျတော့ အဲဒီနား လူကောင်း တစ်ယောက်လည်း ရှိတော့၊ ငါ့လူ မင်းကလည်း မောပန်းလာတော့ သောက်ချင်မှာပဲ၊ ထိုအရက် ခွက်ကို သောက်ချင်ငြား သော်လည်း ဒီအရက် မင်းအဆိပ်နဲ့ ရောထားတယ်၊\nအဲတော့ သောက်လို့တော့ ကောင်းမှာတော့ ဖြင့် ငါမကောင်းဘူးလို့ မပြောပါဘူး၊ ကောင်းမှာ ဧကန်ပါပဲ၊ သို့သော် မင်းသောက်လည်း ပြီးရော မကြာခင်ပဲ သေပွဲဝင်ရလိမ့် မယ်လို့ အနားက သူတော်ကောင်း တစ်ယောက်က ပြော ပါတယ် (တင်ပါ ဘုရား)။\nအရက်ခွက်တွေက သား၊ လင်၊ ခင်ပွန်း\nအဲတော့ သူဘယ်လိုဖြစ်လာကြလိုက်သတုံးလို့မေးတဲ့ အခါကျတော့ ဒါက ဥပမာအဖြစ်နဲ့ ဘုရားက ဟောလိုက်တာ ပါ (တင်ပါ ဘုရား)၊ ဥပမေယျကတော့ကိုတဲ့ မိမိတို့သားလင် ခင်ပွန်း၊ သမီး၊ ဒါတွေဟာ အရက်ခွက်တွေပဲ။\nသွားပြီး သကာလ ခင်တဲ့မင်တဲ့သဘောနဲ့ ပုထုဇဉ် မိုက်က သောက်မိတယ်ကွာ၊ဘာဖြစ်လို့ သောက်မိသတုံး ဆိုတော့ သူက ဘဝများစွာ သံသရာက ငတ်လာခဲ့တာကွ၊ ရိပ်မိပလား (ရိပ်မိပါပြီ ဘုရား)။\nဘဝများစွာ သံသရာက (ငတ်လာခဲ့တာပါ ဘုရား) ဘယ်တော့မှ ဝသေခဲ့တဲ့ဘဝက မရှိတော့ ငတ်လာတော့ သူက ခုန ခရီးပန်းတဲ့လူနဲ့ အတူတူ ဖြစ်နေတယ် (တင်ပါ ဘုရား)။\nအဲတော့ သူသည်ကားလို့ဆိုရင်ဖြင့်တဲ့ ဒီတွေ့ရာ အာရုံကို တစ်ခါတည်း ဒါ ဒီဘဝမှာ တွေ့တဲ့ ခင်ပွန်းနဲ့ဟာ အားကိုးစရာပဲ၊ ကိုးစားရာပဲ၊ ခင်စရာမင်စရာပဲ၊ ဒီဘဝမှာ မွေးထားတဲ့ သားသမီးလေး တွေလည်း၊ ဟာ ခင်စရာ မင်စရာ ကြင်နာစရာ၊ သာယာစရာ လေးတွေပဲ ဆိုပြီး သူ့မှာ သောက်မိမြိုမိ ပါတယ်တဲ့၊ ဝမ်းထဲ ဒီအဆိပ်တွေ ရောက်ပါတယ်တဲ့။ ပီယသာတကြောင့် (တင်ပါ ဘုရား)။။\nတော်တော်ကြာကျတော့ကွာတဲ့ သားပူ၊ သမီးပူ၊ လင်ပူ ဆိုတာတွေဟာ တစ်ခါတည်း ရောက်တော့ တာပဲတဲ့၊ ဒါ မသောက်ရင် မဖြစ်ပါဘူးကွတဲ့၊ အဲတော့ ဆရာသမားဆိုတာ က ဘာနဲ့တူသတုံး ဆိုတော့၊ ခုနက မောလာတဲ့လူကို အရက် သောက်မယ်လို့ လုပ်နေတော့ ငါ့လူကြည့်လုပ်၊ အဲဒိ အရက်ဟာ သောက်လို့တော့ ကောင်းမှာအမှန်ပဲ၊ သို့သော် အဆိပ်နဲ့ရော ထားတယ်ကွ၊ တော်ကြာ ခဏလေးနေတဲ့ အခါကျလို့ရှိရင် မင်းသည် သေပွဲတွေ ဝင်ရလိမ့်မယ် ဆိုတော့၊ ဆရာသမားနဲ့ ဘုရားနဲ့ တူတယ် (တင်ပါ ဘုရား)။\nအစ်မတို့နဲ့ မောင်ချစ်ဆွေတို့ လူစုနဲ့၊ သံသရာ အငတ် မပြေဘဲနဲ့ သေလာတဲ့ အမောသမားနဲ့ တူတယ် (တင်ပါ ဘုရား)။\nတွေ့ရာခင်လိုက်၊ တွေ့ရာ မင်လိုက်တော့ကို သောက်မိတာနဲ့ တူတယ် (တင်ပါ ဘုရား)။\nအခုတော့ဖြင့် ဘယ့်နှယ်ဖြစ်နေကြတုံး ဆိုတော့၊ ခင်ပွန်း လုပ်တဲ့ ပုဂ္ဂိုလ်ကလည်း ခင်ပွန်းမ ပူ၊ သားပူ၊ ခင်ပွန်းမ လုပ်တဲ့ ပုဂ္ဂိုလ်ကလည်း ခင်ပွန်းသည်ပူ၊ သားပူ၊ သမီးပူ၊ ခုတော့ သောက်မိကြတော့ ဒီဝေဒနာတွေဟာ အသီးအသီး နေ့တိုင်း ရောက်နေတာပဲ (တင်ပါ ဘုရား)။။\nတစ်ယောက်က နေမကောင်းလိုက်၊ အင်း တစ်ယောက် က ဆဲလိုက် ဆိုလိုက်၊ တစ်ယောက်က ဟိုဟာမှ စားချင်တယ်၊ ဒီဟာမှ စားချင်တယ်စိတ်များပျက်ပါပေါ့၊ ဆိုတော့ ဒုက္ခ ဒေါမနဿ တွေဟာ နေ့တိုင်းရောက်တာပဲ (ရောက်ပါတယ် ဘုရား)။\nအဲဒိ ဒုက္ခ၊ ဒေါမနဿနေ့တိုင်းရောက်တော့ နဂိုက သောက်မိလို့ဖြစ်တာ၊ အိမ်ထောင် မပြုလို့ရှိရင် ဒါတွေ မလာ ပါဘူး၊ ခင်ပွန်းလည်း မလာဘူး၊ သားသမီးလည်း မပွားဘူး၊ အဲတော့ သံသရာခရီးသည် အငတ်က မပြေတော့၊ စာတွေ ကလည်း ပြောကြပါရဲ့၊ တရားတွေကလည်း ဟောကြပါရဲ့၊ အဲဒီတော့ ကိုယ်က အငတ်သမားဆိုတော့ သောက်မိတာပဲ (တင်ပါ ဘုရား)၊ ရိပ်မိပလားကွ (ရိပ်မိပါပြီ ဘုရား)။\nမင်းတို့မှာ အခု ဘယ်အခြေအနေဆိုက်နေတုံးဆိုတော့ အူပြတ်တဲ့ ကိစ္စပဲ ကျန်တော့တယ်၊ သောက်တော့ ပြီးနေပြီ (တင်ပါ ဘုရား)၊ ဘာကျန်တော့သတုံး (အူပြတ်တဲ့ကိစ္စ ကျန်တော့ ပါတယ် ဘုရား) အူပြတ်တာနဲ့ သေပွဲနဲ့၊ ငိုပွဲနဲ့၊ မျက် ရည်ကျပွဲနဲ့၊ မကောင်းတာဟူသ၍ အကုန်လာတော့မယ် ဆိုတဲ့ ဥစ္စာတော့ ဖြင့်၊ ဒါ ဘာမှ သံသယ မရှိနဲ့ အကုန်ဖို့ဟာချည်းမှတ်ထား (တင်ပါ ဘုရား) ရှင်းပလား (ရှင်းပါပြီ ဘုရား)။\nဘာဖြစ်လို့တုံး နဂိုကပြောသားပဲ ဆရာသမားက၊ အဲ အာရုံဆိုတာ နှိပ်စက်တတ်တယ်ကွ၊ မဖြစ်သေးရင် ကိစ္စမရှိဘူး၊ ဖြစ်ပြီဆိုမှဖြင့် ခက်တယ်ကွ၊ လူကြီးတွေကလည်း ပြောကြတာပဲ (တင်ပါ ဘုရား)။\nအမေ မိဘကလည်း ထိန်းသိမ်းတယ်၊ သမီးတို့များ အိမ်ထောင်များ မပြုလိုက်ပါနဲ့၊ ဒို့ပြုမိလို့ ဆင်းရဲကုန်ပြီ ဆိုတာ လည်း ဆရာသမားလိုပဲ ပြောရှာကြတယ်၊ အင်း အမေ အဖေ တွေကလည်း ပြောရှာကြတယ် (တင်ပါ ဘုရား)။\nအဆိပ်နဲ့ ရောထားတဲ့အရက်နော်၊ သွားမသောက်နဲ့ သောက်လို့ရှိရင် မင်းဒုက္ခ ရောက်လိမ့်မယ်၊ ပြောပေမယ့်လည်း ကိုယ့်က အငတ်က မပြေဘဲနဲ့ သေလာခဲ့တဲ့ ပုဂ္ဂိုလ်တွေက ဖြစ်နေတော့ ဒီလိုပဲ အာရုံအငတ် ပြဿနာကြီးက ထကြွ သောင်းကျန်း လာပြန်တော့ သောက်မိ မျိုမိကြတယ်။\nအခု အခြေအနေတော့ဖြင့် ပြောဖို့ရာ မလိုတော့ဘူး၊ သောက်ပြီး မျိုးပြီးဖြစ်နေတော့ အဆိပ်ဝမ်းထဲ ရောက်ပြီး သကာလ ၊ သားပူ၊ သမီးပူ၊ ဆွေပူ၊ မျိုးပူ ဟူသရွေ့ဟာ သောက်မှုက လာတာချည်း ဆုံးဖြတ်ချက်ချ (တင်ပါ ဘုရား) သဘောပါကြပလား (သဘောပါပြီ ဘုရား)၊ အစ်မ ရှင်းပလား (ရှင်းပါပြီ ဘုရား)။\nသူများတရားလား၊ ဒို့အပေါ်ရောက်နေတဲ့တရားလား ဆိုတာ ဘာမှ သံသယရှိဖို့ မလိုတော့ဘူး (တင်ပါ ဘုရား)၊ ဒို့ အပေါ်ရောက်နေတဲ့တရားပဲကွ (တင်ပါ ဘုရား)၊ ရှင်းပလား (ရှင်းပါပြီ ဘုရား)။\nအဲဒီတော့ကိုတဲ့ မင်းတို့သည်ကားဆိုလို့ရှိရင်ဖြင့် ဪ အလွဲထဲကဖြင့် လွဲကုန်ပေါ့ ဘယ်လိုလုပ်ပါ့မတုံး၊ ကိုင်း -ဒါဖြင့် ဒီအဆိပ်တွေကလည်း ဝမ်းထဲရောက်နေပြီ၊ အဆိပ်ဖြေ ဆေးသောက် ရလို့ရှိရင် သေပွဲဖြင့် လွတ်ကောင်းပါသေးရဲ့ ဒါပဲ တွေးစရာ ရှိတယ်။\nအဆိပ်တွေကလည်း ဝမ်းထဲရောက်နေပြီ (ရောက် နေပါပြီ ဘုရား)၊ အဆိပ်ပြေဆေးလေး တစ်ခုကို အားကိုးရာ လေးတော့ဖြင့် မသေခင်မို့ ရှိသေးတယ်၊ နို့မဟုတ်ရင် သူတို့ အကြိုက်နဲ့ သူတို့ဒီပဲ သွားဦးမှာကို (သွားဦးမှာပါ ဘုရား) မသွားပေဘူးလား (သွားပါတယ် ဘုရား)။\nအဲတော့ ဘေးကလူပြောတာကို မယုံနဲ့တဲ့၊ အဆိပ်နဲ့ ရောထားတဲ့ အရက်ကို မသောက်ပါနဲ့လို့ မိဘက အမှန်ပြော တာသာယူ၊ ရိုးရာကို မယူနဲ့ ရိုးရာကတော့ဖြင့် သူတို့လည်း သောက်ပြီးလို့ရှိရင် ကဲ ဒို့လည်း သေပွဲဝင်မှာပဲ၊ သူတို့လည်း တွန်းမှပဲ၊ ညည်းအချိန်ရောက်ပေါ့ ဘာလုပ်နေသေးတုံး၊ တော်ကြာကြီးမှ ဆိုလို့ရှိရင် ဘာမှ အခြေအနေဆိုက်မိမှာ မဟုတ်ဘူး၊ အရပ်သဘောကတော့ အစ်မ ဒါပဲ ပြောမှာပဲ (တင်ပါ ဘုရား)၊ မင်းကိုလည်း အရပ်သဘောက ဒါပဲ ပြောမှာပဲ ဟုတ်ဘူးလား (မှန်ပါ ဘုရား)။\nခုနက အဆိပ်နဲ့ ရောတဲ့အရက် မသောက်ပါနဲ့ဆိုတဲ့ လူကတော့ အမေအဖေပဲ ရှိတယ် (တင်ပါ ဘုရား)၊ ကျန်တဲ့ ကိုယ့်လိုရွယ်တူ တန်းတူတွေကတော့ဖြင့် ငါ့လူ ခုထက်ထိပဲ လူပျိုကြီး လုပ်နေတုန်းလား၊ အပျိုကြီး လုပ်နေတုန်းလား၊ အစရှိ သည်နဲ့ သောက်ပါ သောက်ပါ။ ဒါမှ သေပွဲ ဝင်တာ သိချင်လို့၊ သဘောပါကြပလား (ပါ ပါတယ် ဘုရား)။\nဘုရားပေးတဲ့ဥပမာ သမ္မသနသုတ်နော် (တင်ပါ ဘုရား) အဲဒီလောက် ဆိုးရွားနေတာ၊ အခုဟာ သူများဟော နေတယ်ဆိုတာ တစ်လုံးမှ မပါပါဘူး၊ ပါသေးလား (မပါပါ ဘုရား)၊ မင်းတို့ အကြင် လင်မယားကိုပဲ ဟောနေတယ်လို့ ဆုံးဖြတ်ချက်ချ (တင်ပါ ဘုရား)။ သဘောပါပလား (ပါပါတယ် ဘုရား)။\nအခုသောက်ပြီး နေကြပြီ၊ သောက်ပြီးနေကြ တစ်နေ့များ ဘဝင်အေးအေးနဲ့ သားသမီးကိစ္စ မပြောရ မဆူရတဲ့နေ့၊ မပူရတဲ့နေ့၊ မဆွေးရတဲ့နေ့ ရှိကြရဲ့လား မေးလို့ရှိရင်ဖြင့် သစ္စာဆိုတောင် စူးပါတယ်။ တစ်နေ့မှ မလွတ်ဖူး ပါဘူး ဆိုတာပါမှာဘဲ၊ မပါပေဘူးလား (ပါ ပါတယ် ဘုရား)၊ ဘယ်လောက်ဆိုးတုံးကွ (ဆိုးပါတယ် ဘုရား)။\nသွားနေတုန်း ပေါ်တာလည်း ဒါအဆိပ်သင့်တာပဲ (တင်ပါ ဘုရား)၊ ပြန်လာလို့ ရောက်လာ ရင်လည်း မင်းနဲ့နှီးနွယ် လာလို့ သူက အဆိပ်သင့်နေပြန်ပြီ၊ သောက်မိလို့လေကွာ၊ ရိပ်မိပလား (ရိပ်မိပါပြီ ဘုရား)၊ အတော်ဆိုးနေတာကွ (ဆိုးပါတယ် ဘုရား)။\nအဲဒါ နဂိုက သောက်ထားတဲ့အဆိပ်က ခုမှကြွလာတာ၊ (တင်ပါ ဘုရား)၊ နဂိုက သောက်ထားတဲ့ အဆိပ်က (ခုမှကြွလာတာပါ ဘုရား) ခုမှကြွလာတာ ဆိုတဲ့ဥစ္စာဖြင့် ရှင်းလောက်ပါပြီ (ရှင်းပါပြီ ဘုရား)။\nဒါအကြွကြီးရှိသေးတယ်လို့ ဆရာဘုန်းကြီးကဖြည့်စွက် ပြန်တယ် (တင်ပါ ဘုရား)၊ အကြွကြီး တစ်ခါတည်း အရှက်တကွဲ အကျိုးနည်းကိစ္စတွေ ရှိသေးတယ်၊ မောင်ချစ်ဆွေ (မှန်လှပါ ဘုရား) အရှက်တကွဲ အကျိုးနည်းကိစ္စတွေ အများကြီး ရှိသေးတယ်။\nဒိပြင် မကြည့်ပါနဲ့၊ ဒီအဘွားကြီးတွေ ကြည့်ပါတဲ့။ အရှက်တကွဲ အကျိုးနည်းကိစ္စတွေ၊ ဘုန်းကြီး မှာပစ်ခဲ့တာပဲ ယနေ့၊ ဘာမှမတော်ဘူး ခင်ဗျား သံယောဇဉ် မယှက်လို့ပေး တာဆိုရင်လည်း ဆိုချင် ဆိုတော့၊ သူ့မှာလည်း ဒီအရည် သောက်မိလို့ ဒီအလုပ်မှားတာတွေလည်း အကုန်လုပ်တော့ တာ (တင်ပါ ဘုရား) ရှင်းပလား (ရှင်းပါပြီ ဘုရား)။\nဒါ ပီယသာတ သဘောတွေလေ၊ ဒီကလာတာဆိုတာ ရှင်းကြပလား (ရှင်းပါပြီ ဘုရား)၊ မင်းတို့သည်ကားလို့ ဆိုလို့ရှိရင်ဖြင့်၊ ဘေးက အမေ မိဘကလည်း အဆိပ်နဲ့ရော ထားတဲ့အရက် မသောက်လိုက်ပါနဲ့ ဆိုတော့ မင်းတို့ကလည်း သောက်မိ၊ အစ်မကလည်း သောက်မိ၊ မင်းကလည်း သောက်မိ၊ ခုတော့ဖြင့် သောက်တဲ့လူ အပေါင်းဟာဖြင့် အဆိပ်ပါနေတော့၊ ဒီအဆိပ်ဒဏ်ချက်တော့ဖြင့် ခံကြရမှာပဲ၊ မခံရပေဘူးလား (ခံရ ပါတယ် ဘုရား)။\nနဂိုက အပျိုကြီး လုပ်နေမယ်၊ မင်းကလည်း လူပျိုကြီး လုပ်နေမယ်ဆို အဆိပ်ဒဏ်ချက်သင့်ကို မသင့်ဘူး (မသင့်ပါ ဘုရား) သင့်စရာမြင်သေးလား၊ (မမြင်ပါ ဘုရား) အခုတော့ဖြင့် အင်း လုပ်နိုင်သ၍ ကျွေးနိုင်သ၍ ကျွေး၊ လုပ်နိုင်သ၍ လုပ်၊ စုနိုင်သ၍ စု၊ အပါယ်ကျနိုင်အောင်က အကုသိုလ်တွေ စုလုပ်ပြီး အဆိပ်သင့်စရာ တွေကြောင့် အဆိပ်သင့်တဲ့ ကိစ္စတွေက တိုးတိုး တိုးတိုးက ကျယ်ကျယ် ကျယ်ကျယ် လာတယ်၊ မကျယ်လာ ဘူးလား၊ (ကျယ်လာပါတယ် ဘုရား)။\nသားစာ သမီးစာက အစလုပ်ရလိမ့်မယ်၊ ဟာ လုပ်တာ တော့လုပ်ပါတဲ့၊ ခင်ဗျားဟာ အပါယ် မသွားပေဘူးလား၊ အင်းသွားချင်သွား မတတ်နိုင်တော့ဘူး ခုတော့ သူတို့ငတ်မှာ၊ သူတို့ပြတ်မှာ၊ သူတို့ လူချင်းမတူမှာ စိုးရိမ်တယ်၊ အောင်မလေး ကြောက်စရာကြီးပါလား (တင်ပါ ဘုရား)၊ အကုန် လာနေတာပဲ (တင်ပါ ဘုရား)။\nဘယ့်နှယ့်တုံးကွ၊ တစ်ကိုယ်လုံးကို အဆိပ်ချည်းဖြစ် နေပြီကွ၊ အဆိပ်တုံးကြီးဖြစ်နေပြီ (မှန်ပါတယ် ဘုရား) အင်း (အဆိပ်တုံးကြီးဖြစ်နေပါပြီ ဘုရား) အဆိပ်တုံးကြီး ဖြစ်နေပြီ တစ်ကိုယ်လုံးမှာဖြင့်၊ တစ်ခါတည်း သူတို့အကြောင်းနဲ့ ပတ် သက်ရင်၊ မျက်နှာများ ညိုပြီး တစ်ကိုယ်လုံးများ အေးသွား တဲ့အခါ ပါလိုက်သေးတယ်၊ သွေးတွေ ဘာတွေ တစ်ကိုယ် လုံးတက်တာ၊ သူတို့ကိစ္စများ ကြုံလာရင် (တင်ပါ ဘုရား) အဆိပ် သင့်လိုက်တာ၊ မလာဘူးလားကွ (လာပါတယ် ဘုရား)။\nတချို့ ဒီမှာ ထကြွသောင်းကျန်းပြီးလာတော့၊ ဟ ဘာဖြစ်လို့တုံး၊ နဂိုကသောက်ထားတဲ့ ပီယသာတ ဖြစ်တဲ့အ ရက်သောက်ထားတဲ့ဥစ္စာ ခုမှအဆိပ်သင့်တာ မဆိုနိုင်ဘူးလား (ဆိုနိုင်ပါတယ် ဘုရား)။\nအဲတော့ အဆိပ်ကလည်း တစ်နေ့ ဘယ်နှစ်ခါသင့် သတုံး၊ ဒါ အသင့်ကလေးရှိသေးတယ် မောင်ချစ်ဆွေရ၊ အသင့်ကြီးကျန်သေးတယ်၊ အပါယ်ကျမယ့် အလုပ်ကြီး ဟုတ်လား (မှန်ပါ့ ဘုရား)၊ မသေချင်ဘဲနဲ့၊ ဝိညာဉ်မချုပ်ချင်ဘဲနဲ့ မျက်ရည်ကြီးငယ်ကျပြီး သေရမယ့် ပွဲကြီးကျန်သေးတယ် (တင်ပါ့ ဘုရား)။။\nရှိသေးတယ်၊ အဆိပ်သင့်တဲ့ ဒဏ်ချက်တွေကလာဦးမှာ သဘောပါပလား (သဘောပါပါပြီ ဘုရား)၊ ဒါ ဘယ့်နှယ်ကြောင့် ဒီလောက်တောင် အဖြစ်ဆိုးကြီးနဲ့ အစ်မတို့ မောင်ချစ်ဆွေတို့ ကြုံပါလိမ့်မလဲ၊ ဪ ဘေးကတော့ပြောသား ဘုရား၊ ကိုယ်က လည်း အငတ်သမားမို့ သွားသောက်မိတယ်၊ သောက်မိလို့ အခု အဆိပ်သင့်တာဘုရား၊ ဒါပဲ အဖြေထွက်ဖို့ ရှိတော့တယ် (တင်ပါ ဘုရား)၊ သဘောပါပလား (သဘောပါပါပြီ ဘုရား)။\nဒါ ဒီအိမ်တင် အဆိပ်သင့်တာလားလို့ မေးတဲ့ အခါ ကျလို့ရှိရင်၊ ဟိုအိမ်ကြည့်ပြန်တော့လည်း ဒီလိုပဲ၊ ဟိုဘက် အိမ်ကြည့် လိုက်ပြန်တော့ကော (ဒီအတိုင်းပါပဲ ဘုရား)။\nဒါဖြင့် မြို့ထဲရွာထဲမှာ ဒီအငတ်ပြဿနာကြောင့် သောက်မိတဲ့ အိမ်တွေက အများကြီးဖြစ်ပြီး အကုန်လိုလို ဖြစ်နေတော့ အင်းရိုးရိုးသေတော့ရှိမယ့် မထင်ပါဘူး အဆိပ်သင့် သေတာရှိမှာပါပဲ၊ ပြောရတော့မှာပဲ၊ (ပြောရမှာပါ ဘုရား)။\nရိုးရိုးသေတော့ မရှိဘူး ဒါစိတ်မချလက်မချနဲ့ သေမှာ ချည်းပဲ၊ ဘယ့်နှယ့်တုံးကွ (စိတ်မချ လက်မချနဲ့ သေမှာပါ ဘုရား) စိတ်မချလက်မချနဲ့၊ စာရင်းမချုပ် အင်းမချုပ်နဲ့ သေမင်း နိုင်ငံလိုက် ရတာတောင်မှ ငြင်းမရလို့ လိုက်ရတာ (တင်ပါ့ ဘုရား) အသေ ကတော့ အသေဆိုးပဲ ပေါ်ကြပလား (ပေါ်ပါတယ် ဘုရား)။\nဘာဖြစ်လို့ ဒီအသေဆိုးနဲ့ သေရပါလိမ့်မတုံး၊ အို အဆိပ်က ခုမှ ဝမ်းထဲရောက်ပြီးတော့ သောက၊ ပရိဒေဝ၊ ဒုက္ခ၊ ဒေါမနဿတွေက အတွင်းက ကြွလာတာဘုရား ဆိုလို့ရှိရင် ငြင်းဖို့လို သေးလား (မလိုပါဘူး ဘုရား)။\nကိုင်း ဒါဖြင့် မြတ်စွာဘုရားသခင် ကိုယ်တော်မြတ်ကြီးက လမ်းပြဖော်ပြီးတော့ မသောက်နဲ့ ဆိုတာ ဘေးက ငတ်လွန်းတယ် ကွာ ဆိုထိုက်ဘူးလား (ဆိုထိုက်ပါတယ် ဘုရား) ငတ်လွန်းလို့၊ အဲတော့ မသောက်နဲ့ဆိုတဲ့ အတိုင်း မသောက်ဘူးဆိုလို့ရှိရင်တဲ့ သေပွဲမရှိဘူး (တင်ပါ ဘုရား)၊ အဆိပ်မသင့်လို့ သေပွဲမရှိဘူး၊ မသောက်နဲ့ဆိုတာ ကြောက်မိတဲ့အတွက်တဲ့ ငိုပွဲတို့၊ သေပွဲတို့၊ ကြောင့်ကျပွဲတို့ (တင်ပါ ဘုရား)။။\nသားမျက်နှာလေးကို ပီယသာတ ဖြစ်နေတော့၊ ချွေးမက အော်လိုက်တာများ ခံရမယ့် ကိစ္စတွေက ရှိသေးတယ်၊ ရှိသေးတယ် ရှိသေးတယ် (လာမှာပါ ဘုရား)၊ လာမှာပဲ၊ လာမှာပဲ၊ ဒီအဘိုးကြီး အဘွားကြီး တွေကလည်း ဆိုတဲ့ ကိစ္စက ခပ်ကျယ်ကျယ်နဲ့၊ သူကလည်း ငွေရှာနိုင်မယ် ဆိုလို့ရှိရင်၊ သူကလည်း သားမဖြတ်နိုင်လို့၊ သွားသွားကြည့်မယ်ဆိုရင်၊ အော်လုံး ငေါက်လုံးတွေ ခံရမယ့် ဥစ္စာတွေလည်း၊ ရင်ထု မြေလူးတွေကလည်း မောင်ချစ်ဆွေ လာဦးမယ်ကွ (လာမှာ ပါ ဘုရား)။\nလာမယ် လာမယ် ဒီလိုတွေပြည့်လို့ (တင်ပါ့ ဘုရား) ဒီလိုတွေ ပြည့်လို့ (တင်ပါ့ ဘုရား)၊ ဟုတ်ပါဘူး မင်းပိုက်ဆံ တစ်ပြားရှာလာ ပေးနိုင်တာ မဟုတ်ဘဲနဲ့ ဘာလို့ လာတာတုံး၊ တွေ့ချင်ဒီကို အကြောင်းကြားလိုက်ပါလား၊ အကောင်းပြော တာပါ လမ်းလဲမှာစိုးလို့ (တင်ပါ ဘုရား) အင်း သူက ဖုံးလိုက် သေးတယ်။\nဒီကလည်း အငတ်ကလည်း မပြေသေး နောက် ကလည်း သောက်ချင်သေး၊ နောက်ကလည်း သောက်ချင်သေးတော့ သွားမိ လာမိပြန်တာပဲကွ၊ သွားမိ လာမိပြန်တော့ အအော်ခံရတယ် (မှန်ပါ ဘုရား) မခံရဘူးလား (ခံရပါတယ် ဘုရား)။\nအအော်ခံရတဲ့အခါကျလို့ရှိရင် ဆိုရက်လေခြင်း၊ ပြောရက်လေခြင်း၊ ဪ အောင့်သာ ခံလိုက်ရတယ် ဒီအဖြစ်မျိုးဟာ ဖြစ်လိမ့်မယ်လို့ မထင်ဘူးဆိုတော့ ကိုယ်က လောကွတ်ချော်လို့ ဖြစ်ရတာပဲ (တင်ပါ ဘုရား)၊ ရှင်းပလား (ရှင်းပါပြီ ဘုရား)။\nနဂိုက သောက်မိတယ်ကွာ၊ နောက်ထပ်သောက်မိလို့ အအော်ခံရတယ်၊ နောက်ထပ် အဆိပ်သင့်တာပဲ(တင်ပါ ဘုရား) ပေါ်ပလားကွ (ပေါ်ပါပြီ ဘုရား)၊ အောင်မလေး ကြောက်စရာ ကြီးပါလား မင်းတို့ ဇာတ်ထုပ်က (အရှင်ဘုရားနဲ့ နဂိုကမှ မတွေ့ပဲ) တွေ့လည်း သောက်မှာပဲ၊ ဘုန်းကြီး မတွေ့ပေမယ့် အမေနဲ့တော့ တွေ့သားပဲ။\nညည်းတို့ သား လင်ခင်ပွန်းကိစ္စ မစဉ်းစားကြနဲ့၊ ဒို့ကြည့် ဆိုတာ သူတို့ပြောတယ် (တင်ပါ ဘုရား) ပြောဘူးလား (ပြောပါ တယ် ဘုရား) ပြောပါတယ်၊ ဘုန်းကြီးများကတော့ ရှိပါစေတော့ မတွေ့တာ အမှန်ပါပဲ၊ ဘုန်းကြီးလိုပဲ ကိုယ်တွေ့ သမားက စာတွေ့ကို ပြောတာ၊ ဟိုကိုယ်တွေ့ သမားက ပြောတာ အဲဒါမှ မယုံပဲ စာတွေ့သမားဆိုတော့ ပိုမယုံမှာပေါ့ကွ၊ အတော် မဆိုးဘူးလား (အတော်ဆိုးပါတယ် ဘုရား)။\nဒါ အရွယ်က မြှောက်တာ (တင်ပါ ဘုရား)၊ ဝယမှာ နေတာ သိပ်ကြောက်စရာကောင်းတာ၊ ဝယအရွယ်ရှိတာကို (တင်ပါ ဘုရား)၊ သဘောပါပလား (သဘောပါပါပြီ ဘုရား)၊ ကိုင်း ဒါဖြင့် ဒီအဆိပ်တွေကဖြင့် ဝမ်းထဲမှာဖြင့် ပုံနေပြီ၊ အကြီးကိစ္စနဲ့ ဘယ်လောက် အပူတွေ့ခဲ့ပြီတုံး၊ အလတ်ကိစ္စနဲ့ အပူပေါင်း ဘယ်လောက်တွေ့ခဲ့ပြီတုံး၊ အငယ်ကိစ္စနဲ့ အပူပေါင်း ဘယ်လောက် တွေ့ခဲ့ပြီတုံး၊ ခင်ပွန်းနဲ့ တည်ထောင်ပြီးတဲ့ အချိန် ကစပြီး သကာလ ဒီခင်ပွန်းနဲ့ ပတ်သက်ပြီး သူ့ မောင်နှမတွေနဲ့ ခင်ပွန်းလည်း မပြတ်နိုင်၊ မောင်နှမတွေက မျက်စောင်းထိုး တာလည်း မနည်းခံရနဲ့ ဒါတွေကော ဘယ်လောက်တွေ့ပြီး ပြီတုံးလို့ အစ်မကိုမေးရင် ဘယ့်နှယ် ဖြေပါ့မတုံး (အများကြီး တွေ့ဖူးပါပြီ ဘုရား)။\nအများကြီး တွေ့ဖူးပြီ ဒါအဆိပ်ချည်းပဲ (တင်ပါ ဘုရား) အဆိပ်တွေထကုန်ပြီ၊ မင်းကလည်း ထိုနည်းတူပဲ ဟုတ်လား၊ ဒို့လည်း ဆွေနဲ့ မျိုးနဲ့ပဲ၊ ဒါတော့သည်းခံရမှာပေါ့ မတတ်နိုင်ဘူး၊ အလိုကျတာ လည်းပါရဲ့၊ မကျတာလည်းပါရဲ့ ရှိတာပဲ သူ့ဘက် လည်း (ရှိပါတယ် ဘုရား)၊ ရှိတာပဲ၊ သဘော ပါပလား (သဘော ပါပါပြီ ဘုရား)။\nဒါ ဘယ့်နှယ်ကြောင့်တုံးလို့ မေးတဲ့အခါကျတော့ မင်း အလိုမကျမှုတွေ၊ ကျမှုတွေကလည်း ပြောလည်း မပြောချင်ဘူးလေ၊ ကိုယ့်ဘက် သူ့ဘက်ဆိုတာ အပြောကလည်း သိပ်ခက် ဘယ် လာပြီ ဒေါသကတော့ ဖြစ်နေပြီ (တင်ပါ ဘုရား) ဒါတွေ ဖြစ်နေတော့ ဒါအဆိပ်သင့်တာကွ၊ အဆိပ်မှ အပယ် အဆိပ် သင့်တာ (တင်ပါ ဘုရား)။\nသာမညအဆိပ်၊ သေအောင်တင် နှိပ်စက်တဲ့ အဆိပ်လို့ မောင်ချစ်ဆွေက မအောက်မေ့နဲ့ အပါယ်ကျလောက်အောင် သင့်တဲ့အဆိပ် (တင်ပါ ဘုရား) ရှင်းကြပလား (ရှင်းပါတယ် ဘုရား)။\nဒါဖြင့် ရှေ့က စခန်းသွားခဲ့တာက အကောင်းချည်းပဲ လား၊ အဆိုးဟူသ၍ အကုန်လာမှာပဲလား ဆိုတာလည်း သောက်ထားတဲ့ ပီယသာတက အတော်ပြင်းတယ်၊ ရှင်းပလား (ရှင်းပါပြီ)။\nသောက်ထားတဲ့ ပီယသာတကလေ (တင်ပါ့ ဘုရား). ပြင်းတယ်၊ တပည့်တော်တို့ ရှေ့ကံ ဇာတာများ ဘယ့်နှယ်တုံးလို့ မမေးပါတော့နဲ့နော် မေးဖို့မလိုပါဘူး၊ အဆိပ်ဆိုတာက ကြာလေ ဆိုးရွားလေပါ (တင်ပါ ဘုရား)၊ သဘောပါပလားကွ (သဘောပါ ပါပြီ ဘုရား)။\nအဆိပ်ဆိုတာက (ကြာလေ ဆိုးရွားလေပါ ဘုရား) အင်း မသောက်မိမှ မဆိုးရွားမှာကို (တင်ပါ ဘုရား) သောက်မိတဲ့ ပုဂ္ဂိုလ်ကတော့ လာလိမ့်မယ်၊ ကိုယ့်သားသမီးကလည်း ကိုယ့်ကို မျက်စောင်း ထိုးကာ အော်ကာ ငင်ကာ၊ ကွယ်ရာကနေပြီး အတင်း ပြောတာတွေ၊ အင်းလာဦးမယ်၊\nအဲဒီကျလာတဲ့ အခါကျတော့မှ ကျုပ်သေလို့မရလို့ သေလိုက်ချင်တယ် ကိုချစ်ဆွေရဲ့ ဆိုတာ လာဦးမှာ၊ လာဦးမှာ (လာမှာပါ ဘုရား)။ လာမှာပါ၊ တိုင်ပင်စရာ ဒီအဘိုးကြီး ဒီအဘွားကြီး ရှိတာကို၊ ဒီကျတော့ အဘိုးကြီး၊ အဘွားကြီး ဖြစ်ကုန်ပြီကိုးကွ အတော့်ကို ခက်ဦးမယ့်ကိစ္စတွေက ရှိသေးတယ် ဆိုတော့ ကဲ ဒါဖြင့် ဘုန်းကြီးကပဲ။\nကဲ မင်းတို့နှစ်ယောက်တော့ အဆိပ်တွေသောက်ပြီး ကြပြီကွာ၊ သို့သော်လည်း မသေသေး ဘူးကွ၊ အဆိပ်ကြွဦးမလို့ ရှိသေးတယ်၊ မျက်ရည်ကြီးငယ် ကျရရုံပဲ ရှိသေးတယ်၊ ခန္ဓာသေပြီး အပါယ် ကျလောက်အောင်တော့ မင်းတို့ အဆိပ် မဖြစ်သေးဘူး၊ ဟုတ်ဘူးလား (မှန်ပါတယ် ဘုရား)။\nအဆိပ်တွေကတော့ ကြွနေပြီ သေအောင်တော့ နှိပ်စက်မှာပဲ၊ သေပြီးသည့်အခြားမဲ့၌ အပါယ် ရောက်အောင် လည်း နှိပ်စက်မှာပဲ၊ အဲတော့ ဝမ်းထဲမှာရှိတဲ့အဆိပ်ကို အဆိပ်ဖြေဆေး သောက်နိုင် ရင်သောက် (တင်ပါ ဘုရား)၊ ရှင်းပလား (ရှင်းပါပြီ ဘုရား)။\nအဆိပ်ဖြေဆေး (သောက်နိုင်ရင် သောက်ပါ ဘုရား) ပြီးတော့ အဆိပ်ရှိနေတဲ့ ပုဂ္ဂိုလ်က အဆိပ်ဖြေဆေးကို တစ်နေ့ နည်းနည်းသောက်ရင် တော်လောက်ထင်ပါရဲ့ လို့တော့ မလုပ်နဲ့ (တင်ပါ ဘုရား)၊ စကားတတ်လို့ပြောတာ မဟုတ်ပါဘူးကွ၊ အဆိပ်က နည်းတာမဟုတ်ဘူးကွ၊ သောက်ထားတာ (မှန်ပါ ဘုရား)၊ အစ်မ ရိပ်မိပလား၊ မပေါ်ဘူးလား (ပေါ်ပါတယ် ဘုရား)။\nသောက်ထားတဲ့ အဆိပ်နဲ့ဖြေဆေးက နည်းနေလို့ရှိရင် လည်း မောင်ချစ်ဆွေ၊ ဖြေဆေးက ရသေ့စိတ်ဖြေ၊ ဟုတ်ဘူး လား (မှန်ပါ ဘုရား)။\nအဲတော့ကိုတဲ့ ဒီလိုလုပ်ကြပါတဲ့၊ ကိုင်း. နောက်ထပ် သောက်ပြန်လို့ရှိရင်လည်း ဒိထက် အရူးတော့ မရှိတော့ဘူး၊ သေလို့ မကောင်းအောင် လုပ်တဲ့ အဓိပ္ပာယ်ရောက်သကိုကွ (တင်ပါ ဘုရား)။\nအဲဒီတော့ ဒီလိုလုပ်ကြစို့ရဲ့၊ ဝမ်းထဲမှာ ရှိတဲ့ အဆိပ်တွေ ကို နဂိုက မှားသောက်မိတာ၊ ဒါ မှားသောက်တာ၊ ဘယ်လို မှားသောက်မိတုံး ဆိုလို့ရှိရင် ဒီသားအာရုံ သမီးအာရုံ၊ ကိုယ်ခန္ဓာ အာရုံ ပေါ့လေ (တင်ပါ့ ဘုရား) နိစ္စထင်ပြီး အားကိုး ရမယ် ထင်လိုက်တာ (တင်ပါ ဘုရား)။\n(၁) နိစ္စ ထင်လိုက် တာ (တင်ပါ ဘုရား) တစ်ခါ\n(၂) သုခ လို့လည်း ထင်လိုက်တယ် (တင်ပါ့ ဘုရား)\n(၃) အတ္တ လို့လည်း ထင်လိုက်တယ်\n(၄) အရောဂ တဲ့ သူနဲ့နေရလို့ ရှိရင် ငါအနာရောဂါ ကင်းတယ်လို့ လည်း ယူလိုက်တယ်\n(၅) ခေမံ တဲ့ အင်းသူက အစောင့် အရှောက် ဆိုတော့ ကိုယ့်ဘေးမရှိဘူးလို့လည်း ယူလိုက်တယ် ငါးချက်ယူလိုက်တယ် (တင်ပါ ဘုရား)။\nအဆိပ်ကို ငါးချက်ဖြင့် ယူလိုက်တာကိုကွ နိစ္စယူလိုက် တယ်ကွာ၊ သုခယူလိုက်တယ်ကွာ၊ အတ္တ ယူလိုက်တယ်ကွာ၊ အရောဂ ယူလိုက်တယ်၊ ခေမံ ဘေးမရှိဘူးလို့ ယူလိုက်တယ်၊ အရောဂျံ ဆိုတာ အနာကင်းတာ (တင်ပါ ဘုရား)။\nမိန်းမဆိုတာ လူမလေး ခွေးမခန့် အင်းသူ့ဟာက ယူပြီကွနော် (တင်ပါ ဘုရား)၊ လူမလေး ခွေးမခန့် ဆိုတော့ ဘေးရှိတယ်ပေါ့လေ (တင်ပါ ဘုရား)၊ အင်း သစ်တုံးကြားက အတက်ပေါက် ချင်တော့ အချိုးခံရတာတော့ မမြင်ဖူးဘူး ထင်ပါရဲ့၊ ကဲ ပေါ်ပလားကွ (ပေါ်ပါပြီ ဘုရား)။\nဒီငါးချက်ထင်ပြီး သောက်ချလိုက်တာပေါ့ – တဲ့၊ ဘုရားက (တင်ပါ့ ဘုရား)၊ ဒီပီယသာတကို (တင်ပါ ဘုရား) ပီယသာတဖြစ်တဲ့ အာရုံတွေကို ခင်လိုက်မင်လိုက်တာလေး (တင်ပါ့ ဘုရား)။\nနိစ္စထင်လို့ကွတဲ့၊ သုခထင်လို့ကွတဲ့၊ အတ္တလို့ပိုင်တယ် လို့ ထင်လို့ကွတဲ့၊ အနာကင်းတယ် ထင်လို့ကွတဲ့၊ ဘေးမရှိဘူး ထင်လို့ကွတဲ့၊ ဒီငါးချက်က နေပြီး ခင်ပြီး သောက်ချ လိုက်တာ အိမ်ထောင် ပြုချလိုက်တာ၊ သားသမီးမွေးပြီး သောက်ချလိုက် ဘာ ဒါပဲတဲ့ (တင်ပါ ဘုရား)။\nအဲတော့ကိုတဲ့ ဒီဆေးဟာဖြင့် အခု တော်တယ်ထင်လို့ ဝမ်းထဲမှာဖြင့် အခု အဖေက သားငယ် အတွက် အမေက ခင်ပွန်းအတွက် စိတ်မချရ၊ တစ်ခါတလေကျတော့ ပွဲရုံနေငြား သော်လည်း သူ့တစ်ယောက်တည်း ယောက်ျားဖေါ်လေးထားခဲ့ ဦးထင်ပါရဲ့၊ ပူလိုက်တဲ့ဖြစ်ခြင်း မပြောပါနဲ့တော့ကွာ။\nမင်းကလည်း သွားသာနေတယ် ဒီအချိန်ထိပြန်မလာ သေးဘူး၊ ဘာများဖြစ်နေပါလိမ့်၊ တယ်လီဖုန်း ဆက်ဦးမှ ထင်ပါ ရဲ့နဲ့ ရှုပ်လို့ပဲမင်းတို့ဟာ (ရှုပ်ပါတယ် ဘုရား)၊ ကြည့်ပါလား အဆိပ်ကို အာရောဂျံ ထင်နေတာ အနာကင်းတယ် ဘေးမရှိ ဘူး၊ ဒီလိုထင်ပြီးတော့ သောက်ကြတာကိုကွ (မှန်လှပါ ဘုရား)၊ ပေါ်ကြပလားကွ (ပေါ်ပါပြီ ဘုရား)။\nအနိစ္စ၊ ဒုက္ခလို့ ရှုပေးပါ\nအဲတော့ ဒီငါးချက်ကို ငါးချက် စလုံး ပြင်လိုက်ပါတဲ့ ကိုယ့်ခန္ဓာကော၊ သားသမီး ခန္ဓာကော၊ ခင်ပွန်း ခန္ဓာကော\n(၁) အနိစ္စလို့ရှုပေးပါ (တင်ပါ ဘုရား)။\n(၂) ဒုက္ခလို့ ရှူပေးပါ။\n(၄) ရောဂလို့ရှုပေးပါတဲ့နော် (တင်ပါ ဘုရား)။\n(၅) ဘယလို့ ရှုပေးလိုက်စမ်းပါတဲ့၊ ခုနှငါးချက် အကုန်ပြင်ပြီး ရှုချတဲ့ (တင်ပါ ဘုရား)၊ ပေါ်ပလား (ပေါ်ပါပြီ ဘုရား)။\nရှုချလိုက်လို့ရှိရင် ဝမ်းထဲမှာ ရှိတဲ့အဆိပ်က အကုန် ပြေ ထွက်သွားတယ်တဲ့၊ ရှင်းပလား (ရှင်းပါပြီ ဘုရား)၊ တချို့ အိမ်ထောင်ကျကြတယ်တဲ့ ဘုရားက၊ အိမ်ထောင်ကျပြီးမှ ရဟန္တာမ ဖြစ်တာတွေရှိသေးတာပဲ။ ဒီဆေးငါးခွက်သောက်လို့၊ ကောင်းတဲ့ငါးခွက် သောက်ချလိုက်တာ (မှန်ပါ ဘုရား)။\nအရင်သောက်ထားတာကတော့ မကောင်းတဲ့ငါးခွက်၊ – အထင်မှားနဲ့ သောက်လိုက်တာ ငါးမျိုး (တင်ပါ ဘုရား)၊ နောက်ကျတော့ မှားမှန်သိတဲ့အခါကျတော့ နောက်ဆေး ငါးခွက် ပြန်သောက် လိုက်တယ်။\nအနိစ္စရှုချလိုက်တယ်၊ ဒုက္ခရှုချလိုက်တယ်၊ အနတ္တရှုချ လိုက်တယ်၊ ရောဂရှုချလိုက်တယ်၊ ဘယ်လို့ ရှုချလိုက်တယ်၊ ဒါတွေသေပြီတဲ့ (မှန်ပါ ဘုရား)၊ ရှုချလိုက်တဲ့အခါကျတော့ ရဟန္တာ ဖြစ်သွားကြတယ်၊ အပါယ်ကျအောင် ဒီအဆိပ်သင့်သေးရဲ့ လား (မသင့်ပါ ဘုရား)။\nခုနက မျက်ရည်ကြီးငယ်ကျခဲ့တဲ့ ကိစ္စတွေတော့ သာမာ တို့ ခုနက ကိသာဂေါတမီတို့ ဒါရဟန္တာမတွေ တွေ့ကြ တာပါပဲ။ တွေ့ပင်တွေ့ငြားသော်လည်း ဖြေဆေး ငါးခွက် သူတို့က သောက်ဖြစ်တယ်။\nသောက်ဖြစ်တဲ့အတွက်တဲ့ လွတ်ကင်းသွားတယ်ဆိုတာ သဘောပါပလား (သဘောပါပြီ ဘုရား)၊ အခုတော့ အဆိပ်တော့ ငါးခွက်သောက်ထားပြီ၊ ဖြေဆေးငါးခွက် သောက်ပါဆို တော့ တစ်စတစ်စ သောက်မှ ထင်ပါရဲ့၊ မတော်ပျောက်သွား မခက်ဘူးလားထဲကများ ဖြစ်နေလိုက်သေး၊ အတော်ဆိုးတဲ့ အဓိပ္ပါယ်ထဲ မရောက်ဘူးလားကွ (ရောက်ပါတယ် ဘုရား)။\nအဲဒီလို ဘုရားက ဒီငါးချက်နဲ့ မင်းတို့ခန္ဓာကို ကြည့်ပြီး အလုပ်လုပ်ပါ၊ သားသမီး အပေါ်၌ လည်းကောင်း၊ မိမိခန္ဓာအပေါ် ၌လည်းကောင်း၊ အနိစ္စ၊ ဒုက္ခ၊ အနတ္တ၊ ရောဂ၊ ဘယလို့ ရှုပေး (တင်ပါ ဘုရား)၊ ဒီခန္ဓာကြီးကို ဘေးတွေပဲ ဘေးတွေပဲလို့ ရှုပေး ပါကွာ ရှင်းပလား (ရှင်းပါပြီ ဘုရား)။\nအဲဒီငါးချက်နဲ့သာ အဆိပ်ဖြေလိုက်လို့ရှိရင် အစ်မ အချိန်ရှိသေးတယ် ရသေးတယ် (တင်ပါ ဘုရား)၊ သဘောပါပလား (သဘောပါပါပြီ ဘုရား) ကဲ ဒီအတိုင်း အလုပ်လုပ်တဲ့ အလုပ်စဉ်ပါ၊ ဘုရားကဟောတာပဲ (တင်ပါ ဘုရား)၊ ရှင်းပလား (ရှင်းပါပြီ ဘုရား)။


My freedom: Rose Hip oil အကြောင်း တစေ့တစောင်း\nဒီနေ့ Skin care product တမျိုးဖြစ်တဲ့ Rose hip oil (or) Rose hip seed oil နဲ့မိတ်ဆက်ပေးချင်ပါတယ်။ Rose hip oil ဆိုတာ Rosa moschata or Rosa rubiginosa လို့ခေါ်တဲ့ ပန်းပင်တမျိုးရဲ့ အစေ့ကနေ ထုတ်ယူရရှိတဲ့ သဘာဝအဆီတမျိုးပါ။ အဲ့ဒီအပင်ကို Europe မှာစတင် တွေ့ရှိခဲ့ပြီး United Kingdom မှာအများအပြား စိုက်ပျိုးပါတယ်။ Rose hip oil မှာ အသားအရည်အတွက် အထောက်အကူဖြစ်စေတဲ့ Vitamin များစွာပါဝင်တဲ့အတွက် အခုဆို Skin care product တော်တော်များများမှာ ပါဝင်ပစ္စည်းတမျိုးအဖြစ် အသုံးပြုနေပါပြီ။\nRose hip oil မှာ Vitamin A (Retinol), Vitamin C တွေအပြင် Essential fatty acid တွေဖြစ်တဲ့ Omega-3 နဲ့ Omega-6 အစရှိတဲ့ အသားအရည်အတွက် အကျိုးရှိတဲ့ ပစ္စည်းတွေ အမြောက်အများ ပါဝင်ပါတယ်။ သူ့မှာ ပါဝင်တဲ့ Vitamin C ပမာဏဟာ လတ်လတ်ဆတ်ဆတ် လိမ္မော်သီးတလုံးထက် အဆ ၄၀ ပိုများတယ်လို့ သိရပါတယ်။ ဒါဆို ဒီလို Vitamin တွေပါဝင်လို့ သူက ဘာအတွက် အသုံးဝင်လဲ ဆက်ပြောပြမယ်နော်။\nRose hip oil မှာ Antioxidant များစွာ ပါဝင်တဲ့အတွက် free radicals တွေကြောင့် အသားအရည်ပျက်စီးမှုကို ကာကွယ်ပေးပြီး အိုမင်းရင့်ရော်မှုကို နှေးကွေးစေပါတယ်။ Collagen ထုတ်လုပ်မှုကို အားပေးတဲ့အတွက် သူ့ကို Anti-wrinkle အရေးအကြောင်းလျော့စေတဲ့ အလှကုန်ပစ္စည်းတွေမှာ အများဆုံး အသုံးပြုပါတယ်။ Skin regeneration လို့ခေါ်တဲ့ ဆဲလ်အသေတွေ ဖယ်ရှားပြီး အရေပြားအသစ်ပြန်လည်ဖြစ်ပေါ်မှုကို အားပေးတဲ့အတွက် နေလောင်ဒဏ်ရာများ ၀က်ခြံအမာရွတ်များ စတာတွေကို လျင်မြန်စွာ ပျောက်ကင်းစေပါတယ်။ အသားအရည် အစိုဓာတ်ကိုလည်း ပုံမှန်ထက် ပိုထိန်းသိမ်းပေးလို့ ခြောက်သွေ့တဲ့အသားအရည်ပိုင်ရှင်တွေအတွက် အထူးသင့်တော်ပါတယ်။ ခုဆို Rose hip oil ပါဝင်တဲ့ Skin care productတွေ ဈေးကွက်မှာ တွေ့နေရပါပြီ။ Rose hip oil ချည်းပဲ သီးသန့်လည်း ၀ယ်ယူနိုင်ပါတယ်။ ဒီနေရာမှာ ကန်ဒီတခုထောက်ပြချင်တာ ရှိပါတယ်။ လူတော်တော်များများက အဆီကို မျက်နှာပေါ်လိမ်းရမှာ ကြောက်တတ်ကြပါတယ်။ တချို့အဆီတွေကသုံးဖို့ မသင့်တော်ပေမယ့် တချို့အဆီတွေကတော့(သဘာဝအဆီများ) အသားထဲ အလွယ်တကူ စိမ့်ဝင်နိုင်ပါတယ်။\nRose hip oil ကို အသုံးပြုပုံကတော့ မျက်နှာသစ်ပြီးရင် အဲ့ဒီအဆီလေး ၂စက်လောက်ကိုလက်ဖ၀ါးပေါ်ပွတ်ပြီး မျက်နှာပေါ် လိမ်းပေးပါ။ အဲ့ဒါလေး လိမ်းပြီးမှ Moisturizer ကိုလိမ်းပါ။ စစလိမ်းချင်းတော့ မျက်နှာက အဆီပြန်သလိုဖြစ်သွားလိမ့်မယ်။ ဒါပေမယ့် သူက ချက်ချင်းစိမ့်ဝင်နိုင်တယ်။ နည်းနည်းကြာတာနဲ့ အဆီသိပ်မပြန်ဘဲ ပုံမှန် ဖြစ်သွားတာ တွေ့ရပါလိမ့်မယ်။ အဆီပြန်မှာစိုးလို့ မနက်မလိမ်းချင်လည်း ညအိပ်ခါနီးလိမ်းပါ။ နောက်နေ့မနက်မှာတင် အသားလေးက တင်းပြီးစိုစိုလေးဖြစ်နေတာ တွေ့ရလိမ့်မယ်။ ကန်ဒီကိုယ်တိုင်သုံးနေတာ ခုဆို ၂လပြည့်တော့မယ်။ ထူးခြားမှုကို တကယ်တွေ့လို့ အားလုံးကို လက်တို့တဲ့သဘောပါ။ အဲ့ဒါသုံးပြီးနောက်ပိုင်း ၀က်ခြံပေါက်လို့ ကျန်ခဲ့တဲ့အမာရွတ်တွေ သိသိသာသာ မြန်မြန်ပျောက်တာ တွေ့ရတယ်။ နောက်ပြီး အသားအရည်လည်း တင်းတင်းလေးဖြစ်ပြီး စိုစိုလေးဖြစ်နေသလို ခံစားရတယ်။ တခုထပ်ပြောပြချင်တာက သူက အမာရွတ်ပဲ ပျောက်စေတာပါ။ ၀က်ခြံကို ကာကွယ်တာ မဟုတ်ပါဘူး။ ၀က်ခြံအတွက် ကောင်းတဲ့ သဘာဝအဆီတမျိုးကတော့ Tea Tree oil ပါ။ ကိုယ်တိုင်တော့ မသုံးဖူးသေးပါဘူး။ Rose hip oil ကတော့ အခု ကန်ဒီ့အသဲစွဲပေါ့။\nမှတ်ချက် – Skin care product တခုကို တပတ်လောက်သုံးပြီး ကောင်းတယ် မကောင်းဘူး ပြောလို့မရဘူးနော်။ စွဲသုံးကြည့်ပါ။ အနည်းဆုံး (၂)ပတ် (၃)ပတ်လောက် သုံးကြည့်ပြီးမှ ကောင်း မကောင်း မှတ်ချက်ချပေါ့နော် :D\nကျွန်တော်တို့က နဂိုချောတွေဆိုတော့ လိမ်းစရာမလိုဘူး\nCandy , where can i buy ? i would like to try, coz, my skin is too dry.\nစင်္ကာပူမှာဆိုရင် Watson မှာ ၀ယ်လို့ရတယ် Sis... Organic skin care တွေရောင်းတဲ့နားမှာ ရှိတယ် :D :D\nRose Hip Oil ချည်းပဲသီးသန့်လည်း ရှိတယ်။ Moisturizer တို့ Toner တို့လည်း ရှိတယ် Sis :D :D\nဟိဟိ .နဲနဲလောက်တော့ စမ်းကြည့်လိုက်ဦးမယ်.ကန်ဒီရေ\nthanks.tmr night i'll try this:)D:\nညီမလေးရေ သနပ်ခါးကလွယ်လို့ ဘာမှမသိတာ:P\nဆိုင်မဆိုင်တော့ မသိဘူး။ ဖတ်သွားပြီ။ :P\nရမှာရား ဒါရှို လိမ်းမယ်တွာ\nနာတို့ကတော့ နားမလည်ဘူး...အလှပကို ဂိမ်းလောက်စိတ်ဝင်စားဘူး..ဟဲ....ဟဲ ဒါပေမဲ့ နာ့ကောင်မလေးအတွက် မှတ်သွားတယ်..\nမဲ နေတဲ့ အသားတွေ ရော ပြန်ဖြူလာမှာ လားဟင်\nပြန်ဖြူမယ် ဆိုရင်တော့ ... ဘယ်သူမှ မသိအောင် လိမ်းပစ်လိုက်မယ် ..... ခိခိခိ .....\nRose Hip Oil သုံးကြည့်တာ တလကျော်လောက်ရှိသွားပြီ.. အရမ်းအဆင်ပြေတယ်...အသားအရည်ကြည်လာတာ သိပ်သိသာတယ်...\nသုံးကြည့်ပြီး ခုလို တကူးတက ပြန်လာပြောပြတာ ကျေးဇူးအရမ်းတင်တယ် ဆုရေ mwah :D\nစမ်းသုံးကြည့်ချင်တဲ့သူတွေလည်း ဆုရဲ့ အတွေ့အကြုံလေး သိရတာပေါ့ :D\nwar lay said...\nမလေးရှားက watson နဲ့ guardianမှာ သွားရှာတာတော့မတွေ့ဘူး.....သုံးချင်ပါတယ်ဆိုမှ...\nဟုတ်လား... ဟင့် :(\nအမအသားနဲနဲခြောက်နေလို့ ညီမပြောတဲ့ Rose Hip Oil သုံးကြည့်မလို့ လေ။\nAmazon ကပဲ Sukin Rose Hip Oil မှာလိုက်တယ်။\nဟုတ်.. ရပါတယ် အစ်မ။ Sukin Rose Hip Oil မသုံးဖူးဘူး။ Sukin moisturizer တော့ သုံးဖူးတယ်။ ကောင်းပေမယ့် လိမ်းခါစကဆို အနံ့လုံးဝမခံနိုင်ဘူး။ သူ့ Rose Hip Oil အနံ့တော့ မပြောတတ်ဘူး အစ်မ။ အဆင်ပြေပါစေနော် ^_^\nHi sis, can i directly use the Rose hip oil or do i have to use the toner and moisturizer before using the rose hip oil.\nHi sis, you should use Rose hip oil first before applying your moisturizer.\nSorry for late reply sis :P


Zhejiang Estar စက်မှု Co. , Ltd မှ - ကြှနျုပျတို့အကွောငျး\nZhejiang Feiyu Automation နည်းပညာကုမ္ပဏီ Ltd.was 2004 ခုနှစ်တွင်စတင်တည်ထောင်ခဲ့ပြီး, စီးပွားရေးလုပ်ငန်းများကိုအခြေခံပြီး bearing ထုတ်ကုန်လျှော၏သုတေသနနှင့်ဖွံ့ဖြိုးရေး, ထုတ်လုပ်ခြင်းနှင့်ရောင်းချခြင်းအပေါ်အခြေခံသည်။ 20 ကျော်လက်ရှိနည်းပညာ R & D ပုဂ္ဂိုလ်များ, ထုတ်ကုန်ကျယ်ပြန့်မော်တော်ယာဉ်လုပ်ငန်းကဏ္ဍ, ဆောက်လုပ်ရေးစက်ပစ္စည်း, သတ္တုစက်မှုလုပ်ငန်း, ရေထိန်းသိမ်းရေးနှင့်ရေအားလျှပ်စစ်, စက်ယန္တရား 30 ကျော်မှတ်တိုင်စက်မှုလုပ်ငန်းများထုတ်လုပ်ရာတွင်အသုံးပြုခဲ့ကြ, ပြည်တွင်း bearing စက်မှုလုပ်ငန်းအတွက်တစ်ဦးအခြို့သောဂုဏ်သတင်းကိုခံစားနေသည် ထုတ်လုပ်သူ။\nစက်မှုအင်ဂျင်နီယာ Co. , estar Zhejiang, Ltd ။ သေ ချ. သေဆုံး, ကိုယ်ပိုင်ချောဘုရှ်၏ထုတ်လုပ်မှုအတွက်အထူးပြုနှင့်အစိတ်အပိုင်းများ, ရေနံ sintered ဘုရှ်, syn လက်စွပ်နှင့် PTFE pad ပါထိုး bearing စောင်း ချ. သေဆုံးလျက်ရှိသည်။\nနောက်ထပ်ကုမ္ပဏီရဲရငျ့စှာပြုပြင်ပြောင်းလဲမှုများကိုလက်ရှိလုပ်ငန်းများ။ မူရင်းအခွက်၏လေ့ကျင့်ရေးခိုင်ခံ့စေ၏အခြေခံတွင်ကုမ္ပဏီကျယ်ကျယ်လူမှုအထက်တန်းလွှာစုဆောင်းလေ့ကျင့်, အပြည့်အဝခေတ်သစ်စီမံခန့်ခွဲမှုယန္တရားနှင့်အသစ်သောစျေးကွက်မဟာဗျူဟာအကောင်အထည်ဖော်ဆောင်ရွက်နေသော, နှင့် Self-ချော bearing စက်မှုလုပ်ငန်းများရေရှည်ဖွံ့ဖြိုးတိုးတက်မှုသူ့ဟာသူမွှုပျနှံမည်ဖြစ်သည်။ အဆိုပါကုမ္ပဏီစနစ်စီမံခန့်ခွဲခြင်းနှင့်ပြီးပြည့်စုံဖို့ကြိုးပမ်း။ ၎င်း၏အဆင့်မြင့်စီမံခန့်ခွဲမှုစနစ်, ကုမ္ပဏီ "အရည်အသွေးပထမဦးစွာခရက်ဒစ်ပထမဦးစွာနှင့်ရေရှည်တည်တံ့သောဖွံ့ဖြိုးမှု" နှင့်၎င်း၏အရည်အသွေးနှင့်စွမ်းဆောင်ရည်များ၏အရည်အသွေးမူဝါဒအပေါ်အခြေခံတဲ့ပြည့်စုံ (ISO9001 က ISO / TS16949) အရည်အသွေးမြင့်စီမံခန့်ခွဲမှုစနစ်အထူထောင်ထားပြီးရေခြားမြေခြားအလားတူထုတ်ကုန်များနှင့်အဆင့်မြင့်ရောက်ရှိပါပြီ အဆင့်။ Jiangsu အတွက်လူသိများတဲ့ဝက်ဝံစက်မှုလုပ်ငန်းစီးပွားရေးလုပ်ငန်းများတစုံတပါးကဲ့သို့, Zhejiang, Jiashan Feiyu တစ်ဦးကျိုးကြောင်းဆီလျော်စက်မှုဇုန် layout ကိုရှိပြီးစဉ်ဆက်မပြတ်ကုန်ထုတ်လုပ်မှုစွမ်းရည်များနှင့်ကုန်ထုတ်လုပ်မှုအဆင့်ကိုတိုးတက်ကောင်းမွန်အောင်။ ကုမ္ပဏီတည်ထောင်ကတည်းကကြောင့်ထုတ်လုပ်မှုကိုအမြည်းအပြင်အသစ်ထုတ်ကုန်များစဉ်ဆက်မပြတ်ပြုပြင်ပြောင်းလဲရေးနှင့်ဖွံ့ဖြိုးတိုးတက်ရေးကိုစဉ်ဆက်မပြတ်လုပ်ငန်းများများ၏ယှဉ်ပြိုင်မှုမြှင့်တင်ရန်ထုတ်ကုန်တီထွင်ရန်စီမံကိန်းကိုဦးဆောင်သည့်ဖွံ့ဖြိုးရေးဆိုင်ရာမဟာဗျူဟာကိုထူထောင်ခဲ့သည်။\nကမ္ဘာကြီးကိုအပေါ်အခြေခံပြီး, စျေးကွက်စူးစမ်းဖို့ ပို. ပို. ကွဲပြားခြားနားဖောက်သည်, အရည်အသွေးမြင့်လိုအပ်ချက်များကိုဖြည့်ဆည်းဖို့ဆက်လက်နှင့်တက်ကြွစွာနိုင်ငံခြားစျေးကွက်နှင့်နိုင်ငံတကာစျေးကွက်ချဲ့ထွင်။ ကုန်ပစ္စည်းများထက်ပိုနိုင်ငံပေါင်း 20 နှင့်တိုင်းဒေသကြီးများထက်အနောက်တိုင်းဥရောပ, အမေရိကတိုက်နှင့်အရှေ့တောင်အာရှတင်ပို့နေကြသည်။ အဆိုပါကုမ္ပဏီထပ်မံသည်အလျားလိုက်စက်မှုလုပ်ငန်းမဟာမိတ်တိုးချဲ့စကေး၏စီးပွားရေးဖန်တီးအပြည့်အဝအသစ်လယ်ကွင်းကိုဖွင့်စက်မှုလုပ်ငန်းသစ်အားသာချက်များကိုအသာပုတ်နှင့်၎င်း၏ကိုယ်ပိုင်ဖှံ့ဖွိုးတိုးတမဟာဗျူဟာမြောက်ရည်ရွယ်ချက်များနားလည်သဘောပေါက်ခြင်း, အသက်ရှည်သမျှလူတန်းစားပေါင်းစုံကနေသူငယ်ချင်းတွေနဲ့အတူတောက်ပသောအနာဂတ်ဖန်တီးပါလိမ့်မယ်။


06/05/12 ~ The Ahmadi Post : Myanmar\nမြန်မာနိုင်ငံ၊ ရခိုင်ပြည်နယ်အတွင်းဖြစ်ပျက်ခဲ့သည်များကို အခြေခံဖြစ်ပွားနေသော ပြဿနာများနှင့် စပ်လျဉ်း၍ Ahmadi Post Myanmar ၏ Press Release : အစ္စလာမ်သည် ငြိမ်းချမ်းရေးလမ်းစဉ်\nအစ္စလာမ်သာသာဝင်တို့၏ သွန်သင်ချက်မှာ အောက်ပါအတိုင်းဖြစ်ပါသည်။\nထို့ပြင် အသင်တို့သည် မည်သည့်လူမျိုးတမျိုးကိုမဆို ရန်ငြိုးထားမုန်းတီးမှုသည် အသင်တို့အား တရားမျှတမှုမပြုရန် ဆွဲဆောင် ခြင်းအလျင်းမဖြစ်စေကြရုံမဟုတ်မူ၍ အသင်တို့အဖို့ ရန်လိုမုန်းထား သူများနှင့်ပင် တရားမျှတခြင်းကို ကျင့်သုံးရန်လိုအပ်ပေသည်။ အကြောင်းမူကားတရားမျှတမှု ကိုကျင့် သုံးဆောက်တည် ခြင်းမှာ “သက်ကဝါ” (ဖြူစင်ဖြောင့်မတ်ခြင်း)တရား၏တောင်းဆိုမှုဖြစ်၏။ သို့ဖြစ် ရာ အသင်တို့သည် ဖြူစင်ဖြောင့်မတ်အပြစ်ရှောင်သူများဖြစ်ကြကုန်လော့။ ထို့ပြင်မှတ်သား ကြကုန်၊ အလ္လာဟ်သည်အသင် တို့၏အပြုအမူများကိုကောင်းစွာရှု စားသိရှိတော်မူလျက်ရှိတော် မူ၏။ (အလ်ကုရ်အာန် ၅:၉)\nဇွန်လ ၃ ရက်နေ့က ရခိုင်ပြည်နယ်အဖြစ်အပျက်များနဲ့ စပ်လျဉ်းပြီး ကနဦး လေ့လာကြပါမယ်။\nဘီဘီစီသတင်းဌာနက အခုလိုခေါင်းစဉ်တပ်ဖော်ပြခဲ့ပါတယ်။ "Muslims Killed in attack in Burma's Rakhine Province" ၊ “မြန်မာနိုင်ငံ၊ ရခိုင်ပြည်နယ်တွင် မွတ်စလင်မ်များ တိုက်ခိုက်သတ် ဖြတ်ခံရ” ဆိုပြီးတော့ပါ။\nဘီဘီစီသတင်းရဲ့ လူစုလူဝေးဖြင့် တိုက်ခိုက်ကြခြင်းဆိုတဲ့ ခေါင်းစဉ်ခွဲအောက်မှာ ဖော်ပြထားတာက-\n"More than 100 people beat and killed those people,"aresident told AFP news agency. "The residents even torched the bus."\n"လူအယောက်၁၀၀ ကျော်လောက်ဝိုင်းရိုက်ပြီး သတ်ပြစ်လိုက်ကြတာပါ။ အဲဒီအနားမှာ နေထိုင်တဲ့လူ တွေက ဘတ်စ်ကားကို မီးနဲ့တောင် ရှို့လိုက်ကြသေးတယ်" လို့ တောင်ကုတ်မြို့ခံတစ်ဦးက အေ အက်ဖ် ပီသတင်းဌာနကို ပြောပါတယ်။\nတိုက်ခိုက်မှု မည်သို့ဖြစ်ပျက်ခဲ့သည်မှာ မရှင်းမလင်းအနေအထားတွင် ရှိနေသည်။ သို့သော် အချို့သော မြို့ခံများကမူ ပြည်နယ်အတွင်းရှိ အခြားတစ်နေရာတွင်ဖြစ်ပျက်ခဲ့သော ဗုဒ္ဓဘာသာဝင် မိန်းကလေးတစ်ဦးအား မတော်မတရားပြုကျင့်သတ်ဖြတ်ခဲ့မှုကြောင့် လက်စားချေကြခြင်းဖြစ် ကြောင်း ပြောကြားသည်။\nအခုတစ်ခါ ရိုက်တာသတင်းဌာနရဲ့ ဖော်ပြချက်ကို လေ့လာပါမယ်။ ရိုက်တာကတော့ “Buddhist vigilantes kill9Muslims in Myanmar violence” လို့ ခေါင်းစဉ်တပ်ထားပါတယ်။ “ဘာသာရေးမုန်းတီးမှုအခြေခံ ဗုဒ္ဓဘာသာဝင်များက မွတ်စလင်မ် ၉ ဦးကို မြန်မာပြည်တွင်း တိုက်ခိုက်မှု၌ သတ်ဖြတ်” လို့ ယေဘုယျဘာသာပြန်ဆို နားလည်နိုင်ပါတယ်။\nသတင်းကို အခုလို အစချီဖော်ပြထားပါတယ် - The bus was besieged near Taunggoke town in the western state of Rakhine on Sunday evening byagroup who blamed some of its passengers for the murder ofaBuddhist womanaweek ago, said local residents and politicians. One of those killed was travelling inaseparate car\n"တနင်္ဂနွေညနေပိုင်းလောက်အချိန်က ရခိုင်ပြည်နယ်အနောက်ဘက် တောင်ကုတ်မြို့အနီးမှာ ဘတ်စ် ကားကို ဝိုင်းဝန်းပိတ်ဆို့လိုက်ကြပါတယ်။ ပိတ်ဆို့လိုက်တဲ့သူတွေကတော့ ဘတ်စ်ကားပေါ်မှာ လွန်ခဲ့ တဲ့တစ်ပတ်က ဗုဒ္ဓဘာသာမိန်းကလေးတစ်ဦးကို မုဒိန်းမှုကျူးလွန်သွားတဲ့ တရားခံပါကြောင်း ဆိုကြတယ်"လို့ ဒေသခံတွေနဲ့ နိုင်ငံရေးသမားတွေက ပြောဆိုကြပါတယ်။\nရေဒီယို ဩစတေးလျကတော့ ခုလို ခေါင်းစဉ်တပ်ခဲ့ပါတယ်။ “Nine dead in mob attack in Burma” ၊ “မြန်မာပြည်တွင် လူစုလူဝေးဖြင့် တိုက်ခိုက်မှုကြောင့် လူကိုးဦးသေဆုံး”။\nသတင်းကို တင်ပြထားရာမှာ ကောက်နုတ်သင့်တဲ့အချက်တစ်ချက်ကတော့ - Clashes between Buddhists and Muslims occur periodically in Burma and Rakhine state, which borders Bangladesh, isaflashpoint for tensions.\nဗုဒ္ဓဘာသာဝင်များနဲ့ မွတ်စလင်မ်များအကြား မြန်မာပြည်နဲ့ ရခိုင်ဒေသတို့မှာ တင်းမာငြိစွန်းမှုတွေ အမြဲလိုလိုဖြစ်တတ်ပါတယ်။ ရခိုင်ဒေသကတော့ ဘင်္ဂလားဒေ့ရ်ှ နယ်စပ်ဖြစ်ပြီး တင်းမာမှုတွေ အတွက် အမြဲမီးမောင်းထွန်းပြနေရတဲ့ ဒေသပါ။\n“ဘယ်သူတွေ ပါဝင်ခဲ့ပါစေ၊ ဘယ်သူတွေက ဘယ်ဘာသာဝင်တွေပဲဖြစ်နေပါစေ။ အခြေအနေကို ထိန်းသိမ်းဖို့ ကျွန်တော်တို့အားလုံးမှာ တာဝန်ရှိပါတယ်။ ကျွန်တော်တို့အားလုံး ဒီမှာအတူတကွနေထိုင် ကြတာပါ။ ကျွန်တော်တို့အပါအဝင် အစိုးရပိုင်းကလည်း ဒါမျိုးတွေကို ထိန်းချုပ်ဖို့လိုအပ်ပါတယ်။” လို့ ရခိုင်အမျိုးသား ဖွံ့ဖြိုးတိုးတက်ရေးပါတီဝင် လွှတ်တော်အမတ် ဦးအေးမောင်က အေအက်ဖ်ပီ သတင်းဌာနကို ပြောပါတယ်။\nဇွန်လ ၃ ရက်နေ့ ညနေပိုင်းလောက်မှာ ဖြစ်ပျက်ခဲ့တဲ့ ရခိုင်ပြည်နယ် တောင်ကုတ်မြို့က အဖြစ်အပျက်ကို ကမ္ဘာ့မီဒီယာများမှာ အထက်ပါအတိုင်း တွေ့ရှိခဲ့ကြရပါတယ်။ ဒီလို လူသတ်ဖြတ်ပွဲ ကြီးဖြစ်ခဲ့ရတဲ့ နောက်ခံအကြောင်းက ဘယ်လိုပဲရှိပါစေ ကျွန်တော်တို့ အဟ်မဒီမွတ်စလင်မ်များက လူသတ်သူများနဲ့ အကြမ်းဖက်သူများသာမက ဥပဒေချိုးဖောက်သူအားလုံးကို ကန့်ကွက်ရှုံ့ချပါ တယ်။\nဗုဒ္ဓဘာသာဝင်အမျိုးသမီးငယ်ကလေးတစ်ဦးအား ရက်ရက်စက်စက် မတရားပြုကျင့်သတ်ဖြတ်ခဲ့သူ များကို ဥပဒေကြောင်းအရ တရားမျှတစွာ အရေးယူပေးဖို့တောင်းဆိုပါတယ်။ အပြစ်မဲ့ မွတ်စလင်မ် များအား ရက်ရက်စက်စက် ရိုက်နှက်သတ်ဖြတ်ခဲ့ကြသူများကိုလည်း ဥပဒေကြောင်းအရ တရားမျှတစွာ အရေးယူပေးဖို့ တောင်းဆိုပါတယ်။ ဒီတောင်းဆိုချက်နှစ်ရပ်ကို လှိုက်လှဲသောစိတ် ဓာတ်ဖြင့်၊ ခံစားမှုအပြည့်အ၀ဖြင့် နိုင်ငံတော်အာဏာပိုင်များထံ တောင်းဆိုလိုက်ရခြင်းဖြစ်တယ်ဆို တာကို အလေးအနက် ဖော်ပြလိုပါတယ်။\nဒီနေရာမှာ သုံးသပ်တင်ပြဖို့လိုလာတာက မြန်မာသတင်းဌာနတွေ သတင်းတင်တိုင်း အောက်ခြေမှာ ထင်မြင်ယူဆချက်ပေးကြတဲ့ လူအချို့ဟာ အစ္စလာမ်သာသနာကို တလွဲမြင် အထင်မှားနေကြတာကို တွေ့ရှိရပါတယ်။ အစ္စလာမ်သာသနာကို အကြမ်းဖက်ဖို့ သွန်သင်တဲ့ ဘာသာအဖြစ် မြင်နေကြတာကို ဝမ်းနည်းဖွယ် တွေ့ရှိရပါတယ်။\nစစ်မှန်တဲ့ မွတ်စလင်မ်တိုင်း အကြမ်းဖက်မှုကို ရှုံ့ချကန့်ကွက် ရွံ့ရှာထိတ်လန့်ပါတယ်။ ကျွန်တော်များ အဟ်မဒီမွတ်စလင်မ်တွေဟာလည်း စစ်မှန်တဲ့ မွတ်စလင်မ်တွေဖြစ်တာကြောင့် ဒီကိစ္စရပ်နှစ်ခုစလုံး ကို အင်ပြည့်အားပြည့် ကန့်ကွက်ပါတယ်။\nအစ္စလာမ်က အကြမ်းဖက်ခြင်းပုံစံအမျိုးမျိုးကို ရှုံ့ချပြီး လုံးဝငြင်းပယ်ပါတယ်။\nအစ္စလာမ်က အကြမ်းဖက်ခြင်းမျိုးစုံကို လုံးဝအထောက်အပံ့မပေးသလို တစ်ဦးတစ်ယောက်အားဖြင့် လည်းကောင်း၊ အစိုးရအဖွဲ့အစည်းအားဖြင့်လည်းကောင်း အကြမ်းဖက်ခြင်းများကိုလည်း တရားမျှတ မှုအဖြစ် လုံးဝမယူဆပါ။\nအစ္စလာမ့်တရားဒေသနာအချက်အလက်များအရ ဘယ်သာသနာကမှ အပြစ်မဲ့ယောကျာ်းများ၊ မိန်းကလေးများနဲ့ ကလေးများကိုဘုရားသခင်ရဲ့နာမတော်ကို အလွဲသုံးပြီး အကြမ်းဖက်နည်းနဲ့ အပြစ်ပေး အရေးယူဖို့ မဖြစ်နိုင်ကြောင်း ယူဆပါတယ်။ ဘာကြောင့်လဲဆိုရင် အစ္စလာမ့်တရား ဒေသနာအရ ဘာသာသာသနာအားလုံးဟာ ဘုရားရှင်ထံတော်ကသာ လာခြင်းဖြစ်ပါတယ်။ အစ္စလာမ်သာသနာက ဘုရားရှင်သည် တမန်တော်များအားဖြင့် အစ္စလာမ်အလျင် သာသနာများကို ဖြစ်ထွန်းစေပြီး နောက်ဆုံးမှ အစ္စလာမ်သာသနာတော်ကို လူသားများအားချီးမြှင့်ခြင်းဖြစ်တယ်လို့ ယူဆပါတယ်။\nအစ္စလာမ်ရဲ့ မူရင်းအနက်ကိုက ငြိမ်းချမ်းခြင်းဖြစ်ပါတယ်။ ငြိမ်းချမ်းခြင်းဟာ အကြမ်းဖက်ခြင်းရဲ့ ဆန့်ကျင်တဲ့ အဓိပ္ပာယ်ဖြစ်ကြောင်း လူတိုင်းသိကြပါတယ်။ မွတ်စလင်မ်(အစ္စလာမ်ဘာသာဝင် တိုင်း)ဟာ အဲဒီငြိမ်းချမ်းခြင်းကို ကျင့်သုံးဖို့ တာဝန်တင်ပါတယ်။ ဒီကျင့်သုံးမှုနည်းလမ်းဟာ ကျမ်းမြတ်ကုရ်အာန်ရဲ့ အမြစ်ပမာဆောင်တဲ့ သွန်သင်မှုဖြစ်ပြီး ကျမ်းမြတ်က မွတ်စလင်မ်စစ်စစ် တစ်ယောက်ကို ဖော်ပြထားပုံက -\nထိုသူတို့သည် ပထဝီမြေပေါ်ဝယ်ကျိုးနွံစွာ၊ ဖြည်းညင်း စွာ၊ ဣန္ဒြေသိက္ခာရှိစွာ၊ လမ်းလျှောက် ကြကုန်၏။ ထိုမှတပါး အသိအလိမ္မာ ကင်းမဲ့ကြသောသူများသည် ၎င်းတို့နှင့်စကားပြော ဆိုကြသောအခါ ၎င်းတို့သည် ကောင်းမွန်စွာ ပဋိပက္ခ ကင်းငြိမ်းသော စကားကို အပြစ်မဖြစ်စေသော စကားကို ပြောဆိုကြကုန်၏ ။(ကုရ်အာန် ၂၅:၆၄)\nမည်သူမဆို အကြင်သူတဦးတယောက်အား အသက်တစ်ချောင်း၏ အစားလည်းမဟုတ်ဘဲ၊ တိုင်းပြည်၌ ဆူပူသောင်းကျန်း (မှုကိုပြုလုပ်)ခြင်းကြောင့်လည်း မဟုတ်ဘဲ (မတရားသက်သက်) သတ်ဖြတ်ခဲ့ပါလျှင်၊ ထိုသူသည် လူခပ်သိမ်းတို့ကို သတ်ဖြတ်ဘိသကဲ့သို့ ပင်ဖြစ်၏။ ထိုနည်းတူစွာ မည်သူမဆို လူတဦးတယောက် ကို (အသက်ဘေးအန္တရာယ်မှ ကယ်ဆယ်ခြင်းအား ဖြင့်) အသက်ရှင် စေခဲ့ပါမူ၊ထိုသူသည် လူအပေါင်း တို့အား အသက်ရှင်စေဘိသကဲ့သို့ပင် ဖြစ်၏ ။ (ကုရ်အာန် ၅:၃၃)\nတမန်တော်မြတ်ကြီး မုဟမ္မဒ်(ဆွ) ရဲ့ သြဝါဒတော်များအရလည်း တူညီတဲ့ သွန်သင်မှုကိုသာ ပေးထား ပါတယ်။\nအကြီးဆုံးပြစ်မှုများသည် ၁) အလ်လာဟ်အရှင်မြတ်နှင့်တန်းတူထားကိုးကွယ်ခြင်း၌ ပါ၀င်ခြင်း ၂) လူတစ်ယောက်အား သတ်ဖြတ်ခြင်း ၃) မိမိ၏မိဘများအပေါ်ထားရှိရမည့် ၀တ္တရားအား လျစ်လျူ ပြုခြင်း ၄) မမှန်ကန်သောဖော်ပြချက်များဖြင့် (တရားရုံးတော်၌) မမှန်မကန် သက်သေထွက်ဆိုခြင်း (ဘူခါရီ၊ အတွဲ ၉၊ စာအုပ် ၈၃၊ နံပါတ် ၁၀)\nထို့ပြင် တမန်တော်မြတ်ကြီး(ဆွ)ရဲ့ အထူးထင်ရှားတဲ့ မိန့်ခွန်းမှာ တွေ့ရတာက -\n““ ....... လူတစ်ယောက်၏အသက်ကိုလည်းကောင်း၊ ပစ္စည်းဥစ္စာကိုလည်းကောင်း၊ ဂုဏ်သိက္ခာကို(ကျဆင်းအောင်) တိုက်ခိုက်ခြင်းသည် တရားမမျှတမှုဖြစ်သည်သာမက ဤနေ့၊ ဤလ၊ ဤနယ်ပယ်၏ ဂုဏ်ထွတ်မြတ်ခြင်းကိုမတရားချိုးဖျက်ခြင်းသာတည်း။”” (ဆီဟာဆစ်သာ မိန့်ခွန်း တော်)\nဒါကြောင့် အစ္စလာမ်မှာ အကြမ်းဖက်မှုများအတွက် အထောက်အပံ့ဆိုတာ လုံးဝမရှိကြောင်း သံသယ ဖြစ်စရာမလိုပါ။\nတခါဆက်လက်ပြီး ဆွေးနွေးဖို့လိုတာက မွတ်စလင်မ်တစ်ယောက်အနေနဲ့ မိမိနေထိုင်ရာ တိုင်းပြည် နိုင်ငံကို သစ္စာရှိနိုင်ပါ့မလားဆိုတဲ့ မေးခွန်းကိုပါ။\nအစ္စလာမ်က မိမိနေထိုင်ရာတိုင်းပြည်ကို ချစ်မြတ်နိုးဖို့ တနည်း မျိုးချစ်စိတ်ထားဖို့နဲ့ ဘာသာသာ သနာအပေါ်သက်ဝင်ယုံကြည်ခြင်းတို့အကြား တစ်စုံတစ်ရာခြားနားချက်မရှိကြောင်း ဆင့်ဆိုပါတယ်။ နို်င်ငံတွင်းမှာ မိမိတို့ကိုယ်ပိုင်သက်ဝင်ယုံကြည်မှုကို လွတ်လပ်စွာခံယူကျင့်သုံးနိုင်ပြီး လွတ်လပ်စွာ ဟောပြောပို့ချနိုင်တဲ့ မည်သည့်မွတ်စလင်မ်မဆို မိမိနေထိုင်ရာ တိုင်းပြည်နိုင်ငံ (ဗုဒ္ဓဘာသာ၊ ခရစ်ယာန်ဘာသာ စတဲ့ မွတ်စလင်မ်မဟုတ်တဲ့ သူများ အများစုရှိနေတဲ့ တိုင်းပြည်ပင်ဖြစ်လင့် ကစား) ကို ဂုဏ်ပြုချီးမြှင့်ဖို့ရာ တာဝန်တင်ပါတယ်။ အဲဒီတိုင်းပြည်နိုင်ငံများအပေါ်မှာ သစ္စာစောင့်သိ ပြီး ဥပဒေကို လေးစားလိုက်နာတဲ့သူများဖြစ်ဖို့ တာဝန်တင်ပါတယ်။\nကျမ်းမြတ်ကုရ်အာန်မှာ ဖော်ပြထားတာက -\nအို-သက်ဝင်ယုံကြည်သူအပေါင်းတို့၊ အသင်တို့သည် အလ္လာဟ်အရှင်မြတ်၏ အမိန့်တော်များကို လိုက်နာကြလေကုန်၊ ထိုနည်းတူစွာ အသင်တို့သည် ရစူလ်တမန်တော်၏ အမိန့်တော်များ ကိုလည်းကောင်း၊ မိမိတို့အနက်မှအာဏာပိုင်များ၏အမိန့်ကိုလည်းကောင်း၊ လိုက်နာ ကြလေကုန်။ (ကုရ်အာန် ၄.၆၀)\nဆိုပြီး မိမိတို့အနက်မှ အာဏာပိုင်များ၏ အမိန့်ကိုလည်း လိုက်နာကြလေကုန်ဆိုပြီး သွန်သင်ထားပါ တယ်။\nတမန်တော်မြတ်မုဟမ္မဒ် (sa) က မိန့်တော်မူခဲ့သည်မှာ -\n"မိမိ၏ အထက်အာဏာပိုင်ကို နာခံသူသည် ကျွန်ုပ်ကို နာခံသူသာဖြစ်သည်။ မိမိ၏ အထက်အာဏာ ပိုင်ကို ဖီဆန်သူမှာ ကျွနု်ပ်ကို ဖီဆန်သူသာဖြစ်သည်။ " (မွတ်စလင်ကျမ်း)\nမိမိနိုင်ငံတော်အား ချစ်မြတ်နို်းခြင်းသည် သာသနာအပေါ် သက်ဝင်ယုံကြည်ခြင်း၏ အစိတ်အပိုင်း တည်း။ (ဆခါဝီ)\nဒါတင်မကသေးပါ။ အဟ်မဒီယာမွတ်စလင်မ်အဖွဲ့ကို တည်ထောင်သူအရှင်သူမြတ်အား ပဉ္စမမြောက် ဆက်ခံတဲ့ လက်ရှိ အဟ်မဒီယာမွတ်စလင်မ်အဖွဲ့ရဲ့ ကမ္ဘာလုံးဆိုင်ရာ ခေါင်းဆောင်က -\n"စစ်မှန်တဲ့ မွတ်စလင်မ်ဆိုတာ မိမိနဲ့ အတူနေတိုင်းသူပြည်သားများနဲ့ဆန့်ကျင်ပြီး ဘယ်တော့မှာ အသံထွက်ဖို့ မလိုအပ်ပါဘူး။ မိမိတိုင်းပြည်ကို လက်ရှိအုပ်ချုပ်နေတဲ့ သူများနဲ့ ဆန့်ကျင်ပြီးလည်း အသံထွက်ဖို့ မလိုအပ်ပါဘူး။ စစ်မှန်တဲ့မွတ်စလင်မ်တိုင်းဟာ မိမိလက်ရှိနေထိုင်နေတဲ့ တိုင်းပြည် နို်င်ငံရဲ့ ဥပဒေကို လုံး၀လေးစားလိုက်နာပြီး အဲဒီတိုင်းပြည်နို်င်ငံအပေါ်မှာ သစ္စာစောင့်သိဖို့ တာဝန် တင်ပါတယ်။ " (ဘိုင်သုလ်ဖုသု ဗလီဖွင့်ပွဲမိန့်ခွန်း၊ ၁၁ ရက် အောက်တိုဘာ ၂၀၀၃)\nဒါကြောင့် မွတ်စလင်မ်တိုင်း အစ္စလာမ့်သွန်သင်ချက်အတိုင်း မိမိတို့နိုင်ငံအပေါ် သစ္စာရှိဖို့ လိုအပ်ပါ တယ်။\nအစ္စလာမ်သာသနာတော်ကို လက်မွန်မဆွ အုတ်မြစ်ချတည်ထောင်ခဲ့သူ အရှင်သူမြတ်(sa) က\n“မွတ်စလင်မ်ဆိုတာ မွတ်စလင်မ်များကို ကိုယ်နုတ်အားဖြင့် အနှောင့်အယှက်မပြု၊ ငြိမ်းချမ်းမှု ရှိစေသူ၊ လုံခြုံမှုပေးသူကို ခေါ်တယ်” လို့ မိန့်ချွေခဲ့ပါတယ်။ (မွတ်စလင်မ်ကျမ်း၊ ကေတာဘုလ် အီမာန်)\nဒါကြောင့် ကျွန်တော်တို့ အဟ်မဒီမွတ်စလင်မ်တစ်ဦး ချင်းစီဟာ Religious Harmony လို့ခေါ်တဲ့ ဘာသာပေါင်းစုံ ငြိမ်းချမ်းစွာအတူယှဉ်တွဲနေထိုင်ရေး အတွက် Muslim For Loyalty Campaign, Muslim For Peace Campaign, Muslim For Life Campaign တွေကို ဆင်နွှဲကြပါတယ်။ Racial Harmony လို့ခေါ်တဲ့ လူမျိုးခြားအချင်းချင်း ငြိမ်းချမ်း စွာ အတူယှဉ်တွဲနေထိုင်ရေးအတွက် နိုင်ငံတော်အပေါ် သစ္စာစောင့်သိတဲ့ မွတ်စလင်မ်များအဖြစ် ကျွန်တော်တို့ အဟ်မဒီမွတ်စလင်မ် များက ဥပဒေဘက်မှ ရပ်တည်လျက်ရှိကြောင်း သိသာစေအပ်ပါတယ်။\n"ခင်ဗျားသူငယ်ချင်းရဲ့ ဗုဒ္ဓရုပ်ပွားတော်ကို ဖျက်ဆီးပစ်လိုက်" ဟု ခရစ်ယာန်ဘုန်းကြီးဟောင်း ပတ်ရောဘတ်ဆင်ပြောကြား\nမေလ ၁၇ ရက် ၂၀၁၂\nပတ်ရောဘတ်ဆင်ဆိုသူမှာ တီဗွီအစီအစဉ်တင်ဆက်သူဖြစ်ပြီး ဘက်ပ္ပတစ္စ ဘုန်းကြီးတဖြစ်လဲ အမေရိကန်နိုင်ငံ၏ ခရစ်ယာန်အခွင့်အရေး ဆောင်ရွက်သူအဖြစ် နာမည်ကြီးသည်။\nတာလီဘန်များကို အာဖဂန်ရှိ ပတ်ရောဘတ်ဆင်ကမ္ဘာဟု လူတိုင်းသိကြပါတယ်။ ဟုတ်ပါရဲ့လား။ ပတ်ရောဘတ်ဆင်ကို တီဗွီအစီအစဉ်တစ်ခု၌ ဂျန်နီအမည်ရှိ ခရစ်ယာန်ဘာသာဝင်အမျိုးသမီး တစ်ဦးက သူ၏အခန်းဖော် အမျိုးသမီး၏ဗုဒ္ဓရုပ်ပွားတော်ကြောင့် သူ့အပေါ် ဝိညာဉ်ရေးရာအရ မည်သို့ထိခို်က်မှုဖြစ်စေနိုင်ပါသလဲဟု မေးမြန်းခဲ့ပါတယ်။\nဂျန်နီ: ကျွန်မနဲ့ အတူနေသူငယ်ချင်း ခရစ်ယာန်အမျိုးသမီးဟာ ဗုဒ္ဓရုပ်ပွားတော်ကို ခရစ်ယာန်ရုပ်ပွားတော်များဘေးမှာ ယှဉ်ပြီးထားထားပါတယ်။ အဲဒါမျိုး အဆင်ပြေရဲ့လား?\nပတ်ရောဘတ်ဆင်က မေးခွန်းတွေကို အဖြေပေးတဲ့နေရာမှာ အမြဲလိုလို ဘိုင်ဘဲလ်အကိုးအကားနဲ့ ရှင်းလင်းပြတ်သားစွာဖြေဆိုလေ့ရှိပါတယ်။ အခုမေးခွန်းကိုလည်း သူဖြေဆိုလိုက်ပုံက “(အဲဒီ ဗုဒ္ဓရုပ်ပွားတော်ကို) ဖျက်ဆီးပြစ်လိုက်ပါ။”\nပတ်ရောဘတ်ဆင် : ဒါမျိုးလုပ်လို့ မရဘူး။ အဲဒီရုပ်ပွားတော်ကို ဝေးဝေးယူသွားပြီး ချိုးဖျက်လိုက်ပါ။ ချိုးဖျက်လိုက်ပါ။ ဖျက်ဆီးပြစ်လိုက်ပါ။\nဒီတော့ ဆိုလိုတာက ခရစ်ယာန်ရုပ်ပွားတော်တွေက အဆင်ပြေပေမယ့် ဗုဒ္ဓရုပ်ပွားတော်ဆိုရင်တော့ အဆင်မပြေပါ။ အခြားဘာသာဝင်များရဲ့ ရုပ်ပွားတော်တွေကို မလေးစားကြနဲ့ပေါ့။\nဟု http://www.loonwatch.com မှာ ပတ်ရောဘတ်ဆင်ကို ခနဲ့တဲ့တဲ့ သတင်းရေးသားဖော်ပြထား ပါသည်။\n"ခင်ဗျားသူငယ်ချင်းရဲ့ ဗုဒ္ဓရုပ်ပွားတော်ကို ဖျက်ဆီး...


အဖေ့ ဝဋ်တွေ လည်နေပြီဆိုတဲ့ အကြောင်းကို အခု ကြုံနေရတာနဲ့ နှိုင်းယှဉ်ကာ ပြောပြလာတဲ့ ပိုင်ဖြိုးသု – အောငျနိုငျသူ\nAung Naing Thu | February 9, 2021 | Celebrity | No Comments\nသရုပ်ဆောင် မင်းသမီးချောလေး ပိုင်ဖြိုးသုဟာ လတ်တလော မှာတော့ ပြည်သူတွေရဲ့ ဆန္ဒနဲ့ အတူ တစ်သား တည်းရှိပြီး အားတတ် သရော ပါဝင် လုပ်ဆောင်နေတဲ့ အနုပညာရှင် တစ်ဦးပါနော်။သုသုကတော့ သူမရဲ့ လူမူကွန်ယက် စာမျက်နှာထက်မှာ\nအဖေ့ ဝဋ်တွေလည်ပြီ ။ကျွန်မတို့ ငယ်ငယ်က ညဘက်ဆို လိုင်းတွေတဂျစ်ဂျစ်မြည် နေတဲ့ ရေဒီယိုလေးရှေ့မှာ အဖေထိုင်ပြီး နားစိုက်နားထောင်နေတဲ့ အချိန်ဆို ကျွန်မတို့ညီအစ်မသုံးယောက်ဆော့နေတာတွေ အားလုံးရပ်ပြီးငြိမ်ငြိမ်လေးနေရတယ်။\nအဲဒီ့အချိန်ဆိုစကားလည်းမပြောရဘူး။အော်ပြီးလည်းမရယ်ရဘူး။ခုန်ပေါက်ပြီးတော့လည်းမဆော့ရဘူး။ အဖေကအဲဒီ့ရေဒီယိုလေးရှေ့မှာနားထောင်ရင်း တောက်တခေါက်ခေါက်နဲ့ဒေါသတွေထွက်နေတတ်တယ်….\nFacebookဆိုတာကြီးရဲ့newsfeedဆိုတာကြီးကိုကြည့်ရင်းတောက်တခေါက်ခေါက်သက်ပြင်းတချချလုပ်မိနေရင်း တစ်ချိန်ကရေဒီယိုလေးရှေ့မှာတောက်ခေါက်နေတတ်တဲ့အဖေ့ကိုပြန်မြင်ယောင်မိတဲ့အချိန်မှာ ကျွန်မသိလိုက်ပြီ\nကျွန်မရဲ့ကလေးလေးကိုကျွန်မရဲ့ဝဋ်တွေဆက်မလည်ရပါပဲနဲ့ တရားမျှတတဲ့ လွတ်လပ်တဲ့ လောကကြီးမှာ ကြီးပြင်းခွင့်ရစေချင်မိတယ် ဆိုတာကို ရေးသားဖော်ပြခဲ့တာဘံ ဖြစ်ပါတယ်နော်။credit\nUnicode…အဖေ့ ဝဋျတှေ လညျနပွေီဆိုတဲ့ အကွောငျးကို အခု ကွုံနရေတာနဲ့ နငျးယဉျကာ ပွောပွလာတဲ့ ပိုငျဖွိုးသု\nသရုပျဆောငျ မငျးသမီးခြောလေး ပိုငျဖွိုးသုဟာ လတျတလော မာတော့ ပွညျသူတှရေဲ့ ဆန်ဒနဲ့ အတူ တဈသား တညျးရပွီး အားတတျ သရော ပါဝငျ လုပျဆောငျနတေဲ့ အနုပညာရငျ တဈဦးပါနျော။သုသုကတော့ သူမရဲ့ လူမူကှနျယကျ စာမကျြနာထကျမာ\nအဖေ့ ဝဋျတှလေညျပွီ ။ကြှနျမတို့ ငယျငယျက ညဘကျဆို လိုငျးတှတေဂဈြဂဈြမွညျ နတေဲ့ ရဒေီယိုလေးရမာ အဖထေိုငျပွီး နားစိုကျနားထောငျနတေဲ့ အခြိနျဆို ကြှနျမတို့ညီအဈမသုံးယောကျဆော့နတောတှေ အားလုံးရပျပွီးငွိမျငွိမျလေးနရေတယျ။\nအဲဒီ့အခြိနျဆိုစကားလညျးမပွောရဘူး။အျောပွီးလညျးမရယျရဘူး။ခုနျပေါကျပွီးတော့လညျးမဆော့ရဘူး။ အဖကေအဲဒီ့ရဒေီယိုလေးရမာနားထောငျရငျး တောကျတခေါကျခေါကျနဲ့ဒေါသတှထှေကျနတေတျတယျ….\nFacebookဆိုတာကွီးရဲ့newsfeedဆိုတာကွီးကိုကွညျ့ရငျးတောကျတခေါကျခေါကျသကျပွငျးတခခြလြုပျမိနရေငျး တဈခြိနျကရဒေီယိုလေးရမာတောကျခေါကျနတေတျတဲ့အဖကေို့ပွနျမွငျယောငျမိတဲ့အခြိနျမာ ကြှနျမသိလိုကျပွီ\nကြှနျမရဲ့ကလေးလေးကိုကြှနျမရဲ့ဝဋျတှဆေကျမလညျရပါပဲနဲ့ တရားမတြတဲ့ လှတျလပျတဲ့ လောကကွီးမာ ကွီးပွငျးခှငျ့ရစခေငျြမိတယျ ဆိုတာကို ရေးသားဖျောပွခဲ့တာဘံ ဖွဈပါတယျနျော။credit\nဆုတောင်းစကားတစ်ခု ဆိုလိုက်တာကြောင့် ပရိတ်သတ်တွေကြား ဝေဖန်မှုတွေ မြင့်တက်နေတဲ့ နေဆန်း\nအိမ်ထဲမှာတော့မနေနိုင်ဘူး ထောင်ပဲကျကျ သေပဲ သေသေ ဆိုတဲ့ အလင်းရောင်\nဆောင်းဦးလှိုင်နဲ့ပတ်သက်ပြီး ကျားပေါက်ကို ပညာသားပါပါပြောလိုက်တဲ့ မောင်မောင်အေး\nပည်သူတွေ အားမပေးလဲ ထိုင်းဘက်က သူ့ဝင်ငွေတွေသိရင် ရူးသွားလိမ့်မယ်လို့ ပြောလာတဲ့ နေဆန်း


Fly စကားလုံးဆိုင်ရာ အီဒီယံအသုံးအနှုန်းများ\nဒီသတင်းပတ် English Learning: American Idioms and Expressions ကဏ္ဍမှာ ပျံတယ် လို့အဓိပ္ပါယ်ရတဲ့ Fly စကားလုံးကို အခြေခံတဲ့ When pigs fly, Pass with flying colors နဲ့ Fly by night တို့ကိုတင်ပြထားပါတယ်။\n(၁) When pigs fly\nWhen (ဖြစ်လာမယ့်အချိန်ကို ရည်ညွန်းတာ)၊ pigs (ဝက်တွေ)၊ fly (လေထဲမှာ ပျံတာ) ဆိုတော့ စကားစုတခုလုံးရဲ့  တိုက်ရိုက်အဓိပ္ပါယ်ကတော့ ဝက်တွေ လေထဲမှာ ပျံနိုင်တဲ့အခါ ဖြစ်ပါတယ်။ ဝက်ဆိုတဲ့ ခြေလေးချောင်းသတ္တဝါဟာ အတောင်မပါတဲ့အတွက် ဘယ်တော့မှ လေထဲမှာ ပျံနိုင်မှာ မဟုတ်သလို၊ When pigs fly ရဲ့  အီဒီယံအဓိပ္ပါယ်က မဖြစ်နိုင်တာ၊ မရနိုင်တာကို ရည်ညွှန်းတာ ဖြစ်ပါတယ်။ မြန်မာမှာတော့ မိုးပြိုခဲ့ရင် ပြောသလိုနဲ့ တူတယ်လို့ ဆိုရပါလိမ့်မယ်။ ဘန်းစကားအရတော့ ဖြစ်ပါလိမ့်မယ်အားကြီး ပြောတာနဲ့ တူတယ်လို့ ပြောနိုင်ပါတယ်။ ဒီအသုံးနဲ့ပတ်သက်တဲ့ ဥပမာကို လေ့လာကြည့်ရအောင်ပါ။\nJohn thinks his football team will win the championship, but I told him when pigs fly! The other teams are much better.\nJohn က သူ့ရဲ့ ဘောလုံးအသင်း ချန်ပီယံဆု ရလိမ့်မယ်လို့ ထင်နေတာ။ ကျနော်က ရပါလိမ့်မယ် အားကြီးလို့ သူကိုပြောလိုက်တယ်။ တခြားအသင်းတွေက သူ့အသင်းထက် ပိုပြီးသာကြတယ်။\n(၂) To pass with flying colors\nTo pass (အောင်မြင်ဖို့)၊ with (နှင့်)၊ flying (ပျံနေတာ)၊ colors (အမေရိကန်စာလုံးပေါင်း)၊ colours (ဗြိတိသျှ စာလုံးပေါင်း) က အရောင်များဆိုတော့ စကားစုတခုလုံးရဲ့  တိုက်ရိုက်အဓိပ္ပါယ်ကတော့ ပျံနေတဲ့အရောင်တွေနဲ့ အောင်မြင်တာဖြစ်ပါတယ်။ ဒီအသုံးက ပင်လယ်ရေကြောင်း သွားလာမှုကနေ ဆင်းသက်လာတာပါ။ ရှေးတုန်းက ပင်လယ်ပြင်မှာ စစ်တိုက်ကြတဲ့အခါ အောင်ပန်းဆွတ်ခူးကြတဲ့ သင်္ဘောတွေအနေနဲ့ ဌာနေအပြန်မှာ Colors ဆိုတဲ့ အလံ (Flag) ကို လွှင့်ထူပြီး ပြန်လာတဲ့ဓလေ့ကနေ ဆင်းသက်လာတာဖြစ်ပါတယ်။ ဒီနေရာမှာ Flag အလံကို Colors လို့ လည်းခေါ်တာဖြစ်ပါတယ်။ ကျမတို့ မြန်မာမှာတော့ အောင်လံတလွင့်လွင့် လွှင့်ထူပြီး ပြန်လာတာပေါ့။ နေ့စဉ်အသုံးမှာတော့ ထူးထူးချွန်ချွန် အောင်မြင်တာဖြစ်ပါတယ်။ အထူးသဖြင့် စာမေးပွဲတွေမှာ ဂုဏ်ထူး အများကြီးနဲ့အောင်တယ်၊ အမှတ်သိပ်ကောင်းတယ်ဆိုရင် Pass with flying colors လို့ တင်စားပြောပါတယ်။ ဒီအသုံးနဲ့ ပတ်သက်တဲ့ ဥပမာကို လေ့လာကြည့်ရအောင်ပါ။\nMy son passed his matriculation examination with flying colors! He got six distinctions!\nကျနော့်သားက ဆယ်တန်းစာမေးပွဲကို သိပ်ကိုထူးချွန်စွာ အောင်မြင်ခဲ့တယ်။ ခြောက်ဘာသာ ဂုဏ်ထူးတောင် ရခဲ့တယ်။\n(၃) Fly by night\nFly (လေထဲပျံတာ)၊ by (ဖြင့်)၊ night (ည) ဆိုတော့ စကားစုတခုလုံးရဲ့  တိုက်ရိုက်အဓိပ္ပါယ်ကတော့ ညအချိန်မှာပျံတာ ဖြစ်ပါတယ်။ ဒီအသုံးကတော့ ရှေးတုန်းက ပုံပြင်ဖြစ်တဲ့ စုန်းမကြီးတယောက်က မကောင်းတာတွေ ပြုလုပ်ခဲ့ပြီးနောက်၊ ညအချိန်မှာ ထွက်ပြေးတဲ့ ပုံပြင်ကနေ ဆင်းသက်လာတယ်လို့ ဆိုပါတယ်။ ညဆိုတာ တနည်းအားဖြင့် မှောင်တဲ့အချိန်ဖြစ်ပြီး ခိုးကြောင်ခိုးဝှက် လုပ်ရတဲ့လုပ်ငန်းမျိုးသဘောနဲ့ ပတ်သက်နေတော့ အဲဒီလိုလုပ်တဲ့ လူမျိုးဟာလည်း စိတ်မချရတာမို့ ဒီအသုံးရဲ့  အီဒီယံအဓိပ္ပါယ်က လူဆိုရင် စိတ်မချရတဲ့လူ၊ လုပ်ငန်းဆိုရင်လည်း ပေါ်ပင်လုပ်ရတဲ့ လုပ်ငန်းမျိုး၊ ကြာရှည်မမြဲမယ့် လုပ်ငန်းမျိုး၊ အခြေသိပ်မခိုင်တဲ့ လုပ်ငန်းမျိုးကို ရည်ညွှန်းပြောတာ ဖြစ်ပါတယ်။ ကျမတို့ မြန်မာဘန်းစကားမှာတော့ ပျံကျလုပ်ရတဲ့ အလုပ်မျိုး၊ မှောင်ရိပ်ခိုပြီး လုပ်ရတဲ့အလုပ်မျိုး၊ တိုးတိုးတိတ်တိတ် လုပ်ရတဲ့အလုပ်မျိုးနဲ့ ဆင်တူတယ်လို့ ဆိုရမှာပါ။ ဒီအသုံးနဲ့ပတ်သက်တဲ့ ဥပမာကို လေ့လာကြည့်ရအောင်ပါ။\nHis business isafly by night operation. So, I don’t want to have anything to do with it !\nသူ့စီးပွားရေး လုပ်ငန်းက ပေါ်ပင်လုပ်တဲ့ လုပ်ငန်းမျိုးဖြစ်တော့ ကျနော်အနေနှင့် အဲဒီလိုလုပ်ငန်းမျိုးနှင့် ဘာမှ မပတ်သက်ချင်ဘူးဗျာ။\nဒီသတင်းပတ် တင်ပြပေးခဲ့တဲ့ Fly စကားလုံးကို အခြေခံတဲ့ Idiom အသုံးတွေက When pigs fly, Pass with flying colors နဲ့ Fly by night တို့ ဖြစ်ကြပါတယ်။


Authorities plan trekking trip to Khaw-nu-soum Mount asatourist destination | Myanmar Business Today\nHomeBusinessAuthorities plan trekking trip to Khaw-nu-soum Mount asatourist destination\nAuthorities plan trekking trip to Khaw-nu-soum Mount asatourist destination\nThe Kanpetlet Township Hotel and Tourism Department said that it is working to launch the trekking trip to Khaw-nu-soum Mount asatourist destination.\nAt the moment, travelers can drive toalocation ten miles away from the foot of the mount from either Kanpetlet Route or Mindat Route from which they can trek four miles2furlongs to the summit of the mount. The department is working on to build three resting places, which can house up to 10 people atatime.\nDuring the pandemic when tourism businesses were suspended, the Kanpetlet Township Hotel and Tourism conducted three survey studies to search for new trekking routes to Khaw-nu-soum Mount, also called Vitoria Mountain.\nThe authorities will builda12-mile trekking route from Aye Camp, Mindat City, build railing and stairs at Kawlaung waterfall in Kanpetlet township, and implement boat and raft trips in Kyindwe City.\nTravelers can also reach the summit of the mount by either car or motorbike, but this trekking route is for those who love hiking.\nKhaw-nu-soum, also known as Nat Ma Taung or Vitoria Mountain, around 10,500 ft high, is an important territory for the ecosystem and biodiversity with rare and threatened wildlife species living there.\nIt has the potential to becomeapopular destination.\nခေါနူးစုမ်(ဝိတိုရိယ)တောင်ထိပ်သို့ ခြေလျင် တက်ရောက်နိုင်ရန် စီစဉ်နေကြောင်း ကန်ပက် လက်မြို့နယ်၊ဟိုတယ်နှင့် ခရီးသွား ညွှန်ကြားမှု ဦးစီးဌာန၏ သတင်းထုတ်ပြန်မှုအရ သိရသည်။\nလက်ရှိတွင် ခေါနူးစုမ်တောင်သို့ ကန်ပက်လက် လမ်းကြောင်းမှလည်းကောင်း၊ မင်းတပ် လမ်း ကြောင်းမှ လည်းကောင်း သွားရောက်နိုင်ပြီး တောင်ခြေ(၁၀)မိုင်အထိ ကတ္တရာလမ်း ရှိကြောင်းသိရသည်။ အဆိုပါလမ်းမှ တောင်ထိပ်အထိ (၄)မိုင်(၂)ဖာလုံ ခရီးစဉ်တွင် ခြေလျင်တောင်တက် (Trekking) သွားရောက် မည့်သူများအတွက် နေရာ (၃)ခုတွင် လူ(၁၀)ဦး အနားယူနိုင်သည့် ကွပ်ပျစ်များထားရှိရန် စီစဉ် ဆောင်ရွက်လျက်ရှိကြောင်း သိရသည်။\nCOVID-19 ကာလအတွင်း ခရီးသွားလုပ်ငန်းများ ရပ်နားထားချိန်တွင် ကန်ပက်လက်မြို့နယ် ၊ ဟိုတယ်နှင့် ခရီးသွား ညွှန်ကြားမှုဦးစီးဌာနမှ ခေါနူးစုမ်(ဝိတိုရိယ) တောင်ထိပ်သို့ တက်ရောက် နိုင်မည့် ခြေလျင်တောင်တက် (Trekking) လမ်းကြောင်းသစ်ကို ရှာဖွေမှုများ ပြုလုပ်ကာ စမ်းသပ်တောင်တက်မှု (၃)ကြိမ် ဆောင်ရွက် ခဲ့ခြင်း ဖြစ်သည်။\nခြေလျင်တောင်တက်လိုသူများအတွက် မင်းတပ်မြို့ အေးစခန်းမှ(၁၂)မိုင် (Trekking)လမ်းအား တောင်ထိပ်အထိ လမ်းကြောင်းရေးဆွဲ၍ ကန်ပက်လက် မြို့နယ်ရှိ ကောလောင်း ရေတံခွန် တွင် လက်ရန်းနှင့် လှေကားထစ်ပြုလုပ်ကာ ကျင်ဒွေးမြို့တွင် အပျော်စီးလှေနှင့် ဖောင်စီးနိုင်ရန် ဆောင်ရွက်သွားမည်ဟုသိရသည်။\nခေါနူးစုမ်(ဝိတိုရိယ)တောင်ထိပ် အထိ ကားဖြင့် သော်လည်းကောင်း၊ ဆိုင်ကယ်ဖြင့် သော်လည်း ကောင်း သွားလာနိုင်ပြီး သဘာဝအလှများ ခံစား၍ ခြေလျင်တောင်တက်လိုသူများအတွက် စိတ်အေးချမ်းစွာ တက်ရောက်နိုင်ရန် စီစဉ် ဆောင်ရွက်ရခြင်းဖြစ်ကြောင်း သိရသည်။\nနတ်မတောင် (ခေါနူးစုမ်) တောင်သည် အမြင့်ပေ ၁၀၅၀၀ခန့်ရှိပြီး ချင်းပြည် နယ်တွင် အမြင့်ဆုံး တောင်မကြီး တစ်ခုဖြစ်ကာ ဂေဟစနစ်နှင့် ဇီဝမျိုးစုံ မျိုးကွဲဆိုင်ရာ အရေး ပါသည့် နယ်မြေတစ်ခုလည်းဖြစ်သည်။\nဧရာဝတီမြစ်၏ စီးဝင်မြစ်လက်တက်များ မြစ်ဖျားခံရာ ရေဝေရေလဲတောင်ကြောများ တည်ရှိခြင်း၊ သစ်တောဂေဟစနစ်နှင့် တောင်ပေါ် ဂေဟစနစ်တို့အရ ထူးခြားအရေးပါသည့် မြေ သားဖွဲ့စည်းမှု တောင်တစ်ခုဖြစ်ခြင်းနှင့် ကမ္ဘာလုံး ဆိုင်ရာ မျိုးတုန်း ပျောက်ကွယ်လု နီးပါးဖြစ်သည့် မျက်ခုံးဖြူငှက်ပြာခြောက် ကျက်စားရာ မူလ နေရင်း ဒေသဖြစ်ခြင်းအပါအဝင် သစ်ခွမျိုးစိတ် ပေါင်း ၉၀ကျော်နှင့် နို့တိုက်သတ္တဝါများ ၊ တွားသွားသတ္တဝါများ ၊ ရှားပါးလိပ်ပြာများ တောင်ပေါ်ရှိရှားပါးငှက်မျိုးစိတ်များရှိသောကြောင့် ခရီးသွားလုပ်ငန်းအတွက် စိတ်ဝင်စားစရာ ဒေသတစ်ခုဖြစ်ကြောင်း သိရသည်။\nPrevious articleMyanmar Extends Domestic Flight Ban until November 30\nNext articleGovt denies large scale gold export/import


July 22, 2021 - ApannPyay Media\nJuly 22, 2021 by ApannPyay Media\nမိုးသဲထဲမှာ အောက်ဆီဂျင်ရဖို့တန်းစီရင်း လှူလိုက်တဲ့ထမင်းဗူးကို ထိုင်စားနေတာကိုကြည့်ရင်း စိတ်မကောင်းဖြစ်နေတဲ့ ဧငြိမ်းဖြူ ကိုဗစ်ရောဂါကူးစက်မှုဒဏ်ကို မြန်မာပြည်သူတွေဟာ အလူးအလဲခံစားနေရပြီး သုသာန်တွေ၊ဆေးရုံတွေမှာလည်းလူတွေများပြားနေသလို အောက်ဆီဂျင်ဖြည့်ပေးတဲ့ နေရာတွေမှာလည်း ပြည်သူတွေဟာ နေပူမရှောင်၊မိုးရွာမရှောင်တန်းစီနေကြရပါတယ်။ ကိုဗစ်ရောဂါတွေကြောင့်အခြေခံလူတန်းစားတွေဟာ စားဝတ်နေရေး အခက်အခဲတွေနဲ့ ရင်ဆိုင်နေရပြီး ပြည်သူတွေကလည်း ချွေးနည်းစာထဲက တတ်နိုင်သလောက် လှူဒါန်းပေးနေကြကာ ကူညီဖေးမနေကြပါတယ်။ သရုပ်ဆောင်ဧငြိမ်းဖြူကလည်း မနေ့က ဝမ်းသာပီတိဖြစ်စရာကောင်းသလို အရမ်းလည်းကုသိုလ်ရတဲ့ အလှူလေးတစ်ခုကို ပြုလုပ်ခဲ့ပါတယ်။ အောက်ဆီဂျင်ဖြည့်ရဖို့အတွက် မိုးရွာကြီးထဲမှာ ပင်ပင်ပန်းပန်းနဲ့တန်းစီစောင့်ဆိုင်းနေကြတဲ့ တောင်ဒဂုံကပြည်သူတွေကို သူမက ထမင်းဗူး(၁၀၀)ပေးဝေလှူဒါန်းခဲ့တာဖြစ်ပါတယ်။ အောက်ဆီဂျင်ရဖို့ကိုသာ စိတ်ထဲထားပြီး ထမင်းမေ့ဟင်းမေ့တန်းစီနေကြချိန် အခုလိုလာရောက်လှူဒါန်းတာကြောင့် ပြည်သူတွေက ဝမ်းသာနေကြပြီး လာရောက်လှူဒါန်းတဲ့ထမင်းဗူး(၁၀၀)ဟာလည်း (၅)မိနစ်အတွင်းကုန်သွားခဲ့ပါတယ်။ ဗိုက်ဆာဆာနဲ့ မိုးရွာကြီးထဲမှာ သူပေးလှူတဲ့ ထမင်းဗူးလေးတွေကို စားနေကြတဲ့ ပြည်သူတွေကိုကြည့်ပြီး အိမ်ပြန်ရောက်တဲ့အထိ တော်တော်စိတ်မကောင်းဖြစ်မိကြောင်း ဧငြိမ်းဖြူက ဖွင့်ဟလာခဲ့ပါတယ်။ သူမကတော့ ကိုဗစ်လူနာတွေအတွက် … Read more\nယနေ့မနက်ပိုင်းက အင်းစိန်ထောင် ဆူပူမှုဖြစ်ပွား ယနေ့ (၂၃.၇.၂၀၂၁) မနက် ၈ နာရီခန့်က ရန်ကုန်မြို့ရှိ အင်းစိန် (ဗဟို) အကျဉ်းထောင်တွင် ဆူပူမှုဖြစ်ပွားခဲ့သည်ဟု ကနဦး သတင်းရရှိသည်။ ယင်းကိစ္စနှင့်ပတ်သတ်၍ NHP News မှ အကျဉ်းဦးစီးဌာနသို့ ဆက်သွယ်စုံစမ်းရာ အဆက်အသွယ်မရရှိသေးသော်လည်း ယင်းဆူပူမှုသည် နာရီဝက်ခန့်အကြာတွင် ပြန်လည်ငြိမ်သက်သွားသည်ဟု သိရသည်။ အင်းစိန်ထောင်နှင့် နီးစပ်သူတစ်ဦးက *န စ က မှအမှုရုပ်သိမ်းပေးသူများကို ယနေ့ပြန်လွှတ်ပေးရန်ရှိသည့်အတွက် လွတ်မြောက်သူများစာရင်းတွင် မပါဝင်သော ပုဒ်မ – ၅၀၅ စီးရီးဖြင့် ဖမ်းဆီးခံထားရသူများ၏ အဆောင်ဘက်က မကျေနပ်၍ ယခုလို ဆူပူမှုပြုလုပ်ခြင်းဖြစ်သည် * ဟု ပြောဆိုသည်။ ပုဒ်မ ၅၀၅ (က) ဖြင့်ဖမ်းဆီးခံထားရသူ မိသားစုများဘက်ကမူ န စ က … Read more\nအိမ်မှာ အသက် (၆၀) ကျော် လူကြီးမိဘတွေရှိရင် ဒီပိုစ့်လေးကို ဖတ်ပေးပါ စာနာ နားလည်ပေးပါ အသက် ၆၀ ကျော်လာတဲ့အခါ….. လူကြီးတွေ ဦးနှောက်က စကျုံ့လာပြီလို့သိပ္ပံပညာရှင်တွေက သုံးသပ်ကြတယ်.. အသက် ၆ဝကျော်မိဘတွေ ရှိလာတဲ့အခါကျမ တို့ အများကြီးနားလည်ပေးရမယ်စိတ်ရှည်ပေးရမယ်.. အာရုံကြော အားလုံးကျုံ့လာတဲ့အခါထိန်းချုပ်ခြင်းတွေနည်းလာပြီ စကားပွစိ ပွစိ ပြောလာကြမယ်ကိုယ့် မသန်စွမ်းဘူးထင်မှာစိုးလို့အိမ်ရှိသမျှအလုပ် လိုက်လုပ်လိမ့်မယ်။ အဲ့ခါ နောက်ကပြန်လိုက်လုပ်တဲ့ သားသမီးတွေက ငြူစူလာတဲ့အခါ မိဘတွေစိတ်က ကလေးလိုပြန်ဖြစ်လာပြီး ဝမ်းနည်းလာမယ်။ အထီးကနွလြာမယြ မပှောရဲမဆိုရဲဖှဈလာကှတယြ။တဈကယတြော့ အဲ့ခွိနလြူကှီးလိုလညြး လေးစားပှီးကလးလြို သဘောထားပေးရမှာပါ တစ်ခုခု ဝယ်ပေးတဲ့ အခါတိုင်းအဖေ တို့ အမေ တို့မှာရှိတယ်မလိုဘူးအမြဲ ငြင်းတတ်လာမယ် ဒါဟာ အပို မကုန်စေချင်လို့ပါတစ်ကယ်တော့ ကျေနပ် ဝမ်းသာနေတာ..အသက်ကြီးပြီ ဘုရားတရားပဲ လုပ်ပါလားလို့ တိုက်တွန်းလို့မရပါဘူး … Read more\nကိုရီးယားက ဆရာဝန် ရှင်းပြပေးတဲ့ အောက်စီဂျင် သန့်သန့် အရေးပေါ် ရှုနည်းပါ အရေးပေါ် လိုအပ်တဲ့ လူတွေအတွက် စေတနာနဲ့ ပြောပြပေးတာပါ။ ကျွန်မကို ကိုရီးယားက ဆရာဝန် ရှင်းပြပေးတဲ့ အောက်စီဂျင် သန့်သန့် အရေးပေါ် ရှုနည်းပါ။ အိုး ရှိပြီး ပိုက်၊ ခေါင်း အဆင်မပြေသူများ လုပ်ကြည့်နိုင်ပါတယ်။ မှတ်ချက် ။ ရေခွက်ထဲက ရေကို အပြည့် မထည့်ပဲ တစ််ဝက်လောက်ပဲ ထည့်ရပါမယ်။ ဗီဒီယိုထဲမှာ မပြောမိလို့ပါ။ အားလုံး ဘေးကင်းကြပါစေ။ crid chan mya mya thaw ကိုရီးယားက ဆရာဝန် ရှင်းပြပေးတဲ့ အောက်စီဂျင် သန့်သန့် အရေးပေါ် ရှုနည်းပါ အရေးပေါ် လိုအပ်တဲ့ လူတွေအတွက် စေတနာနဲ့ … Read more\n5 years anniversary ပြည့်တဲ့အမှတ်တရနေ့လေးမှာ စာသင်ကျောင်းလေးအတွက် သူ့ရဲ့ရွှေဆွဲကြိုးလေးကို ရောင်းပီးလှူလိုက်တဲ့ မေဦး\n5 years anniversary ပြည့်တဲ့အမှတ်တရနေ့လေးမှာ စာသင်ကျောင်းလေးအတွက် သူ့ရဲ့ရွှေဆွဲကြိုးလေးကိုရောင်းပီး လှူလိုက်တဲ့ မေဦး ကိုယ်အဆင်မပြေခက်ခဲပေမယ့် မေဦးတို့ထက်အဆင်မပြေခက်ခဲတဲ့ခလေးတွေရဲ့ ကျောင်းလေး ဘေးအကာကာဖို့အတွက်လေးစားပြီးချစ်ရတဲ့သူတွေစီက လက်ဆောင်ရခဲ့ ရွှေဆွဲကြိုးလေးကိုရောင်းပြီး5years anniversary နဲ့ ဝါဆိုလပြည့်နေ့ အမှတ်တစ်ရလှူဖြစ်ခဲ့ပါတယ် ကျောင်းလေးကတော်တော်မပြည့်စုံပေမယ့်ဒီမှာရှိတဲ့ ဆရာဆရာမတွေရဲ့ မေတ္တာကတော့ ပြီးပြည့်စုံလွန်းပါတယ် ခလေးတွေကိုကြည့်ပြီးတော့လည်း ကိုယ့်ရဲ့ကျန်ရှိနေသေးတဲ့ဘဝမှာ မိမိရဲ့ပတ်ဝန်းကျင်ပြီးပြည့်စုံအောင်ဖြည့်စည်းပေးချင်တဲ့ စိတ်က အရင်ထက်ပိုပြီးဖြစ်မိတယ် မေဦးတို့ကို မျှော်လင့်ခြင်းမရှိ ဖြူစင်တဲ့ချစ်ခြင်းမေတ္တာအပြည့်နဲ့မိသားစုလို စောင့်ရှောက်ပေးတဲ့ ဆရာ ဆရာမတွေနဲ့ ကရင်တိုင်းရင်းသားတွေကို ကျေးဇူးအရမ်းတင်ပါတယ် ကရင်လူမျိုးတွေကို အရင်ထက်အရမ်းလည်းပိုချစ်မိတယ် LoveKaren အားလုံးအေးဆေးဖြစ်သွားတဲ့တစ်နေ့ကြရင်တော့ February2ရက်နေ့ မတရားဝရမ်းထုတ်တဲ့နေ့ကစပြီး ယနေ့ထိကြုံခဲ့ရတဲ့ ကြမ်းတမ်းတဲ့ခရီးလမ်းအကြောင်း ရင်ဖွင့်ချင်ပါသေးတယ်…….credit – May Oo5years anniversary ျပည့္တဲ့အမွတ္တရေန႔ေလးမွာ … Read more\nမုဒုံ နှီးပဒေါကားလမ်း ရေကျော်ပြီး ကားအစီး ၁၀၀ ကျော် ပိတ်မိနေသဖြင့် ခရီးသွားလာသူများ လမ်းခရီးစုံစမ်းပြီးမှ သွားလာကြပါရန်\nမုဒုံ နှီးပဒေါကားလမ်း ရေကျော်ပြီး ကားအစီး ၁၀၀ ကျော် ပိတ်မိနေသဖြင့် ခရီးသွားလာသူများ လမ်းခရီးစုံစမ်းပြီးမှ သွားလာကြပါရန် မွန်ပြည်နယ် ၊ မုဒုံမြို့နယ် နှီးပဒေါကျေးရွာအနီးက သံဖြူဇရပ် – မုဒုံကားလမ်း ရေ ကျော်နေပြီး ကားအစီး ၁၀၀ ကျော် ပိတ်မိနေတယ်လို့ ဒေသခံတွေက သံလွင်တိုင်းမ်ကို ပြောပါတယ်။ သံဖြူဇရပ် – မုဒုံကားလမ်းဟာ ဇူလိုင် ၂၀ ရက်နေ့ မနက် ၈ နာရီလောက်ကတည်းက ရေကျော်ခဲ့တာဖြစ်ပြီး ညနေ ၅ နာရီအချိန်ထိ ရေ ကျသွားဆင်းမရှိသေးပါဘူးလို့ ဆိုပါတယ်။ အခုလောလောဆယ် ကားအစီး ၁၀၀ လောက်ပိတ်မိနေတယ်၊ မိုး ဒီအတိုင်း ဆက်ရွာနေမယ်ဆိုရင် ဖြတ်လို့ ရဦးမှာ မဟုတ်သေးဘူး”လို့ ဒေသခံ တစ်ဦး ဆိုပါတယ်။ … Read more\nဆေးရုံသို့ အောက်စီဂျင်အတွက်အလှူငွေအပြင် ကြက်ဥနဲ့ နင်္ဂါးမောက်သီးတွေကို လှူဒါန်းခဲ့တဲ့ ဖြူဖြူထွေး\nမလှိုင်မြို့နယ်ဆေးရုံသို့ အောက်စီဂျင်အတွက်အလှူငွေအပြင် ကြက်ဥနဲ့ နင်္ဂါးမောက်သီးတွေကို လှူဒါန်းခဲ့တဲ့ ဖြူဖြူထွေး ပရိတ်သတ်ကြီးရေ…သရုပ်ဆောင် ဖြူဖြူထွေး ကတော့အကတွေကပြီးလူမှု ကွန်ယက် ဆယ်လီ ဖြစ်လာရာကနေ ဟာသ ဗွီဒီယိုတွေရိုက်ရင်း ပရိတ် သတ် များရဲ့ အားပေးမှုကို ရရှိခဲ့တဲ့ ဆယ်လီ တစ်ယောက်ပဲ ဖြစ်ပါ တယ်။ ဖြူဖြူထွေးကတော့ သူမကလေးဘဝကနေ ကျောင်းကပွဲတစ်ခုမှာစိတ်ပြေ လက်ပျောက်ကရင်းကနေ လူအများ ဝေဖန် ပြောဆိုခံခဲ့ရပါတယ်၊သူမဟာ ဇွဲမ လျော့ပဲ ကြိုးစားခဲ့ တာ ကြောင့် အောင် မြင်တဲ့ သူတစ်ဦးဖြစ်လာပါ တယ်။ ဖြူဖြူထွေးက တော်လှန်ရေးကြီးမှာလဲ ပြည်သူတွေနဲ့ အတူ အမှန်တရားဘက်က ပါဝင် ခဲ့တယ် ဆိုပေမယ့် လဲ လမ်းထွက် လှုပ်ရှားမှုတွေမှာခနတာ ပါဝင်ခဲ့ ခြင်းကြောင့် ဝေဖန် ပြောဆို ခံခဲ့ … Read more\nအောက်ဆီဂျင်အိုးတွေကိုကိုင်တွယ်သုံးစွဲရင် ဂရုစိုက်ကြဖို့ဒီVIDEOလေးက သက်သေပြနေ\nအောက်ဆီဂျင်အိုးတွေကိုကိုင်တွယ်သုံးစွဲရင် ဂရုစိုက်ကြဖို့ဒီVIDEOလေးက သက်သေပြနေ အောက်ဆီဂျင်အိုးက ရော့ကတ် ဒုံးကျည်လို အန္တရယ် ရှိပါတယ်အောက်ဆီဂျင် စလင်ဒါအိုးများ ကိုင်တွယ်ကြရာမှာ သတိထားကြပါ အဆင်မသင့်ရင် ရော့ကတ် ဒုံးကျည် လို အုတ်နံရံကို ဖောက်ထွင်းနိုင်တဲ့အထိ အားပြင်းထန်ပါတယ် အောက်မှာ ရေးသားထားသကဲ့သို့ လိုက်နာကြပါ အောက်ဆီဂျင်အိုး အသုံးပြုသူများအတွက် ဆောင်ရန်၊ ရှောင်ရန်များမီးလောင်ခြင်းကို အားပေးပါတယ်။ မီးဖို၊ ဖယောင်တိုင်မီး၊ ဆေးလိပ်မီး၊ မီးမှန်သမျှနဲ့ ဝေးရာမှာထားရပါမယ် ဆီနဲ့ထိရင် ပေါက်ကွဲတတ်ပါတယ်။ဓါတ်ဆီ၊ ဒီဇယ်၊ စားဆီ၊ ခေါင်းလိမ်းဆီ၊ ဆီမှန်သမျှနှင့် လုံးဝမထိမိအောင်ထားရပါမယ် လှည့်တဲ့ဝှီးဘား ကြပ်နေရင်တောင် ဆီစွတ်ပြီး မဖွင့်ရပါဘူး လေဖြည့်ထားတဲ့အိုးဟာ အတွင်းဖိအား 1800psi ရှိပါတယ်။ ထုရိုက်ခြင်း၊ ကြမ်းကြမ်းတမ်းတမ်းပစ်ချခြင်းမျိုး ရှောင်ကြဉ်ရပါမယ် လဲကျခြင်းမဖြစ်အောင် ခိုင်မာတဲ့ တစ်ခုခုမှာ ချည်နှောင်ထားရပါမယ်။ radiation မဖြစ်တဲ့အတွက် … Read more\nကျန်းမာရေးအတွက်သတိပြုသင့်သည့် ရေချိုးခြင်းနှင့်ရေချိုးသင့်သည့်အချိန်များ ကျွန်တော်တို့အားလုံးရေချိုးလျှင်သတိပြုရမည့်အချက်များစွာရှိတာမို့ယခုလိုတုတ်ကွေး ဖျာနာရောဂါနှင့်ကိုဗစ် ရောဂါပျောက်ကာစအချိန်များမှာပို၍သတိထားသင့်တဲ့အတွက်ပြောပြဆွေးနွေးခြင်းဖြစ်ပါတယ်ခင်ဗျာ မိတ်ဆွေများခင်ဗျာရေချိုးသည့်အခါမှာဦးခေါင်းကနေရေစတင်ပြီးလောင်းချိုးမျိုးဟာလေဖြတ်တတ်တဲ့အတွက်ဦးခေါင်းမှစ၍ရေလောင်ချိုးတာမျိုးမလုပ်ကြဖို့စတင်သတိပေးလိုပါတယ် ကျွန်တော်တို့လူသားတွေဟာသွေးနွေးသတ္တဝါတွေဖြစ်တဲ့အတွက်ခန္ဓာကကိုယ်က အပူချိန်အလျှင်အမြန်ထိန်းညှိနေရသောကြောင့်ခေါင်းကိုရေလောင်းစဉ်ခေါင်းအေးသွားတဲ့အတွက်အပူချိန်ထိန်းညှိနိုင်အောင်ခန္ဓာကိုယ်က သွေးတွေကခေါင်းကိုအလျှင်အမြန်လာကြတာကြောင့်ဦးနှောက်သွေးကြောပေါက်လွယ်သွားပြီးလေဖြတ်ကာလိမ့်ကျသွားတတ်ပါတယ် ထို့ကြောင့်ရေချိုးတဲ့အခါမှာခြေထောက်ကနေစတင်ရေလောင်းပြီးမှ တဖြည်းဖြည်းအပေါ်ပိုင်းကိုဆက်လောင်းချိုးကြပါလို့အကြံဉာဏ်ပေးလိုပါတယ်ခင်ဗျာအထူးသဖြင့် သွေးတိုးရောဂါရှိသူသွေးတွင်းကိုလက်ထရောမြင့်တက်သူနဲ့ဦးခေါင်းတခြမ်းကိုက်ဝေဒနာခံစားရသူတွေဟာယခုရေချိုးနည်းကိုအထူးလိုက်နာသင့်ပါတယ် မိတ်ဆွေများအားလုံးရေချိုးတဲ့အခါမှာမယခြေထောက်ကိုအရင်ရေလောင်းကာတဖြေးဖြေး ဒူး ပေါင်း ခါး လောင်းပြီးမှတကိုယ်လုံးရေချိုးလိုက်ပါခင်ဗျာရေကို အဆင့်ဆင့် လောင်းနေတုံး ပါးစပ်ထဲမှာရေငုံထားမယ်ဆိုလျှင်ကိုယ်ခန္ဓာကို ရေလောင်းလို့ထွက်လာတဲ့အပူခိုးတွေမျက်စိကိုမရောက်အောင်အကာအကွယ်ပြုပေးနိုင်ပါတယ် ခန္ဓာကိုယ်ကို အဆင့်ဆင့် ရေလောင်းစဉ်ခြေထောက်ကိုရေလောင်းနေတုန်းချမ်းစိမ့်စိမ့် ဖြစ်လာရင် ရေမချိုးပါနဲ့ ရေချိုးရင် ဖျားတယ်ဆိုတာကအပူရှိလို့အပူငုတ် အပူရှပ်ချင်တာပါ အထူးသတိပေးလိုတာကအပူထဲမှလာပြီးချက်ခြင်း ရေမချိုးပါနဲ့ ထမင်းစားပြီးလျှင်လည်းရေမချိုးပါနဲ့ရေမချိုးခင် ရေ ဝ အောင်သောက်ပါ ရေချိုးပြီးရင်ရေကိုစင်အောင်သုတ်ပြီးရေနွေးသောက်ပါရေချိုးခြင်းဟာမကောင်းကျိုးရှိသလိုရေချိုးလို့ရရှိနိုင်တဲ့ကောင်းကျိုးများလည်းရှိပါတယ် ဆီးချိုရောဂါရှိသူ တစ်ယောက်ဟာနာရီဝက်ကြာရေချိုးခြင်းကြောင့်သကြားဓာတ်(၁၃)%လျော့နည်းသွားနိုင်ပြီးရေနွေး(၃၂ . ၃၅)ဒီဂရီကို ချိုးရင် အရေပြားကအပေါက်လေးတွေကိုပွင့်စေပြီးအဆိပ်အတောက်တွေထွက်သွားစေသောကြောင့်ကြွက်သားနာတာတွေအသက်သာပြီးအူတွေ ပို အလုပ် လုပ်နိုင်ပါလိမ့်မယ် (၁၈)မိနစ် (၂၀)မိနစ်ကြာအောင်ရေချိုးပါကခန္ဓာကိုယ်ကအပူများထွက်သွားစေနိုင်ပြီးရေနွေး (၁၂ . ၁၈)ဒီဂရီကိုချိုးရင် စိတ်ဖိအားကျစေမယ် သွေးကြောလေးတွေကို ကျဉ်းစေသလိုသကြားဓာတ်လည်းတက်စေပါလိမ့်မယ် အကယ်၍မိမိတို့ခန္ဓာကိုယ်မှာအင်ပြင် ထ … Read more\nတစ်နေ့စာ ချက်စားဖို့ မရှိရင် ကျွန်တော်ဆီ ဖုန်းဆက်ပါဆိုတဲ့ လူငယ်လေး\nတစ်နေ့စာ ချက်စားဖို့ မရှိရင် ကျွန်တော်ဆီ ဖုန်းဆက်ပါဆိုတဲ့ လူငယ်လေး နေ့ဖို့ညစာ အခက်ခဲ ဖြစ်သော မိသားစုများ တကယ် မရှိတဲ့သူတွေ အတွက်သာ ရည် ရွယ်ပါတယ် ။ နေ့ဖို့ညစာ အခက်ခဲ ဖြစ်သော မိသားစုများ အဖေမေ အလုပ်ကပြန်လာမှဆန်ဆီ ဝယ်စားရသောမိသားစုများ တကယ်ကိုထမင်းတစ်နပ်စာအတွက် အခက်ခဲဖြစ်နေသောမိသားစုဝင်များအတွက် ရည် ရွယ်ပြီး အခြေ ခံစားသောက်ကုန်များဖြစ်တဲ့ ဆန် ဆီ ဆား ငပိ များကိုfood box တွင် ထည့်ထားခဲ့ပါပြီ လက်ရှိ ကိုဗစ်ကာလကို အဓိက ထားပြီး food boxထားပေးတာပါ အကောင်းဆိုးကတော့ ဒွန်တွဲနေစမြဲပါပဲလူတိုင်းမှာ လောဘဆိုတာ ရှိကြပါတယ် လိုအပ်လို့လာယူတဲ့သူတွေကိုလဲ တစ်ဦးလျှင် ဆန်တစ်ထုပ်ဆီ တစ်ဗူး သာယူကြဖို့ food box နားကနေပြီးဦးလေးတစ်ယောက်ကလဲ … Read more


ခေါင်းဆောင်အားလုံးရဲ့ အမတန်မှ စိုးရိမ်နေရတဲ့ အနေအထား... - Myanmar Thadin\nခေါင်းဆောင်အားလုံးရဲ့ အမတန်မှ စိုးရိမ်နေရတဲ့ အနေအထား…\nOctober 13, 2021 by Myanmar Thadin\nခေါင်းဆောင်အားလုံးရဲ့ အသက် အန္တရာယ် အမတန်မှ စိုးရိမ်နေရတဲ့ အနေအထား ကျနော်တို့ အနေနဲ့ စိုးရိမ်မှုရှိပါတယ်။ အခု ဦးဖြိုးမင်းသိန်း ကိစ္စဆိုရင် လိမ်ပြီး တော့ ထွက်ဆိုခိုင်းထားတဲ့အတွက် ဘယ်သူက ဘယ်လို ခိုင်းထားပါတယ်ဆိုတာကို ပြန်ပြောနိုင်ဖို့အတွက် သူ့ကိုထပ်ပြီးတော့ အခွင့် အရေးပေးမှာ မဟုတ်တော့ပါဘူး သူဟာအချိန်မရွေး သေသွားနိုင်တယ် ဒေါ်အောင်ဆန်းစုကြည်အမှု ပြီးသွားတာနဲ့ သူသေသွားနိုင်တယ်\nဒါကြောင့်မို့လို့ ကျနော်တို့ရဲ့ခေါင်းဆောင် ဒေါ်အောင်ဆန်းစုကြည်နဲ့ ပတ်သက်ရင်လည်းသူ့ရဲ့ ကျန်းမာရေးတင်မကဘူး၊ အသက်အန္တရာယ်ပါ ကျနော်တို့စိုးရိမ်ပါတယ် ဘာကြောင့်လဲဆိုတော့ မင်းအောင်လှိုင်က ပြောပြီးသား ၊သူမလုပ်ရဲတာ ဘာမှမရှိဘူးလို့။ သူ့အနေနဲ့ သွားရတော့မယ့်သူဖြစ်နေတယ်၊ သူ့အနေနဲ့ ရွေးချယ်စရာလမ်းမရှိတော့ဘူး\nသူ့အနေနဲ့က ထောင်နဲ့သေလမ်းပဲရှိတယ် အဲဒီလိုအခြေ အနေမျိုးကြောင့် သူ့အပေါ်မှာယုံကြည်လို့မရသလို တရားရုံးတွေအပေါ်မှာလည်း ယုံကြည်လို့ မရဘူးဆိုတဲ့အတွက် ကျနော်တို့ရဲ့ခေါင်းဆောင် ဒေါ်အောင်ဆန်းစုကြည်ရော သူတို့လက်ထဲမှာအဖမ်းခံနေရတဲ့ခေါင်းဆောင်တွေ၊ သမ္မတကြီးဦးဝင်းမြင့်အပါအဝင် အားလုံးရဲ့ အသက်အန္တရာယ်ဟာ အင်မတန်မှ စိုးရိမ်ရတဲ့အနေအထားဖြစ်ပါတယ် Ref: DVB Interview\nခေါငျးဆောငျအားလုံးရဲ့ အသကျ အန်တရာယျ အမတနျမှ စိုးရိမျနရေတဲ့ အနအေထား ကနြျောတို့ အနနေဲ့ စိုးရိမျမှုရှိပါတယျ။ အခု ဦးဖွိုးမငျးသိနျး ကိစ်စဆိုရငျ လိမျပွီး တော့ထှကျဆိုခိုငျးထားတဲ့အတှကျ ဘယျသူက ဘယျလို ခိုငျးထားပါတယျဆိုတာကို ပွနျပွောနိုငျဖို့အတှကျ သူ့ကိုထပျပွီးတော့ အခှငျ့ အရေးပေးမှာ မဟုတျတော့ပါဘူး သူဟာအခြိနျမရှေး သေ.သှ.ားနိုငျတယျ ဒျေါအောငျဆနျးစုကွညျအမှု ပွီးသှားတာနဲ့ သူသသှေားနိုငျတယျ\nဒါကွောငျ့မို့လို့ ကနြျောတို့ရဲ့ခေါငျးဆောငျ ဒျေါအောငျဆနျးစုကွညျနဲ့ ပတျသကျရငျလညျးသူ့ရဲ့ ကနျြးမာရေးတငျ မကဘူး၊ အသကျအ. န်တရာယျပါ ကနြျောတို့ စိုးရိမျပါတယျ ဘာကွောငျ့လဲ ဆိုတော့ မငျးအောငျလှိုငျက ပွောပွီးသား ၊သူမလုပျရဲတာ ဘာမှမရှိဘူးလို့ သူ့အနနေဲ့ သှားရတော့ မယျ့သူဖွဈနတေယျ၊ သူ့အနနေဲ့ ရှေးခယျြစရာလမျးမရှိတော့ဘူး\nသူ့အနနေဲ့က ထောငျနဲ့သလေ .မျးပဲရှိတယျ အဲဒီလိုအခွေ အနေ မြိုးကွောငျ့ သူ့အပျေါမှာယုံကွညျလို့ မရသလို တရားရုံးတှေ အပျေါမှာလညျး ယုံကွညျလို့ မရဘူးဆိုတဲ့အတှကျ ကနြျောတို့ရဲ့ ခေါငျးဆောငျ ဒျေါအောငျဆနျးစု ကွညျရော သူတို့လကျထဲမှာ အဖမျးခံနရေတဲ့ ခေါငျးဆောငျတှေ၊ သမ်မတကွီး ဦးဝငျးမွငျ့ အပါအဝငျ အားလုံးရဲ့အသကျအန်တ. ရာယျဟာ အငျမတနျမှ စိုးရိမျရတဲ့ အနအေထားဖွဈပါတယျ Ref: DVB Interview\nLocal PDF အဖွဲ့တွေထဲမှာ အဖွဲ့တဖွဲ့ရဲ့ ဆက်သွယ်ပုံကို ပြောပြလာတဲ့ ပိုးဖြူသန့်\nCDM လုပ်သွားတဲ့ တပ်ကြပ်ကြီးရဲ့မိသားစု အဖမ်းခံရ


သနပ်ခါးမေ: Babyliss Curl Secret ကို လက်တည့်စမ်းခြင်း\nThu February 9, 2015 at 12:16 AM\nဆံပင်ကို အစမ်းကောက်ရင် ၁ရက်ပဲခံတယ်.အသေကောက်တုန်းကလဲ ခဏပဲရတယ်..\nဆံသားကအရမ်းသေးပြီး ပျော့လွန်းလို့.. ဘာမှလုပ်လို့မရဘူး။\nခုစက်လေးက မဆိုးဘူးနော်။ဈေးလေးပါ ပြောပြရင်ပိုကောင်းမယ် :D\nThu February 9, 2015 at 12:18 AM\nချောဒီး.. အပေါ်ဆုံးကပုံကိုသေချာမကြည့်ဘူး။ဈေးနှုန်းပါသားပဲ။249ဆိုတော့ ဟဲဟဲ :P\n-မြတ်ကြည် thanakharmay February 9, 2015 at 2:18 AM\nအလားတူ ၃ သောင်းတန် လေးတွေလည်း online store မှာ ရောင်းတာတွေ့တယ်။ ဒီက ရွပြီး အဒေါ်နဲ့ မှာလိုက်မိလို့။ မြတ်ကြည်ဖုန်းနံပတ် မှတ်ထားတာ - 09253071197\nMa Tint February 9, 2015 at 7:33 PM\nတီတင့်ရဲ့ ဗျူးတီးစလွန်းအတွက် အထောက်အကူပြုတဲ့ ပို့စ်လေးတွေ အတော်များများဖတ်ရလို့ ကျေးဇူးပါ မြတ်ကြည်လေးရေ.... ♥♥♥\n-မြတ်ကြည် thanakharmay February 9, 2015 at 10:27 PM\nဟုတ် တီတင့် အမြဲလာ အားပေးလို့ ကျေးကျေး :)\nတိမ်လွှာဖြူ February 10, 2015 at 2:54 AM\nလှတယ်..။ ဆံပင်ကောက်တာတော့ သဘောကျတယ်.။ :D\n**~ မြတ်ကြည်~** February 10, 2015 at 6:56 PM\nSnow ရေ ကျေးဇူးပါ။ :)\nAdora etc. February 10, 2015 at 5:49 PM\nsis yay.. I was wondering how does it work. Thank you for the review..\n**~ မြတ်ကြည်~** February 10, 2015 at 6:57 PM\nFraaah Formyat Lay..\nI bought from online after read your review. It was cheap $30 only but the curl does not last long.\n-မြတ်ကြည် thanakharmay April 15, 2015 at 5:45 PM\nမျက်နှာပေါ်က စုတ်ချက်များ (What is what?)